Income supportge gothugai 101 million rufiyaa dhookohfi – Iru\nއިންކަމް ސަޕޯޓްގެ ގޮތުގައި 101 މިލިއަން ރުފިޔާ ދޫކޮށްފި\nއިންކަމް ސަޕޯޓް އެލަވަންސްގެ ގޮތުގައި 101.2 މިލިއަން ރުފިޔާ ދޫކޮށްފައިވާކަމަށް ފިނޭންސް މިނިސްޓްރީން ހާމަކޮށްފިއެވެ.\nފިނޭންސް މިނިސްޓްރީން އެންމެފަހުން އާންމުކޮށްފައިވާ ތަފާސް ހިސާބުތައް ދައްކާގޮތުން މިމަހުގެ 8 ވަނަ ދުވަހާއި ހަމައަށް 9639 ( ނުވަހާސް ހަސަތޭކަ ތިރީސް ނުވަ) ފަރާތަކަށް ވަނީ އިންކަމް ސަޕޯޓު އެލަވަންސް ދީފައެވެ.\nކޯވިޑް-19ގެ ޙާލަތާއި ގުޅިގެން ޢާމްދަނީއަށް ނުރަނގަޅު އަސަރު ކޮށްފައިވާ ފަރާތްތަކަށް އިންކަމް ސަޕޯޓް އެލަވަންސްގެ ގޮތުގައި، މަހަކު 5000 ރުފިޔާ ދިނުމަށް ސަރުކާރުން ވަނީ ނިންމާފައެވެ. ސެޕްޓެމްބަރުމަހުގެ އިންކަމް ސަޕޯޓް އެލަވަންސްއަށް އެދި މިމަހުގެ ނިޔަލަށް ހުށައެޅޭނެކަމަށް ޖޮބް ސެންޓަރއިން މައުލޫމާތުދެއެވެ.\nވަޒީފާއަށް ނުރަނގަޅު އަސަރު ކޮށްފައިވާ މީހުންނަށް އެލަވަންސް ދިނުމުގެ ޝަރުޠުތަކުގެ ތެރޭގައި، ދިވެހި ރައްޔިތަކަށް ވުމާއެކު، ދިވެހިރާއްޖޭގައި ދިރިއުޅޭ މީހެއްކަމުގައި ވާންޖެހެއެވެ. އަދި އެއީ ޢުމުރުން 18 އަހަރާއި، 65 އަހަރާއި ދެމެދުގެ މީހަކަށް ވާންޖެހެއެވެ. މުސާރަ އުނިކޮށްފައިވާ މީހަކަށް 5000 ރުފިޔާއިން ދަށުން ޢާމްދަނީއެއް ލިބޭނަމަ އެމީހަކަށް އިނާޔަތުގެ ގޮތުގައި 5000 ރުފިޔާއިން އެ ޢަދަދު އުނިކުރުމުން ބާކީ އޮންނަ ޢަދަދާ އެއްވަރުގެ ޢަދަދެއް ލިބޭނެއެވެ.


Maziya ge coach kamun Mohan vaki koffi - One Online\n14 ޑިސެމްބަރު 2021، ޗެރިޓީ ޝީލްޑް މެޗުގެ ކުރިން ބޭއްވި ޕްރެސްގައި މޯހަން ވާހަކަދައްކަނީ --- ފޮޓޯ/ އެފްއޭއެމް\nމާޒިޔާ ސްޕޯޓްސް ކްލަބު އެންޑް ރެކްރިއޭޝަންގެ ކޯޗުކަމުގެ މަގާމުގައި ހުރި މުހައްމަދު ޝީޔާޒް (މޯހަން) އެ މަގާމުން ވަކި ކޮށްފިއެވެ.\nމާޒިޔާއިން މިއަދު ނެރުނު ބަޔާނެއްގައި ބުނެފައި ވަނީ ކްލަބުގެ ބޯޑުން ގިނަ ކަންތައްތަކަކަށް ވިސްނުމަށްފަހު މޯހަންއާ އެކު ހަދާފައިވާ އެއްބަސްވުން އުވާލަން ނިންމާފައިވާ ކަމަށެވެ.\n"މިއީ ކްލަބަށް ވަރަށް އުނދަގޫ ނިންމުމެއް. ބޯޑަށް ނިންމަން އުނދަގޫވި ނިންމުމެއް. އެހެން ނަމަވެސް ކްލަބަށް އެންމެ ފައިދާވާނެ ގޮތަކީ މިހާރު ބަދަލެއް ގެނައުން ކަމަށް ބޯޑަށް ފެންނާތީ މި ނިންމުން ނިންމީ،" މާޒިޔާގެ ބަޔާނުގައިވެއެވެ.\nމާޒިޔާއިން ބުނެފައި ވަނީ މިދިޔަ މުއްދަތުގައި ކޯޗު މޯހަން މާޒިޔާއަށް ކޮށްދީފައިވާ ހިދުމަތްތައް ބަލައިގަންނާނެ ކަމަށާއި، މިވަގުތު އާ ކޯޗެއް ހޯދުމުގެ މަސައްކަތް ކްލަބުން ކުރަމުން އަންނަ ކަމަށެވެ.\nމާޒިޔާގެ ކޯޗުކަމާ މިފަހަރު ކޯޗު މޯހަން ހަވާލުވީ މި ސީޒަނަށެވެ. ސީޒަން ފެށުމަށް ކުޅުނު ޗެރިޓީ ޝީލްޑް މެޗު ބޮޑުތަނުން ކާމިޔާބުކޮށް ފޯމުގައި މާޒިޔާއިން ސީޒަން ފެށި ނަމަވެސް ޕްރެސިޑެންޓްސް ކަޕްގެ ފަހު ކޮޅުގައި މާޒިޔާ ފެނުނީ އެންމެ ރަނގަޅު ފޯމުގައެއް ނޫނެވެ. މުބާރާތުގެ ފައިނަލް މެޗުގައި ވެލެންސިއާ އަތުން ބަލިވެ ތަށި ގެއްލުނު އިރު، ލީގު ބުރުގައި ވެލެންސިއާގެ އިތުރުން ގްރީން ސްޓްރީޓްސް އަތުންވެސް މާޒިޔާ ވަނީ ބަލިވެފައެވެ.\nއޭއެފްސީ ޕްރޯ ލައިސަންސް ހާސިލުކޮށްފައިވާ މޯހަން ވަނީ މިދިޔަ އަހަރު، ސުޕަ ޔުނައިޓެޑް (ސަސް) އާއި ކްލަބު އީގަލްސްގައިވެސް މަސައްކަތް ކޮށްފައެވެ. މިދިޔަ ސީޒަންގައި ފުރަތަމަ އީގަލްސްއިން ލީގު ފެށި ނަމަވެސް ޖެނުއަރީ މަހުގެ ތެރޭގައި މޯހަން ވަނީ ސަސްއާ ހަވާލުވެފައެވެ. ސަސްއިން މޯހަންއާއެކު ހަދާފައިވާ ކޮންޓްރެކްޓް އުވާލީ މިދިޔަ އޮކްޓޯބަރު މަހުގެ 20 ވަނަ ދުވަހުގައެވެ.\nގައުމީ ފުޓުބޯޅަ ޓީމުގެ އެސިސްޓެންޓް ކޯޗެއްގެ ގޮތުގައި ކޯޗިން ދާއިރާއަށް ވަން މޯހަން ވަނީ ފުޓުބޯޅަ އެސޯސިއޭޝަންގެ ޓެކްނިކަލް ޑިރެކްޓަރެއްގެ ގޮތުގައި ވެސް މަސައްކަތް ކޮށްފައެވެ. ކުރިން ނިއު ރޭޑިއަންޓަށްވެސް ކޯޗުކަން ކޮށްދިން މޯހަން ވަނީ ކުޑަހުވަދޫ އަށް މިނިވަން ޗެމްޕިއަންޝިޕްގެ ޗެމްޕިއަންކަން ހޯދައިދިނުމުގައި މުހިއްމު ރޯލެއްވެސް އަދާކޮށްފައެވެ.\nމާޒިޔާއިން މިދިޔަ ސީޒަން މުހައްމަދު ނިޒާމް (ނިޒާމްބެ) އާއެކު ފަށައިގެން ވަކި ހިސާބަކަށް ދިޔަ ނަމަވެސް ނިޒާމްބެއާއެކު އެއްބަސްވުން އުވާލައި، ދެން ގެނައީ ބިދޭސީ ކޯޗެކެވެ.\nގުޅޭ ޓެގު ދިވެހި ޕްރިމިއާ ލީގު ފުޓްބޯޅަ މާޒިޔާ ސްޕޯޓްސް އެންޑް ރެކްރިއޭޝަން ކްލަބު ޓްރާންސްފާ މާކެޓް މުހައްމަދު ޝިޔާޒް (މޯހަން)


ބީއެމްއެލްގެ “ސްޓާފް ޗެރިޓީ ރަން” ބާއްވައިފި\nބީއެމްއެލް އިން ބޭއްވި "ސްޓާފް ޗެރިޓީ ރަން" ގެ ތެރެއިން -- ފޮޓޯ: ބީއެމްއެލްބީއެމްއެލް އިން ބޭއްވި "ސްޓާފް ޗެރިޓީ ރަން" ގެ ތެރެއިން -- ފޮޓޯ: ބީއެމްއެލް\nބެންކެ އޮފް މޯލްޑިވްސް (ބީއެމްއެލް)ގެ އަހަރީ “ސްޓާފް ޗެރިޓީ ރަން” ބާއްވައިފި އެވެ.\nބީއެމްއެލް އިން ބުނީ މި ދުވުމަކީ މުޖުތަމައަށް ފައިދާހުރި މަސައްކަތްތައް ކުރާ ޖަމިއްޔާ ޖަމާއަތްތަކަށް އެހީވުމަށް ކޮންމެ އަހަރަކު ބާއްވާ ދުވުމެއް ކަމަށެވެ. ބޭންކުގެ 39 ވަނަ އަހަރީ ދުވަހާ ގުޅުވައިގެން މިއަދު ބޭއްވި މި ދުވުމުގައި ބޭންކުގެ މުވައްޒަފުންނާއި ބޯޑުގެ މެންބަރުން ވަނީ ބައިވެރިވެފަ އެވެ.\nމި ދުވުމުގެ ބައިވެރިން ވަނީ ޑެފް އެސޯސިއޭޝަން އޮފް މޯލްޑިވްސް އާއި ބިއުޓިފުލް އައިޒް ޑައުންސިންޑްރޯމް އެސޯސިއޭޝަންގެ ޕްރޮގްރާމްތައް ހިންގުމަށް 80،000 ރުފިޔާ ހަދިޔާކޮށްފަ އެވެ.\nމި އެހީގައި ޑެފް އެސޯސިއޭޝަންއިން ސައިން ލެންގުއޭޖް ކޯސްތައް ހިންގުމަށް ރާވާފައިވާއިރު، ބިއުޓިފުލް އައިޒް ޑައުންސިންޑްރޯމް އެސޯސިއޭޝަނުން ރާއްޖޭގެ އެކިކަންކޮޅުތަކުގައި 30 ބިހޭވިއޮރަލް ތެރަޕިސްޓުން ތަމްރީނު ކުރުމަށް ހަމަޖެހިފައިވާ ކަމަށް ބީއެމްއެލް އިން ބުންޏެވެ.\nބީއެމްއެލްގެ ސީއީއޯ އަދި މެނޭޖިން ޑައިރެކްޓަރު ޓިމް ސޯޔާ ވިދާޅުވީ ކޮންމެ އަހަރަކުވެސް ބާއްވާ “ސްޓާފް ޗެރިޓީ ރަން” އަލުން ފަށާ، މި ދުވުމުގެ ސަބަބުން މުޖުތަމައަށް ފައިދާހުރި ހަރަކާތްތަކަކަށް އެހީ ފޯރުކޮށްދެވޭ ކަމީ ލިބޭ ވަރަށް ބޮޑު އުފަލެއް ކަމަށެވެ.\nމުޖުތަމައަށް ފައިދާހުރި މަސައްކަތްތައްކުރާ ޖަމިއްޔާ ޖަމާއަތްތަކަށް އެހީވުމަށް ބޭންކުގެ މުވައްޒަފުން އިސްވެ ކުރިއަށް ގެންދާ މި ދުވުމަކީ 2017 ވަނަ އަހަރުން ފެށިގެން ބާއްވަމުން އަންނަ ހަރަކާތެކެވެ.


Messi Barcelona gai madu kuraane: club ge raees | Mihaaru\nބާސެލޯނާގެ ފޯވާޑް ލިއޮނަލް މެސީ.-- ފޮޓޯ: އޭއެފްޕީ\n21 ޑިސެމްބަރ 2016 - 08:39\nޓެކްސް މައްސަލައިގައި މެސީ އަށް ސްޕެއިނުގެ ކޯޓަކުން ދިން އަދަބާ ގުޅިގެން އޭނާ ބާސެލޯނާ ދޫކޮށްލަން އުޅޭ ކަމަށް ވެސް އަޑުތައް ވަނީ އަރައިފަ އެވެ. އަނެއްކޮޅުން މެސީ ބޭނުންވަނީ ކޮންޓްރެކްޓުގެ ފަހު ދެ އަހަރުގެ ތެރޭ އޭނާ ބޭނުންވެއްޖެ ނަމަ ޔޫރަޕުން ބޭރު ކްލަބަކަށް ބަދަލުވެވޭ ގޮތަށް ކޮންޓްރެކްޓް ހެދުމަށެވެ. ރިޕޯޓްތައް ބުނާ ގޮތުގައި އެއްބަސްވުމަކަށް ނާދެވެނީ މިފަދަ ސަބަބުތަކާ ހެދި އެވެ.\nއެކަމަކު ބާޓޮމެއޫ ވިދާޅުވީ މެސީގެ ކޮންޓްރެކްޓް މައްސަލައިގައި މާބޮޑު ހާސްކަމެއް ނެތް ކަމަށެެވެ.\n"އޭނާ ބާސެލޯނާގައި ހުރީ ވަރަށް އުފަލުން. މިއީ އޭނާގެ ކްލަބް. އެކަން އެގޮތުގައި އޮންނަތާ ވަރަށް ގިނަ އަހަރުތަކެއްވެއްޖެ. އޭނާ އަކީ އަހަރެމެންގެ އެކަޑަމީން އައި ކުޅުންތެރިޔެއް. އަހަރެމެން ގަބޫލުކުރާ ގޮތުގައި މެސީ ކެރިއަރު ނިންމާލާނީ މި ކްލަބުގައި. އޭނާ އަކީ އެންމެ މޮޅު ކުޅުންތެރިޔާ. ބާސެލޯނާ އަކީ އެންމެ މޮޅު ކްލަބް. މިއީ އެކުއެކީގައި ދާނެ ކަމެއް،" ބާޓޮމެއޫ ވިދާޅުވި އެވެ.\nބާޓޮމެއޫ ވިދާޅުވީ މިއަށް ވުރެ ރަނގަޅު ކްލަބެއް ނުލިބޭނެކަން މެސީ އަށް ޔަގީންވެފައިވާ ކަމަށެވެ. އަދި މެސީ ކޮންޓްރެކްޓް އާކުރާނެ ކަމުގެ ޔަގީންކަން ވެސް އެބައޮތް ކަމަށެވެ.\nޗައިނާ ސުޕަ ލީގުގެ ކްލަބް ހެބޭއީ ޗައިނާ ފޯޗިއުން އިން މެސީ އަށް 500 މިލިއަން ޔޫރޯގެ ބިޑެއް ކުރުމަށް ތައްޔާރުވަމުން އަންނަ ކަމަށް ރިޕޯޓްތައް ބުނެ އެވެ. ރިޕޯޓްތައް ބުނާގޮތުން ހެބޭއީ ޗައިނާ އިން މެސީ އަށް ހުށަހަޅާނީ ފަސް އަހަރުގެ އެއްބަސްވުމެކެވެ. މި އެއްބަސްވުމުގެ ދަށުން މެސީ އަށް މުސާރައިގެ ގޮތުގައި އަހަރަކު 100 މިިލިއަން ޔޫރޯ ލިބޭނެ ކަމަށް ރިޕޯޓްތައް ބުނެ އެވެ. ބާސެލޯނާގައި މެސީ އަށް ލިބެނީ އަހަރަކު 40 މިލިއަން ޔޫރޯ އެވެ.


ހއ. އަތޮޅުން ފެށިގެން ފ. އަތޮޅަށް ޔެލޯ އެލާޓް\nރާއްޖޭގެ ބޮޑު ސަރަހައްދަކަށް ޔެލޯ އެލާޓް ނެރެފިއެވެ.\nމޫސުމާބެހޭ ގައުމީ އިދާރާ މެޓް އޮފީހުން ޔެލޯ އެލާޓް ނެރެފައިވަނީ ހއ. އަތޮޅުން ފެށިގެން ފ. އަތޮޅާއި ދެމެދު ހިސާބުތަކަށެވެ.\nމެޓް އޮފީހުން އެ ހިސާބަށް ޔެލޯ އެލާޓް ނެރެފައިވަނީ ހެނދުނު 10:00 އިން މެންދުރު 02:00 އާ ހަމައަށެވެ.\nމި ސަރައްހަދުތަކަށް ބޯކޮށް ވާރޭވެހި ގަޑިއަކު 25 މޭލާއި 30 މޭލާއި ދެމެދުގެ ބާރުމިނުގައި ވައިޖެހޭނެކަމަށް މޫސުމާއި ބެހޭ ޤައުމީ އިދާރާއިން ބުނެއެވެ. އަދި ވިލާގަނޑުގައި ގަޑިއަކު 55 މޭލަށް ވައިގަދަވެ ކަނޑުތައް ގަދަވެ އުދައަރާނެކަމަށްވެސް މެޓް އޮފީހުން ވިދާޅުވެއެވެ.\nގެއެއް ބަަލައިފާސްކޮށް ގަމުން މީހަކު ހައްޔަރު ކޮށްފި\nއެހެން ސަރަހައްދުތަކަށް މޫސުން ލަފާކުރާ ގޮތަށް ބަލާއިރު ރާއްޖޭގެ އެކި ހިސާބުތަކަށް ވިއްސާރަކުރުމާއި އެކު ގުގުރާ ބޯކޮށް ވާރޭވެހޭނެއެވެ. ވައި ހުޅަނގުދެކުނާއި ހުޅަނގުން، އުތުރާއި މެދުރާއްޖެތެރޭގެ އަތޮޅުތަކަށް ގަޑިއަކު 18 މޭލާއި 28 މޭލާއޮ ދެމެދުގެ ބާރުމިނުގައި ވައިޖެހޭނެއެވެ. ދެކުނުގެ އަތޮޅުތަކަށް ގަޑިއަކު 13 މޭލާއި 23 މޭލާއި ދެމެދުގެ ބާރުމިނުގައި ވައިޖެހޭނެއެވެ. ވިލާގަނޑުގައި ގަޑިއަކު ގާތްގަޑަކަށް 45 މޭލާއި 55 މޭލާއި ދެމެދުގެ ބާރުމިނަށް ވައިގަދަވުން އެކަށީގެންވާކަމަށްވެސް މޫސުމާއި ބެހޭ ޤައުމީ އިދާރާއިން ބުނެއެވެ.\nރާއްޖޭގެ ކަނޑުތައް އާއްމުގޮތެއްގައި މިއަދު ގަދަވާނެކަމަށާއި ރާޅުގެ އުސްމިން ހުންނާނީ4ފޫޓާއި 8 ފޫޓާއި ދެމެދުގައިކަމަށްވެސް މެޓް އޮފީހުން ވިދާޅުވެއެވެ. މެޓް އޮފީހުން ވަނީ ކަނޑުދަތުރު ކުރާ ފަރާތްތަކުން މޫސުމަށް ސަމާލުވުމަށް އިލްތިމާސްކުރައްވާފައެވެ.


11 kudhinge manma 100ah vure gina kudhin beynun\n11 ކުދިންގެ މަންމަ 100އަށް ވުރެ ގިނަ ކުދިން ބޭނުން\nކްރިސްޓީނާ އޭނާގެ ދަރިންނާއެކު\nކިތައް ކުދިން ހޯދަން ބޭނުން ހެއްޔެވެ؟ ކައިވެނި ކުރުމުގެ ކުރިން ނުވަތަ ކުރުމަށްފަހު ހޯދާނީ ކިތައް ކުދިންތޯ ވިސްނާލިން ހެއްޔެވެ؟ ބައެއް މީހުން އެއްގޮތަކަށް ވެސް ދަރިން ހޯދާކަށް ބޭނުމެއް ނުވެ އެވެ. އެމީހުންގެ ބިޒީ ދިރިއުޅުމަށް ކުއްޖެއްގެ ބުރައެއް އުފުއްލިދާނެ ކަމަކަށް މިފަދަ މީހުން ގަބޫލެއް ނުކުރާނެ އެވެ.\nއަނެއް ބަޔަކު ބޭނުންވަނީ އެންމެ ކުއްޖެކެވެ. އެ ވަރުން އެމީހުން ހިތްހަމަޖެހެ އެވެ. އެވްރެޖްކޮށް ގިނަ މީހުން ބޭނުންވަނީ ދެ ކުދިންނެވެ. އަންހެންކުއްޖަކާ ފިރިހެންކުއްޖެއް ނަމަ ދެން ހަމަ އެ އާއިލާ ފުރިހަމަ ވީ ކަމަށް ގިނަ ބަޔަކު ދެކެ އެވެ. ނަމަވެސް ދިރިއުޅުމުގައި ތަފާތު ޚިޔާލުތަކުގެ ތަފާތު އަމާޒުތަކަށް ވާސިލުވާ މީހުން ފެނެ އެވެ. ރަޝިޔާގެ މި އަންހެންމީހާ އަކީ މީގެ ތެރެއިން ވެސް އާދަޔާހިލާފު މީހެކެވެ.\nއޭނާއަކީ މުއްސަނދި މިލިއަނަރެކެވެ. އަދި ގިނަ ދަރިން ހޯދުމުގެ ޝައުގުވެރިކަން ވަރަށް ބޮޑު މީހެކެވެ. މިހާރު ވެސް އޭނާގެ 11 ދަރިން އެބަތިއްބެވެ. މިވަރުން އޭނާއަކަށް ނުފުދެ އެވެ. ސަތޭކައަށް ވުރެ ގިނަ ދަރިން އޭނާ އަސްލު ބޭނުމެވެ.\nކްރިސްޓީނާ އޮސްތުރްކް ދިރިއުޅެނީ ޖޯޖިއާގަ އެވެ. އޭނާގެ ފިރިމީހާ ގަލިޕް އޮޒްތުރުކް އަކީ ހޮޓާތައް ހިންގާ ބޮޑު މަހުޖަނެކެވެ. އެހެންކަމުން ކިތަންމެ ގިނަ ދަރިންނެއް ހޯދިޔަސް އެ ކުދިންނަށް ޚަރަދު ކުރާކަށް އުނދަގޫ ކަމެއް ނެތެވެ.\nކްރިސްޓީނާގެ 11 ދަރިންގެ ތެރެއިން 10 ދަރިންނަކީ ސަރަގޭޓް މަންމައިންގެ ފަރާތުން ހޯދި ދަރިންނެވެ. އޭނާ ވިހެއީ އެންމެ ކުއްޖެކެވެ.\nކްރިސްޓީނާގެ އުމުރުން އަދި އެންމެ 23 އަހަރެވެ. ސޯޝަލް މީޑިއާގައި ކްރިސްޓީނާ ޝެއާ ކުރި ޕޯސްޓެއްގައި ޖޯކަކަށް ހަދާފައި ބުނީ އޭނާ ކުޑަކުދިން ދެކެ ވާ ލޯބީގެ ބޮޑުކަމުން 105 ދަރިން ހޯދަން ބޭނުން ކަމަށެވެ. މިއަދަދަކީ އޭނާ ބުނި ގޮތުގައި ދެން ހަމަ ބުނެލި އަދަދެކެވެ. އެވަރު ނުވިޔަސް ވީހާވެސް ގިނަ ދަރިން ހޯދަން އޭނާ ބޭނުންވާ ކަމަށް ކްރިސްޓީނާ ބުންޏެވެ.\n"މިވަގުތު އަހަރެންގެ ކައިރީގައި ތިބީ 10 ކުދިން. އެގާރަ ވަނަ ކުއްޖާ އޮލީވިއާ އުފަންވީ މިދިޔަ މަހު. އޭނާވެސް މިހާރު ވަނީ އަހަރެން ކައިރިއަށް ގެނެސްފަ. އަހަރެންގެ އެންމެ ދޮށީ ދަރިފުޅު ވިކާ އަކީ އަހަރެން ވިހޭ ކުއްޖެއް. އޭނާއަށް މިހާރު މީ ހަ އަހަރު،" ކްރިސްޓީނާ ބުންޏެވެ.\nއޭނާ ބުނި ގޮތުގައި ހުރިހާ ކުދިންނަކީ ވެސް ޖެނެޓިކަލީ ބަލާއިރު އޭނާ އާއި ފިރިމީހާގެ ދަރިންނެވެ. ނަމަވެސް އެކުދިން ވިހެއީ ސަރަގޭޓް މަންމައިންނެވެ.\n"އަހަރެމެންނަކަށް ނޭނގެ ކިތައް ކުދިން ކަމެއް ޖުމްލަ ލިބޭނީ. ނަމަވެސް އަދި މިތިބީ ހުއްޓާ ގޮތަކަށް ނޫން. ވީމާ ކިތައް ކުދިން ލިބުނީމަ ކަމެއް ހުއްޓާލާނީ އަދި ބުނާކަށް ނޭނގޭ. ކޮންމެ ކަމަކަށް ވެސް ގަޑިއެއް އޮންނާނެ. އެ ގަޑިއެއް ޖެހުނީމަ އެކަމެއް ނިމޭނެ،" ކްރިސްޓީނާ ބުންޏެވެ.\nއޭނާ އިތުރަށް ބުނި ގޮތުގައި ސަރަގަސީ މަންމައެއްގެ ފަރާތުން ހޯދި ކޮންމެ ކުއްޖަކަށް އެމީހުންގެ އަތުން 8،000 ޔޫރޯ ޚަރަދު ވެފައި ވެއެވެ.\nއެމީހުންނަށް ސަރަގޭޓް މަންމައިން ހޯދައިދެނީ ކަނޑައަޅާފައިވާ ވަކި ކްލިނިކަކުން ކަމަށާއި އެކަމަށް އެދޭ އަންހެނުން ހޯދާ އެމީހުން ބަލިވެ އިނދެ ވިހެއުމުގެ ހުރިހާ ކަމެއް ފުރިހަމަކުރަނީ އެ ކްލިނިކުން ކަމަށް ވެސް ކްރިސްޓީނާ ބުންޏެވެ.\n"އަހަރެމެންނަކަށް ނުވެސް އެނގޭ ސަރަގޭޓް މަންމައިންނެއް. އަދި އެމީހުންނާ ސީދާކޮށް ވާޙަކަ ދައްކައެއްވެސް ނުހަދަން. އެއީ ވިހެއުމަށްފަހު އިތުރު މައްސަލަތަކެއް އެމީހުންނާ އަހަރެމެންނާ ޖެހުނު ނުދޭން ވެގެން،" އެގާރަ ކުދިންގެ މަންމަ ބުންޏެވެ.\nކްރިސްޓީނާ އާއި ފިރިމީހާ ގަލިޕް ބައްދަލުވީ ޖޯޖިއާގެ އައްސޭރީގައި އޮންނަ ބަޓޫމީ ކިޔާ އަވަށަކުންނެވެ. އެ ދެމަފިރިން މިހާރު ދިރިއުޅެމުން ދަނީ ވެސް އެ އަވަށުގަ އެވެ.\nއަންހެނުން ކްރިސްޓީނާ އާ ބެހޭ ގޮތުން ގަލިޕް ބުނީ އޭނާ އަކީ އަބަދު ހިނިތުން ވެފައި ހުންނަ އެކުގައި ދިރިއުޅެން ވަރަށް ފަސޭހަ މީހެއް ކަމަށެވެ. އަދި ވަރަށް ލަދުވެތި މިސްޓީރިއަސް ގޮތެއް ވެސް ހުންނަ ކަމަށެވެ.\n"އަހަރެން އަބަދުވެސް އަންބެއްގެ ފަރާތުން ބޭނުންވީ ހުރިހާ ސިފަތަކެއް ކްރިސްޓީނާގެ ގައިގައި އެބަހުރި. ވަރަށް ސާފު ހިތެއްގެ ވެރި ހިތްހެޔޮ މީހެއް އޭނާއަކީ،" ގަލިޕް ބުންޏެވެ.


Ibu ge furathama aharu ves bodethi mashroou thakeh | Mihaaru\nއެއާޕޯޓުގެ ދެވަނަ ރަންވޭގެ ބިން ހިއްކުމުގެ މަސައްކަތް ފެށުމުގެ ގޮތުން ޑްރެޖަރުން ވެލި ފޮނުވަނީ. .---ފޮޓޯ: މުހައްމަދު ޝަރުހާން/މިހާރު\n14 ނޮވެމްބަރ 2018 - 07:07 82 comments\nދައުލަތުގެ ބަޖެޓެއްގެ އެންމެ ބޮޑު އެއް ފޯކަސް އަކީ ކުރިއަށް އޮތް އަހަރަށް ހުރި މަޝްރޫއުތަކެވެ. ސަރުކާރާއި ރައްޔިތުންގެ މަޖިލީހުގެ މެމްބަރުންނާއި އަދި އާންމުން ވެސް އެންމެ އިސްކަމެއް ދޭނީ ރަށްރަށުގައި ތަރައްގީގެ މަޝްރޫއުތަކަށެވެ. އަންނަ އަހަރަށް ލަފާކުރާ ބަޖެޓްގައި ވެސް، އެކަމަށް ވަނީ ވަރަށް ބޮޑު އިސްކަމެއް ދީފަ އެވެ. -- ބޮޑެތި މަޝްރޫއުތަކެއް ހިމެނެ އެވެ.\nހަތަރު ރަށެއްގައި އެއާޕޯޓު އަޅައި 17 ރަށެއްގައި ބިން ހިއްކުމާއެކު ބޮޑެތި މަޝްރޫއުތަކެއް ހިންގުމަށްޓަކައި އަންނަ އަހަރުގެ ބަޖެޓުން ހަ ބިލިއަނަށް ވުރެ ގިނަ ރުފިޔާ ޚަރަދު ކުރަން އިންތިޚާބީ ރައީސް އިބްރާހިމް މުހައްމަދު ސޯލިހުގެ (އިބޫ) އާ ސަރުކާރުން ނިންމައި، އެކަން ބަޖެޓްގައި ވަނީ ހިމަނައިފަ އެވެ.\nފިނޭންސް މިނިސްޓަރު އަހުމަދު މުނައްވަރު ރައްޔިތުންގެ މަޖިލީހަށް އިއްޔެ ހުށަހެޅުއްވި 29.6 ބިލިއަން ރުފިޔާގެ ބަޖެޓުގައި އެންމެ އިސްކަމެއް ދިނީ ހިނގަމުންދާ ތަރައްގީގެ މަޝްރޫއުތައް އޭގެ މަންފާ ރައްޔިތުންނަށް ހޯދައި ދިނުމަށެވެ. އެގޮތުން ބޯހިޔާވަހިކަމާއި ގެދޮރުގެ މައްސަލަ އާއި ފެނާއި ނަރުދަމާގެ މަޝްރޫއުތަކާއި ލަފާ ފުރުމާއި ސިއްހީ ދާއިރާގެ މަޝްރޫއުތަކަށް އިސްކަން ދީފައިވެ އެވެ.\nޕަބްލިކް ސެކްޓަ އިންވެސްޓްމަންޓް ޕްރޮގްރާމް (ޕީއެސްއައިޕީ) ޕީއެސްއައިޕީގެ ގޮތުގައި ޖުމްލަ 544 މަޝްރޫއު ހިމަނާފައި ވާއިރު، އެއީ ހިނގަމުންދާ 315 މަޝްރޫއާއި އަލަށް ފެށުމަށް ހަމަޖެހިފައިވާ 229 މަޝްރޫއެވެ. ޕީއެސްއައިޕީގެ ދަށުން ހިންގާ މަޝްރޫއުތަކަށް ހަރަދު ކުރަނީ ދައުލަތުގެ ބަޖެޓުން ދެ ބިލިއަން ރުފިޔާ، ލޯނުގެ ގޮތުގައި ތިން ބިލިއަން ރުފިޔާ، ހިލޭ އެހީގެ ގޮތުގައި 655 މިލިއަން ރުފިޔާ އަދި ޓްރަސްޓް ފަންޑުތަކުން 20 މިލިއަން ރުފިޔާއާއެކު ހަތް ބިލިއަނަށްވުރެ ގިނަ ރުފިޔާ އެވެ.\nމި އަހަރަށް ލަފާކޮށް ސަރުކާރުން ފާސް ކުރި 27 ބިލިއަން ރުފިޔާގެ ބަޖެޓުގައި ޕީއެސްއައިޕީގެ ގޮތުގައި ހަރަދު ކުރުމަށް ހަތް ބިލިއަނަށް ވުރެ ގިނަ ރުފިޔާ ވަނީ ހިމަނައިފަ އެވެ.\nއަންނަ އަހަރަށް ލަފާ ކުރާ ދައުލަތުގެ ބަޖެޓުން އެންމެ ބޮޑު އެއް ހޭދައެއް ކުރަނީ މ. މުއްޔާއި ގދ. ފަރެސްމާތޮޑާ އާއި ހދ. މާފިނޮޅުގައި އެއާޕޯޓު އެޅުމުގެ މަޝްރޫއަށެވެ. އަދި ހދ. ކުޅުދުއްފުށީގައި އެޅި އެއާޕޯޓު ތަރައްގީ ކުރުމަށް ވެސް ބޮޑު ހޭދައެއް ކުރުމަށް ވަނީ ހަމަޖެހިފަ އެވެ.\nމަޖިލީހުގެ މިއަދުގެ ޖަލްސާގައި ފިނޭންސް މިނިސްޓަރު މުނައްވަރު (މ). --- ފޮޓޯ: މަޖިލިސް\nބަޖެޓުގެ ބައެއް ތަފްސީލްތައް:\n- 40 ރަށެއްގައި އަލަށް ބަނދަރު ހެދުމަށް 483 މިލިއަން ރުފިޔާ.\n- 17 ރަށެއްގައި އަލަށް ބިން ހިއްކުމަށް 310 މިލިއަން ރުފިޔާ.\n- 48 ރަށެއްގެ ފެނާއި ނަރުދަމާގެ ނިޒާމު ގާއިމު ކުރަން 206 މިލިއަން ރުފިޔާ.\n- ގދ. ތިނަދޫގައި ޓާޝިއަރީ ހޮސްޕިޓަލެއް ގާއިމު ކުރުމަށް 17 މިލިއަން ރުފިޔާ.\n- ފަސް ރަށުގެ ވައިގެ ބަނދަރު ތަރައްގީ ކުރުމަށް 142 މިިލިއަން ރުފިޔާ.\nއެގޮތުން މުލީގައި އެއާޕޯޓު އެޅުމަށް 39 މިލިއަން ރުފިޔާ ހޭދަކުރާއިރު، ގދ. ފަރެސްމާތޮޑާ އެއާޕޯޓު އެޅުމަށް 40 މިލިއަން ރުފިޔާ، މާފިނޮޅުގައި އެއާޕޯޓު އެޅުމަށް 90 މިލިއަން ރުފިޔާ ހިމަނާފައިވެ އެވެ. ހދ. މަކުނުދޫގައި އެއާޕޯޓު އެޅުމުގެ ދިރާސާ ކުރުމަށާއި ހދ. ހަނިމާދޫ އިންޓަނޭޝަނަލް އެއާޕޯޓާއި ހދ. ކުޅުދުއްފުށީ އެއާޕޯޓާއި ގދ. މާވަރުލުގައި އެއާޕޯޓު އެޅުމަށް ބަޖެޓުގައި ވަނީ ފައިސާ ހިމަނައިފަ އެވެ.\nމި އަހަރުގެ ބަޖެޓެކޭ އެއްގޮތަށް ތ. ގުރައިދޫ އާއި ކ. ހުރާގެ ބިން ހިއްކުމުގެ އިތުރުން، ހއ. އިހަވަންދޫ އާއި ރ. ދުވާފަރާއި ހއ. ތުރާކުނާއި ރ. އަލިފުއްޓާއި ކ. ގުޅި އާއި ކ. ގުރައިދޫ އާއި ކ. މާފުއްޓާއި އއ. ބޮޑުފުޅަދޫ އާއި އއ. އުކުޅަހާއި ފ.މަގޫދޫ އާއި ފ. ފީއަލީ އާއި ދ. މާއެނބޫދޫ އާއި ތ. ހިރިލަންދޫ އާއި ލ. މާވަށާއި ގއ. ދާންދޫ އާއި ގދ. މަޑަވެއްޔާއި ސ. މަރަދޫގެ ބިން ހިއްކުމަށް ވެސް އަންނަ އަހަރުގެ ބަޖެޓުގައި ވަނީ އެތައް މިލިއަން ރުފިޔާއެއް ހިމަނައިފަ އެވެ.\nމިއީ އެހާ ގިނަ ރަށްތަކެއްގެ ބިން ހިއްކުމަށް ބަޖެޓުގައި ހިމެނި ފުރަތަމަ ފަހަރަށް ވާނެ އެވެ.\nސިއްހީ ދާއިރާގެ ތެރެއިން އަލަށް ފެށުމަށް ހަމަޖެހިފައިވާ ބޮޑެތި މަޝްރޫއުތަކުގެ ތެރޭގައި ނ. ވެލިދޫގައި ހޮސްޕިޓަލެއް ގާއިމުކުރުމާއި ޅ. ހިންނަވަރާއި އދ. މާމިގިލީ ސިއްހީ މަރުކަޒު ހޮސްޕިޓަލަކަށް ބަދަލުކުރުމާއި ގދ. ތިނަދޫ ހޮސްޕިޓަލް، ޓާޝިއަރީ ހޮސްޕިޓަލަކަށް ބަދަލުކުރުމުގެ މަޝްރޫއު ހިމެނެ އެވެ.\nހުޅުމާލޭގައި މީހުން ދިރިއުޅެމުން އަންނަ ފްލެޓުތަކެއް-- މިހާރު ފޮޓޯ: ހުސެން ވަހީދު\nއަލަށް ފެށުމަށް ހަމަޖެހިފައިވާ ބޯހިޔާވަހިކަމުގެ މަޝްރޫއުތަކުގެ ތެރޭގައި ޅ. ނައިފަރުގައި 100 ހައުސިން ޔުނިޓް އެޅުމަށާއި ބ. ތުޅާދޫގައި 100 ހައުސިން ޔުނިޓު އެޅުމަށް ވަކިވަކިން 17 މިލިއަން ރުފިޔާ ލ. ގަމުގައި 200 ހައުސިން ޔުނިޓަށް 35 މިލިއަން ރުފިޔާ އަދި މ. ކޮޅުފުށީގައި 150 ހައުސިން ޔުނިޓު އެޅުމަށް 26 މިލިއަނަށްވުރެ ގިނަ ރުފިޔާ ވަނީ އަންނަ އަހަރުގެ ބަޖެޓުގައި ހިމަނައިފަ އެވެ.\nމާލެ ތަރައްގީ ކުރުމަށް ބޮޑު ހޭދައެއް ކުރާނެ!\nއަންނަ އަހަރަށް ލަފާ ކުރާ ދައުލަތުގެ ބަޖެޓުގައި މާލެ ތަރައްގީ ކުރުމަށް ބޮޑެތި މަޝްރޫއުތަކެއް ހިންގުމަށް ވަނީ ހިމަނައިފަ އެވެ. އެގޮތުން، އާޓިފިޝަލް ބީޗު ތަރައްގީ ކުރުމާއި މަގު ހެދުމާއި ސިނަމާލެ ބްރިޖުގެ ތަރައްގީއަށާއި މަގުތައް ތަރައްގީ ކުރުމަށް ބަޖެޓުގައި ވަނީ ފައިސާ ހިމަނައިފަ އެވެ.\nއެގޮތުން އާޓިފިޝަލް ބީޗު ތަރައްގީ ކުރުމަށާއި މާލޭގެ އީސްޓް ކޯސްޓް (ބްރިޖުން ފެށިގެން އަލިމަސް ކާނިވާއާ ހަމައަށް) ތަރައްގީ ކުރުމަށާއި އޮޓޮމޭޓެޑް ޕާކިން ސިސްޓަމް ގާއިމު ކުރުމަށް 11 މިލިއަން ރުފިޔާ ވަނީ ކަނޑައަޅައިފަ އެވެ. މިއިން ކޮންމެ މަޝްރޫއަކަށް ވަކިވަކިން 11 މިލިއަން ރުފިޔާ ވަނީ ކަނޑައަޅައިފަ އެވެ.\nމީގެއިތުރުން މާލެ ތަރައްގީ ކުރުމުގެ މަޝްރޫއަށް 15 މިލިއަން ރުފިޔާ، މާލޭގެ މަގުތައް ތަރައްގީ ކުރުމަށް 25 މިލިއަން ރުފިޔާ ވަނީ ބަޖެޓުގައި ކަނޑައަޅައިފަ އެވެ.\nމާލޭގައި ކުރިއަށްދާނެ ބޮޑެތި މަޝްރޫއުތައް:\n- ކިންގް ސަލްމާން މިސްކިތް އިމާރާތް ކުރުމަށް 62 މިލިއަން ރުފިޔާ.\n- މާލޭގެ ކުދި ގޯޅިތައް ތަރައްގީ ކުރުމަށް ހަ މިލިއަން ރުފިޔާ.\n- މާލޭގައި މަލްޓި ސްޓޯރީ ޕާކިންގެ ތިން އިމާރާތް އެޅުމަށް 62 މިލިއަން ރުފިޔާ.\n- ހުޅުމާލޭގައި ހަދަމުން އަންނަ ސިފައިންނާއި ފުލުހުންގެ ފްލެޓު ނިންމުމަށް 101 މިލިއަން ރުފިޔާ.\nއަސާސީ ބައެއް ހިދުމަތްތައް ރަށްރަށުގައި ހިންގުމަށް ރާވާފައިވާ އިރު، ސްޕޯޓްސް އިންފްރާސްޓްރަކްޗަ ގާއިމު ކުރުމަށާއި ފުޓްސަލް ދަނޑުތައް އެޅުމަށް ބަޖެޓުގައި ވަނީ ހިމަނައިފަ އެވެ. އަދި ރާއްޖޭގެ އެކި ރަށްރަށުގައި ބަނދަރު ހެދުމާއި ފެނާއި ނަރުދަމާގެ ނިޒާމު ގާއިމު ކުރަން ބަޖެޓުގައި ވަނީ ހިމަނައިފަ އެވެ.\nއަންނަ އަހަރަށް ލަފާކޮށް، ފިނޭންސް މިނިސްޓްރީން މަޖިލީހަށް ހުށަހެޅީ 29.6 ބިލިއަން ރުފިޔާގެ ބަޖެޓެކެވެ. އަންނަ އަހަރު 26.7 ބިލިއަން ރުފިޔާ ޚަރަދުވާނެ ކަމަށް ލަފާ ކުރެވެ އެވެ. އަދި އާމްދާނީ އާއި ހިލޭ އެހީގެ ގޮތުގައި ދައުލަތަށް 23 ބިލިއަން ރުފިޔާ ލިބޭނެ ކަމަށް ލަފާ ކުރެވެ އެވެ. އިގްތިސާދީ ދުވެލި 6.8 އިންސައްތައިގައި ހުންނާނެ ކަމަށް ބަޖެޓުގައި ވަނީ ލަފާކޮށްފަ އެވެ. އަންނަ އަހަރު ބަޖެޓު ޑެފިސިޓް 3.7 ބިލިއަން ރުފިޔާ އަރާނެ ކަމަށް ބެލެވޭ ކަމަށް ބަޖެޓުގައިވެ އެވެ.\nއިތުރު ލިޔުންތައް ފިނޭންސް މިނިސްޓްރީ ތަރައްގީގެ މަޝްރޫއުތައް ދައުލަތުގެ ބަޖެޓް ބިން ހިއްކުން ސަރަހައްދީ އެއާޕޯޓްތައް ދައުލަތުގެ ބަޖެޓު 2019 ރައީސް އިބްރާހިމް މުހައްމަދު ސޯލިހް


Azima miadhu Criminal Court ah haazirukuranee\nރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އާޒިމާ ޝަކޫރު-- ފޮޓޯ: މިހާރު\nއާޒިމާ ޝަކޫރު މިއަދު ކްރިމިނަލް ކޯޓަށް ހާޒިރުކުރަނީ\nރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އާޒިމާ ޝަކޫރުގެ މައްޗަށް ދައުލަތުން އުފުލާފައިވާ ދެ ދައުވާއެއްގެ ޝަރީއަތުގެ އަޑުއެހުން މިއަދު ކްރިމިނަލް ކޯޓުގައި ތާވަލްކޮށްފި އެވެ.\nއާޒިމާގެ މައްޗަށް ދައުވާކޮށްފައި ވަނީ މަނީ ލޯންޑާ ކުރުމަށް މަގުފަހިކޮށްދިނުމުގެ ދައުވާގެ އިތުރުން ރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާ އެވެ. އާޒިމާގެ މައްސަލަ ތާވަލްކޮށްފައި ވަނީ މިއަދު މެންދުރުފަހު 01:00 އަށެވެ.\nމަނީ ލޯންޑާ ކުރުމަށް މަގުފަހިކޮށްދިނުމުގެ ދައުވާ އާއި ރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާ އާޒިމާގެ މައްޗަށް އުފުލައި، ޕީޖީ އޮފީހުން ކްރިމިނަލް ކޯޓަށް ފޮނުވީ މިއަހަރުގެ ފެބްރުއަރީ މަހު އެވެ. އެ މައްސަލާގެ ތުހުމަތުގައި ޖެނުއަރީ މަހު އާޒިމާ ފުލުސް އޮފީހަށް ހާޒިރުކުރި އެވެ.\nއާޒިމާގެ މައްޗަށް ކުރަނީ ކުރީގެ ރައީސް އަބްދުﷲ ޔާމީންގެ އެކައުންޓަށް އެސްއޯއެފް އިން ޖަމާކުރި އެއް މިލިއަން ޑޮލަރު އެންޓި ކޮރަޕްޝަން ކޮމިޝަން (އޭސީސީ) އާއެކު ހެދި އެސްކްރޯ އެކައުންޓްގައި ބެހެއްޓުމަށް އެއްބަސްވުމަށް ފަހު އެއާ ހިލާފްވި ކަމަށް ބުނާ މައްސަލާގަ އެވެ.\nދޮގު މައުލޫމާތު ދިނުމުގެ ދައުވާ ކުރަނީ ޔާމީންގެ އެކައުންޓަށް ޖަމާވި އެއް މިލިއަން ޑޮލަރު އެސްކްރޯ އެކައުންޓަށް ޖަމާކުރި ކަމަށް ބުނެ އޭސީސީ އަށް އާޒިމާ ދޮގު މައުލޫމާތު ދެއްވި ކަމުގެ ތުހުމަތުގަ އެވެ.\nއަދި މަނީ ލޯންޑްރިން އަށް މަގުފަހިކޮށްދިނުމުގެ ދައުވާ ކުރަނީ އެ ފައިސާ އެސްކްރޯ އެކައުންޓަށް ޖަމާނުކޮށް، އިންވެސްޓްމަންޓް އެކައުންޓަކަށް ބަދަލު ކުރުމުގައި ބޭންކުން ލިޔުމެއް ހޯދުމުގައި އާޒިމާ މަސައްކަތްކޮށް، އެ ފައިސާގެ އަސްލު އޮޅުވާލަން މަސައްކަތް ކުރި ކަމަށް ބުނެ އެވެ.\nއެ މައްސަލާގައި އެންމެ ފަހުން ބޭއްވި އިބްތިދާއީ އަޑުއެހުމުގައި ދައުވާ އިއްވުމުން އާޒިމާ ދައުލަތާ ސުވާލު ކުރެއްވީ އެ ދައުވާ ކުރުމުގައި ޕީޖީ ބިޝާމްގެ ބައިވެރިވުމެއް އޮތްތޯ ސާފު ކުރެއްވުމަށެވެ. ޖަވާބުގައި ދައުލަތުން ބުނީ އެ ސުވާލު ދައުލަތަށް އަމާޒު ނުކުރެވޭނެ ކަމަށާއި ޖިނާއީ ކޮންމެ ދައުވާއެއް ވެސް ކުރަނީ ޕީޖީގެ ބެލުމުގެ ދަށުން ކަމަށެވެ.\nރައްދުގައި އާޒިމާ ވިދާޅުވީ ރައީސް އޮފީހުގެ ލީގަލް އެފެއާޒް މިނިސްޓަރު ކަމުގައި އޭނާގެ ކުރިން ހުންނެވީ ބިޝާމް ކަމަށާއި އެ މައްސަލާގައި އޭނާގެ މަސްލަހަތު އެބަ އޮތް ކަމަށެވެ. ޔާމީންގެ އެކައުންޓަށް އެސްއޯއެފް އިން ފައިސާ ޖަމާކުރިއިރު އެ މަގާމުގައި ހުންނެވީ ބިޝާމް ކަމަށާއި އެކަންކަމުން ބިޝާމް ރެކިގަތުމަށްޓަކައި އެހެން މީހެއްގެ މައްޗަށް އެ ދައުވާ ނުކުރެވޭނެ ކަމަށް އާޒިމާ ވިދާޅުވި އެވެ.\nއަދި ބިޝާމް އެ މަގާމުގައި ހުންނެވިއިރު ހިނގާފައިވާ މުއާމަލާތްތަކުގެ ލިޔުންތައް ވެސް އެ މައްސަލާގައި ދައުލަތުން ހުށަހަޅާފައި އެބަހުރި ކަމަށް އާޒިމާ ވިދާޅުވި އެވެ.\nމަނީ ލޯންޑްރިން އެމްއެމްޕީއާރުސީ ހިޔާނާތް ރައީސް ޔާމީން ރައީސް އޮފީސް\nޖަލަށް ލާންވީ ހަމަ، ހުރިހާ ނުބައިކަމެއް ރާވާހިންގުމުގެ އެއް މޭސްތިޔާ ތީ! ހިފާ ހައްޔަރުކުރޭ\nޔާމީނު ހިންގި ހުރިހާ ޖަރީމާގައި އަތްއަޅާލަދޭން ހުރި ޖާމިނު ބައިވެރިޔަކީ އާދިމާ


ބޮޑު ތަފާތަކުން ޓީމް ހުޅުމާލެ ޑިޓެންޝަން ސެންޓަރ މޮޅުވެއްޖެ\n02 ޑިސެމްބަރ 2015\nއެސްކޮޓް ޗެލްންޖް ފުޓްބޯޅަ މުބާރާތުގައި މިއަދު ހަވީރު ކުޅުނު މެޗް، ތަފާތު ބޮޑު ނަތީޖާއަކަން ޓީމް ހުޅުމާލެ ޑިޓެންޝަން ސެންޓަރ މޮޅުވެއްޖެއެވެ.\nމިއަދު ހަވީރު ކުޅުނު މެޗްގައި ބައްދަލުކުރީ ގްރޫޕް “ބީ” ގެ ޓީމް އެޗް.ކިއު އާއި ޓީމް ހުޅުމާލެ ޑިޓެންޝަން ސެންޓަރ އެވެ. މި މެޗް 10 –4އިން ކާމިޔާބުކުރީ ޓީމް ހުޅުމާލެ ޑިޓެންޝަން ސެންޓަރ އެވެ.\nމި މެޗްގައި ޓީމް ހުޅުމާލެ ޑިޓެންޝަން ސެންޓަރ އިން މުޅި މެޗްގައިވެސް ވަނީ ރަނގަޅު ކުޅުމެއް ދައްކާފައެވެ. މެޗް ފެށިގެން ފުރަތަމަ މިނިޓްގައި ޓީމް އެޗް ކިއު ގެ ކެޕްޓަން މޫސާ ހަސަން ފުޅު ވަނީ ޓީމަށް ލީޑް ހޯދައި ދީފައެވެ. ނަމަވެސް މެޗްގެ ތިންވަނަ މިނިޓްގައި ޓީމް ހުޅުމާލެ ޑިޓެންޝަން ސެންޓަރ އިން އެޓީމްގެ ފުރަތަމަ ލަނޑު ހުސައިން ޞަބާޙް ވަނީ ކާމިޔާބުކޮށްދީ މެޗް ގެ ނަތީޖާ ހަމަހަމަ ކޮށްފައެވެ.\nނަތީޖާ ހަމަހަމަ ވެފައި ވަނިކޮށް ޓީމް ހުޅުމާލެ ޑިޓެންޝަން ސެންޓަރ ޓީމްގެ އިސްމާއިލް މުޙައްމަދު ވަނީ އެޓީމްގެ ލީޑް އިތުރަށް ފުޅާކޮށްފައެވެ. އެގޮތުން މެޗްގެ ހަތަރުވަނަ މިނިޓްގައާއި 11ވަނަ މިނިޓްގައާއި 12 ވަނަ މިނިޓްގައާއި 15 ވަނަ މިނިޓްގައާއި 19 ވަނަ މިނިޓްގައާއި 20 ވަނަ މިނިޓްގައާއި އަދި 36 ވަނަ މިނިޓްގައި އިސްމާއިލް މުހައްމަދުވަނީ ހަތް ގޯލް ކާމިޔާބުކޮށްދީފައެވެ. އަދި މެޗްގެ 25 ވަނަ މިނިޓްގައި ޓީމް ހުޅުމާލެ ޑިޓެންޝަން ސެންޓަރ ގެ އަބްދުﷲ ޖަމީލް ވަނީ އެޓީމަށް އިތުރު ގޯލެއް ކާމިޔާބު ކޮށްދީފައެވެ.\nމެޗްގެ ކުޅުން ރަނގަޅުކޮށް ޓީމް އެޗް ކިއު އިންވަނީ އެޓީމަށް އިތުރު ތިން ގޯލް ޖަހާދީފައެވެ. އެގޮތުން މެޗްގެ 15 ވަނަ މިނިޓްގައާއި 22 ވަނަ މިނިޓްގައި އެޓީމްގެ ހުސައިން ޝާމް ވަނީ އިތުރު ދެގޯލް ޓީމް އެޗްކިއު އަށް ކާމިޔާބުކޮށްދީފައެވެ. އަދި މެޗްގެ 33 ވަނަ މިނިޓްގައި އެޗްކިއު ޓީމްގެ ޝައުކަތު އަލީ ވަނީ އިތުރު ލަނޑެއް ކާމިޔާބުކޮށްދީފައެވެ.\nމެޗްގެ މޮޅު ކުޅުންތެރިއަކަށް ހޮވިފައިވަނީ ހުޅުމާލެ ޑިޓެންޝަން ސެންޓަރ ޓީމްގެ އިސްމާއީލް މުޙައްމަދު އެވެ. އޭނާ ވަނީ މެޗްގައި ހަތް ގޯލް ޖަހާފައެވެ.


No pay ah dhaan beynun vaa muvazzafunnah Island Aviation in dheefi | Mihaaru\nނޯ ޕޭ އަށް ދާން ބޭނުންވާ މުވައްޒަފުންނަށް އައިލެންޑް އޭވިއޭޝަނުން ފުރުސަތު ދެނީ\nއިއްޔެ ދަރުބާރުގޭގައި ބޭއްވި ޕްރެސް ކޮންފަރެންސްގައި މޯލްޑިވިއަންގެ ޕަބްލިކް ރިލޭޝަންސް މެނޭޖަރު މޫސާ ވަސީމް ވާހަކަދައްކަވަނީ-- ފޮޓޯ: އަހުމަދު އަވްޝަމް އިލްޔާސް/މިހާރު\nއައިލެންޑް އޭވިއޭޝަންގެ ހަރަދު ކުޑަ ކުރުމުގެ ސިޔާސަތުގެ ދަށުން އަމިއްލަ އަށް ނޯ ޕޭ އަށް ދާން ބޭނުންވާ މީހުންނަށް އެ ފުރުސަތު އެބަ އޮތް ކަމަށް އެ ކުންފުނިން ބުނެފި އެވެ.\nއިއްޔެ ދަރުބާރުގޭގައި ބޭއްވި ޕްރެސް ކޮންފަރެންސްގައި މޯލްޑިވިއަންގެ ޕަބްލިކް ރިލޭޝަންސް މެނޭޖަރު މޫސާ ވަސީމް ވިދާޅުވީ، ކުންފުނީގެ މުވައްޒަފުންގެ މުސާރަ ކުޑަކޮށް، ނުވަތަ ކުންފުނީގެ މުވައްޒަފުން ވަކި ނުކުރި ނަމަވެސް ހަރަދު ކުޑަ ކުރުމުގެ ގޮތުން ގިނަ މަސައްކަތްތަކެއް ކުރަމުން އަންނަ ކަމަށެވެ. އެގޮތުން މުވައްޒަފުންގެ މުސާރަ ނުހިނގާ ގޮތަށް ޗުއްޓީ ބޭނުންވާ މީހުންނަށް އެ ފުރުސަތު ހުޅުވާލާފައިވާ ކަމަށް ވިދާޅުވި އެވެ. އެހެން ނަމަވެސް މި ވަގުތަށް ނޯޕޭ ލީވަށް ދާން ބޭނުންވެފައިވާ ވަނީ ކިތައް މީހުން ކަމެއް އެ ކުންފުނިން ހާމައެއް ނުކުރެ އެވެ.\nއައިލެންޑް އޭވިއޭޝަނުން ވަނީ ބޯޑުގެ މެންބަރުންނާއި އިސް މެނޭޖްމެންޓްގެ މުވައްޒަފުންގެ މުސާރަ 20 ޕަސެންޓަށް ކުޑަ ކުރަން ނިންމައިފަ އެވެ.\nމީގެ އިތުރުން ގޭގައި ވެސް ގިނަ ބަޔަކު މިހާރު މަސައްކަތް ކުރަމުންދާތީ ހިންގުމުގެ ހަރަދުތަކުގެ ތެރޭގައި ހިމެނޭ ކަންކަމަށް ލުޔެއް އަންނާނެ ކަމަށް ބެލެވޭ ކަމަށެވެ.\n"އޮފީހަށް މުވައްޒަފުން ނާންނާތީ ކަރަންޓު ބިލާއި ފެން ބިލު ވެސް ކުޑަވާނެ. ހަފްތާއަކު ތިން ދުވަހު ނުކުންނަ މުވައްޒަފުން ވެސް އުޅޭނެ،" އޭނާ ވިދާޅުވި އެވެ.\nއެ ކުންފުނީގެ މުވައްޒަފުންނަށް ގޭގައި މަސައްކަތް ކުރެވޭ އިރު ބައެއް މުވައްޒަފުން އޮފީހަށް ދަނީ ހަފްތާއަކު ތިން ދުވަހު އެވެ.\nކޮވިޑް-19 އާ ގުޅިގެން އެންމެ ބޮޑު ގެއްލުމަކާ ކުރިމަތިވެފައިވާ ބަޔަކީ ދުނިޔޭގެ އެއާލައިން ކުންފުނިތަކެވެ. އައިލެންޑް އޭވިއޭޝަންގެ ގިނަ މަންޒިލްތަކަކަށް ދަތުރުތައް ހުއްޓާލާފައިވާ އިރު އެ ލިބުނު ގެއްލުމުގެ ތަފްސީލެއް މިހާތަނަށް ހާމަކޮށްފައެއް ނުވެ އެވެ.\nދުނިޔޭގެ އެއާލައިން އިންޑަސްޓްރީ އަށް ލިބޭ ގެއްލުންތަކުން އަރައިގަތުމަށް މި ވަގުތަށް ވެސް ގާތްގަނޑަކަށް 200 ބިލިއަން ޑޮލަރު ބޭނުންވާ ކަމަށް އިންޓަނޭޝަނަލް އެއާ ޓްރާންސްޕޯޓް އެސޯސިއޭޝަން އިން ބުނެފައިވެ އެވެ. އެ އެސޯސިއޭޝަނުން 290 އެއާލައިން ރިޕްރެޒެންޓް ކުރާ އިރު އެއާލައިންތަކުގެ ގާތްގަނޑަކަށް 113 ބިލިއަން ޑޮލަރުގެ އާމްދަނީ މަދުވާނެ ކަމަށް އަންދާޒާކުރެ އެވެ.\nބޭކާރު މީހުން ވަރަށް ގިނަ ތިތާ މަތި ފަޑީގަ، އެމީހުން ނޯޕޭ އަށް ފޮނުވީމާ ހާދަ ހަރަދެއް ކުޑަވާނެއޭ، މީޑިޢާ ކަންތައް މަބްރޫކާއި ހަވާލުކޮއްފަ މޫސަ ވެސް ދޭ ނޯޕޭއަށް ، މަބްރޫކް ދޭނެ މޫސަ އަށް ވުރެ ފުރިހަމައަށް ޖަވާބު\nއެންމެ ފުރަތަމަ މަ ސުވާލު އުފެދޭ މި މޫސާވަސީމު މީ ކީއްކުރާ މީހެއްހޭ އެތާގަ. އެވިއޭޝަންގެ އެއްވެސް މައުލޫމާތެއް އިލްމެއް ހުރިމީހެއްނުން. ބޭކާރު ބޮލެއް. ތީނަގޮސްގެން ޖެއްސި ޕީއާރެއް މަށެއްނުދެކެން.\nފުރަތަ މަ ކުރަންވީ ކަ މަކީ ވިޔަފާރި ކުރާ ކުންފުންޏެއް ހިންގޭނީ އެކަ މުގެ ޢިލް މާއި ހިލް މު ހުރިބަޔަކަށްކަން ދަނެ، އެ ސިފަތައްނެތް މީހުން އެބަޔަކު އަ މިއްލައަށް މިވަގުތު ކުންފުނިން ދުރަށް ޖެހެންވީ! މި ފަދަ ކުންފުނިތައް ހިންގަން އެކްޓިވިސްޓުންނާއި، ޖޯކަރުންނާއި، ކޮ މޭޑިޔަނުން ތިބޭ ގައު މެއް މި ނޫނީ ނުފެނޭ!\nތިތާގެ މެނޭޖްމަންޓް ނޯޕޭގަ ތިބިއްޔާ ކީއްތަވާނީ. ލައްކައިން މުސާރަ ލިބޭއިރު ގާއިމު ކުލިވެސް ދެއްކޭނެ، އާދައިގެ މުވައްޒަފު ނޯޕޭއަށް ގޮސްގެން ކިހިނެއް ކުލި ދައްކަނީ\nހަމައެކަނި ހުނޭނުގެ މުސާރަ ކަންޑާލިޔަސް ތިޔަ ކުންފުނި ސަލާމަތް ކުރެވޭނެ. މިކޮމެންޓު ކިޔާފަ އަސަރޭ ބަޔަކު މީހުނަށް ޖެއްސުން ކުރާނެ ކަމަށް ލަފާކުރެވޭ.\nއަމިއްލަޔަށް ބޮޑުކުރި ބޯޑުމެމްބަރުންނާ އެމްޑީތަކާ އެންމެންގެ މުސާރަ ކުޑާކޮށޤބަލަ، އެކަމާ ނޫޅެ އަދިވެސް އެހެންވާހަކައެމިދައްކަނީ،،، ލަދުހަޔާތުގެ ކަންފުޅެއްވެސްނެތެއްނުން ދޯ!/ މިސަރުކާރުގެ ސިޔާސަތު މިކަހަލަ މަދުބައެއްގެ ސަބަބުން އެބަ ހަލާކުވޭ. އަގުވެއްޓޭ އެބަ.\n"ހުރިހާ ދިވެހިން އެނބުރި ގެންނަން ދެން މަސައްކަތް ހުއްޓާނުލާނަމޭ" ބުނާއިރު ހީވާނީ ދެން ކުރަން ހުރިހާ ކަމަކީ އެއީ ހެން. ދެން ކުރަންޖެހޭ އިތުރު އެއްވެސް ކަމެއް ނެތް ހެން.\nތިޔަ ތަނުގެ އިސްވެރިން (ރައީސް ނަޝީދުގެ ސޯޝަލް މީޑިޔާ އެކްޓިވިސްޓުން) ނޯ ޕޭލީވް ނަގަންވީ ނޫންތޯ؟ ބޯހަލާކު!! އެކިޔާ ޖެނީ އަކީ ކޮން ކަމެއް ކުރާމީހެއް!\n"ބަންދު ކޮށްފައެއް ނޫން. އެކަމަކު ނުކުތުން މަނާ." ހަމައެގޮތައް ދެއްތޯ؟


މިއަދު މިފާހަގަ ކުރެވޭ ބައިނަލް އަގުވާމީ އަންހެނުންގެ ދުވަހުގެ ތަހުނިޔާއާއި ހެޔޮއަދުންތައް ދިވެހި ހުރިހާ އަންހެން ކަނބަލުންނާ ދުނިޔޭގެ އެންމެހާ އަންހެނުންނަށް އަރިސް ކުރަމެވެ. އަންހެނުންގެ ދުވަހެއް ފާހަގަ ކުރަމުންދާ އިރު އަންހެނުންނާ މެދު ކޮންމެވެސް އެއްޗެއް ދަންނަވާލަން ޖެހޭކަމަށް ދެކެމެވެ. އިންސާ\nމިއަދު މިފާހަގަ ކުރެވޭ ބައިނަލް އަގުވާމީ އަންހެނުންގެ ދުވަހުގެ ތަހުނިޔާއާއި ހެޔޮއަދުންތައް ދިވެހި ހުރިހާ އަންހެން ކަނބަލުންނާ ދުނިޔޭގެ އެންމެހާ އަންހެނުންނަށް އަރިސް ކުރަމެވެ. އަންހެނުންގެ ދުވަހެއް ފާހަގަ ކުރަމުންދާ އިރު އަންހެނުންނާ މެދު ކޮންމެވެސް އެއްޗެއް ދަންނަވާލަން ޖެހޭކަމަށް ދެކެމެވެ.\nއިންސާނީ ދަރިފަސްކޮޅު ފެށިގެން އައީ ފިރިހެނެއްގެ ކިބައިންކަމުގައި ވީނަމަވެސް އެދަރިފަސް ކޮޅު ދެމެހެއްޓުމަށާއި ފިރިހެނުންނަށް ޚިދުމަތްކުރުމަށް އެޖިސްމުންވަނީ އަންހެން ޖިންސު ހައްދަވާފައެވެ. އެއީ ފިރިހެނުންގެ ޚިދުމަތުގައި ލެއްވި ނާޒުކު ފިރިހެނުންގެ ލޯތްބާ އަޅާލުމާ ފުރިހަމަ ހިމާޔަތާއި ރައްކާތެރިކަން ލިބިދޭންޖެހޭނެ ބައެކެވެ. ނަމަވެސް ހިތާމައަކީ ފިރިހެންނުންގެ ޚިދުމަތްތެރި ނާޒުކު އަންހެން ކަނބަލުންނަށް ފިރހެނުންގެ ފަރާތުން ތަފާތު އެކި އަނިޔާ ލިބެމުންދާތީއެވެ.\nމައުލޫއަށް ޖެހިލަމާ ހިނގާށެވެ. އަންހެނެއްގެ ސައުވީސް ގަޑިއިރު ހޭދުކުރާ ގޮތާމެދު ޚިޔާލު ކޮށްލީ ކިތައް ފިރހެނުންބާއެވެ އަންހެނުންގެ ޚިދުމަތްތަކަށް ޝުކުރު އަދާ ކޮށް ފަޚުރުވެރިވަނީ ކިތައް ފިރިހެނުންތޯއެވެ؟ އެބައިމީހުންގެ ޚިދުމުތުގެ އަގުވަޒަން ކުރައްވަމުތޯއެވެ؟\nއައިސާގެ ދުވަސް ފެށުނީ މެންދަމު 12:00 އިންނެވެ. ދުވާލުގެ ވަރުބަލިކަން ފިލުވާލުމަށް އެނދުގައި ޖައްސާލީ އަރާމު ނިންޖަކުން ނިދާލާށެވެ.\nމާގިނަ އިރުތަކެއް ނުވިއެވެ. ވަރުބަލިވިނަމަވެސް ނިދިއައި ނަމަވެސް ޖެހުނީ ތެދުވާށެވެ. ގަޑިން މެންދަމު އަލިވެ 01:30 އެވެ. ހޭލެވުނީ ކުޑަމަންޖެ ރޯލި އަޑަށެވެ. އަވަސް އަވަހަށް ތެދުވެ ދަރިފުޅު އުރަށް އަރުވައިލިއެވެ. ލޯބިލޯބި ދަރިފުޅުގެ ހިނިތުންވުމުން އައިޝާގެ ނިދި ފިލުވާލައިފިއެވެ. ދަރިފުޅުވެސް ބޭނުންވީ މަންމައާއި އެކު އެދަންވަރު ގަޑީގައި ކުޅެންހުންނާށެވެ. އެގޮތުގައި ގަޑިއެއްހާ އިރުވީފަހުން ދަރިފުޅުވެސް ނިދާއިފިއެވެ. ލިބުނު ވަގުތުގެ ބޭނުންކޮށް ނިދާލަން މަސައްކަތް ކުރިއެވެ.\nއެނެއްކާވެސް އައިޝާގެ ނިދިކޮޅު ގެއްލުވާލީ ދޮށީ ދަރިފުޅުގެ އަޑަށެވެ. "މަންމާ މަންމާ! ފެންފޮދެއް!" އައިޝަގެ ހައަހަރަށްދާ ދަރިފުޅު މުޙައްދު ގޮވާލިއެވެ. ނިދިމޯޅިގައި ތެދުވެ އައިޝާ ދަރިފުޅަށް ފެންފޮދެއްދީފައި ދަރިފުޅުން ނިދަންދެން ފިރުމާލަ ފިރުމާލައިނެވެ. ދަރިފުޅު ނިދައިފިއެވެ. ފަތިސްވެދާނެ ކަމަށް ހީކޮށް އައިޝާ ގަޑި ބަލާލިއެވެ. އޭރު ގަޑިން ތިންގަޑި ބައިވީއެވެ. އައިޝާ ނިދަންއޮށޯތެވެ.\nފަތިސް ނަމާދު ބަންގިއާއި އެކު ތެދުވުމަކީ އައިޝާގެ އާދައެވެ. ފަތިސް ނަމާދު ކޮށްގެން އައިޝާ މަގުމަތި ކުނިކާ ހެނދުނު ނާސްތާ ތައްޔާރުކޮށް ދަރިން ތަދުވަންވާއިރަށް ފެންވާރާ ރީތިވިއެވެ ފިރިމީހާއަށް ސައިތައްޔާރު ކުރިއެވެ.\nހެނދުނުގެ އިރު ހޫނު ޖެހުނުއިރު އައިޝއިނީ ދާ އެއްޗެހިތައް ދޮންނާށެވެ. ހަމައެކަނި އެއްޗެހި ދޮންނަނީކީ ނޫނެވެ. ދަރިން ކުޅެން ބާއިންދާއި އިށީނީ ފަހާފޮށި ކައިރީގައެވެ. އެއީ އައިޝާ ދަރިންނާއި ފިރިމީހާއަށް ވަގުތު ދީފައި ލިބޭ އިތުރުވަތުގައި ކުރާ މަސައްކަތެކެވެ. ކޮންމެވެސް ވަރެއްގެ ނަފާއެއްވެސ ލިބޭމެއެވެ. ކޮންމެ މަހަކުވެސް ދަރިންނަށް ބޭނުންވާ ބުއްދަޅާއި ގޭތެރޭގެ ޚަރަދުތައް ކުރަން ފިރިމީހާގެ މުސާރައިގާ ޖެހޭވަރެއް ނުވެއެވެ.\nކުޅެން ހުރި ދެ ދަރިން ފެންވަރުވާ ބުއްތައްޓެއް ދިނުމަށް ފަހު ދެ ދަރިން ނިންދަވާފައި އައިޝާ ބެލީ މެންދުރަށް ރަނގަޅު ކާއެއްޗެއް ހެދޭތޯއެވެ. ފިރިމީހާއަށް އެންމެ މީރު ކެއުން ތައްޔާރު ކުރުމަށް އަވަސްވެގަތެވެ. ފިރިމީހަ އޮފީސް ނިމިގެން އަންނަންވާ އިރަށް ކާމޭޒުމަތި ފަޅުފިލުވަލެވޭތޯއެވެ.\nމެންދުރު އަނބުރާ ދޭއް ޖަހައިފިއެވެ. ރީތި ފިނިފެންމަލެއްހެން އައިޝާ ފޮޅިލާފައި ސިޓިންގ ރޫމުގެ ސޯފާގައި އިނެވެ. ފިރިމީހާގެ އިންތިޒާރުގައެވެ. އާދައިގެ މަތިން އައިސާގެ ބޮލުގައި ފިރުމާލައި ނިއްކުރިމަތިން ނަގާ ދޮނުގެ އިންތިޒާރުގައެވެ. އަބުދުވެސް އޮޅުގައިގެން އުޅޭހިތްވާ ލޯބިވާ ފިރިމީހަގެ ބޫޓު ބާލައިދީ ގަމީސް ބާލައިދިމުގެ އިންތިޒާރުގައެވެ. ދެމީހުން އެކުގައި ކެއުމަށް އިންސާފު ކުރެވޭނެ ވަގުތުގެ އިންތިޒާރުގައެވެ. މިއީ ކޮންމެ ދުވަހެއްގެވެސް އާދަކާދައެވެ.\nވަގުތަކީ ހަވީރު ފިނި ޖެހުނު ވަގުތެވެ. ދަރިން ފެންވެރުވުމަށް ފަހު އައިޝާއެ ތައްޔާރުވަނީ ދަރިން ގޮވައިގެން ހިނގާލަން ދާށެވެ. ދަރިންގޮވައިގެން މަންމަމެންނާ ބައްދަލު ކޮށްލާށެވެ. ދަރިންވެސް ހަވީރު ގަޑީގައި ހިނގާލަން ގެންގޮސްފިނަމަ އުފާވާނެތީއެވެ. ކޮންމެ ދުވަހަކުވެސް ދަރިން ހިތްއުފާ ކޮށްދިނުމަށް މިވަގުތު ކޮޅު އައިޝާ ހުސްކުރާނެއެވެ.\nއިރު އޭގެ ވާޖިބު އަދާ ކުރުމަށްފަހު އޮއްސިއްޖެވެ. އައިޝާގެ އާދައިގެ މަތިން ދަރިންނަށް ކާންދިނުމަށްފަހު ދޮށީ ދަރިފުޅަށް އަކުރު ދައްކާލުމަށްފަހު ދަރިންތައް ރީތިކޮށްލިއެވެ. ކުޑަމަންޖެ އުރަށް އަރުވައިގެން ދޮށީ ދަރިފުޅު ކައިރީގައި ބާއްވައިގެން ނިންދަވަން ފެށިއެވެ. ދަރިން ނިންދެވުމަށް އައިޝާ ރޭގަނޑު ކެއުން ތައްޔާރު ކުރަން އަވަސް ވިއެވެ.\nރޭގަނޑު 08:00 ގައި އައިޝާއާއި އައިޝާގެ ފިރިމީހާ އާއި ދެމީހުން ރޭގަނޑުގެ ކެއުމަށް އިންސާފު ކުރިއެވެ. ކައިނިމިގެން ފިރިމީހާ ދިޔައީ ބައްދަލުވުމަކަށެވެ. ބަދިގެ ތަރުތީބު ކޮށްލުމަށްފަހު އައިޝަ އައިސް ސިޓިންގ ރޫމުގައި ކުޑަ އިރު ކޮޅެއް މަޑުކޮށްލުމަށްހު ފަހާފޮށި ކައިރީގައި އިށީނެވެ. ފިރިމީހާގެ އަންނަންދެންނެވެ. އޭނާއަށް އާދެވޭނީ 10 ގެ ފަހުންނެވެ. ދަރިންކޮޅު ނިދި ވަގުތުގައި ހެދުމެއްނަމަވެސް އެކައްޗެއް ނިންމާލެވޭތޯއެވެ. ހުސް ވަގުތު ކޮޅުގެ ބޭނުން ހިފުމަށެވެ.\nއައިޝާގެ އިންތިޒާގެ ނިމުން އަތުވެއްޖެވެ. ގަޑިން ދިހަގަޑި ބައިވީއެވެ. އެމީހެއްގެ އިންތިޒާގައި ނުނިދާ އިން އައިޝާގެ ފިރިމީހާ ގެއަށް އަތުވެއްޖެވެ. ދުވާލު ހަތަރުދަމު ތަޅިފޮޅި އައިޝާވަނީ ވަރުބަލިވެފައެވެ. ހަށިގަނޑަށް ލޮޑުކަން ވެރިވެފައެވެ. އެހެނަސް އައިޝާ އެކަން ފިރިމީހާއަށް އިހްސާވިޔަކަ ނުދެއެވެ. ދެމިހުން އެކުގައި ނިދަން އޮށޯވެއްޖެވެ. ދަމީހުންވެސް ދިރިއުޅުމާއި މެދު ހިޔާލު ބަދަލު ކޮށް ވާހަކަ ދައްކާ މަޖާކުރިއެވެ. ވަރުބަލި ވީނަމަވެސް އައިޝާއިގެ އުފަލަކަށް ވީ ފިރިމީހާގެ ޚިދުމަތުގައި ރޭގެ ފަހު ވަގުތު ހޭދަކުރުމެވެ. ނިދުމުގެ ކުރިން ފިރިމީހަ ހިތްއުފާ ކޮށްނުމެވެ.\nV.reethi.vaahaka masha Allah.


Kasheege doctor Shaan IGMH in vakive Abu Dhabi ah | Mihaaru\nކަށީގެ ޑޮކްޓަރު ޝާން އައިޖީއެމްއެޗުން ވަކިވެ އަބޫ ދާބީއަށް\nޑރ. ޔޫސުފް ޝާން.\n21 މެއި 2022 - 11:18\nރާއްޖޭގެ މަޝްހޫރު ކަށީގެ ޑޮކްޓަރު، ޔޫސުފް ޝާން އައިޖީއެމްއެޗުން ވަކިވެވަޑައިގެންފި އެވެ.\nއައިޖީއެމްއެޗްގެ ސޯޝަލް މީޑިއާ ޕޯސްޓެއްގައި ބުނެފައިވަނީ އެ ހޮސްޕިޓަލުގެ ކަށީގެ ސީނިއާ ކޮންސަލްޓަންޓް، ޑރ. ޝާން ވަޒީފާއިން ވަކިވެވަޑައިގަތީ އަބޫދާބީގައި "އާ ޗެލެންޖުތަކަކާ ކުރިމަތިލެއްވުމަށް" ކަމަށެވެ.\nއެކަމަކު އެ ގައުމުގައި ޑރ. ޝާން މަސައްކަތްކުރައްވާނީ ކޮން ތަނެއްގައި ކަމެއް ބުނެފައެއް ނުވެ އެވެ.\nޑރ. ޝާން ވަނީ މިދިޔަ އަހަރުގެ ޖެނުއަރީން ފެށިގެން މިއަހަރުގެ މެއި މަހާ ހަމަޔަށް އައިޖީއެމްއެޗްގެ މެޑިކަލް ޑިރެކްޓަރުގެ މަގާމު ވެސް ފުރުއްވައިފަ އެވެ.\nToday we bid farewell to Senior Consultant in Orthopedics Dr. Yoosuf Shan, who is embarking onanew challenge in Abu Dhabi, UAE.\nDr. Shan also filled the position of Medical Director from 1st Jan 2021 to 1st May 2022.\nWe truly appreciate your hard work and dedication. pic.twitter.com/hIPLBPXebp\n— IGMH (@igmhmv) May 20, 2022\nޑރ، ޝާންގެ މަސައްކަތް ފާހަގަކުރައްވައި، ހޮސްޕިޓަލުން ވަނީ ފެއާވެލްއެއް ވެސް ބާއްވައިފަ އެވެ. އެ ހޮސްޕިޓަލުގެ ގިނަ އަދަދެއްގެ ޑޮކްޓަރުން މި ފެއާވެލްގައި ބައިވެރިވި އެވެ.\nއައިޖީއެމްއެޗުން ޑރ. ޝާނަށް ބޭއްވި ފެއާވެލްގައި ގިނަ އަަދަދެއްގެ ޑޮކްޓަރުން ބައިވެރިވަނީ.\nގިނަ އަހަރުތަކެއް ވަންދެން އައިޖީއެމްއެޗުގައި މަސައްކަތްކުރެއްވި ޑރ. ޝާން ވަކިވާން ނިންމި ހަބަރާއެކު އެތައް ބަޔަކު އަންނަނީ އެއީ ރާއްޖެއަށް ލިބުނު ވަރަށް ބޮޑު ގެއްލުމެއް ކަމަށާއި ޑރ. ޝާނަކީ ވަރަށް "ޑެޑިކޭޓެޑް" ޑޮކްޓަރެއްގެ ގޮތުގައި ފާހަގަކޮށްފަ އެވެ. އަދި ޑޮކްޓަރަށް އިތުރު ކާމިޔާބީއަށް ގިނަ ބަޔަކު އެދިފައިވެ އެވެ.\nރާއްޖޭގެ ގިނަ ބައެއްގެ ލޯތްބާއި އިހުތިރާމު ހޯއްދަވާފައިވާ ޑރ. ޝާން ވަނީ އައިޖީއެމްއެޗުގެ އިތުރުން ވެސް ބައެއް އަމިއްލަ ކްލިނިކްތަކާއި ރަށްރަށުގެ ހޮސްޕިޓަލުތަކުގައި ވެސް ބަލި މީހުން ބައްލަވައިފަ އެވެ.\n80 ކޮމެންޓް, 91 ރިއެކްޝަންސް\nއުބައް ނުޖަހާތި ދެން ޝާން\nރާއްޖޭން އޮޕަރޭޝަންތައް ކޮށްކޮށް މީހުން ހުސްވާހެން ހީވީމާ ތަންކޮޅެއް އާބާދީ ބޮޑު ގައުމަކަށް ބަދަލުވެ ހިދުމަތް ކުރަންފެށީމަ އެގައުމުގެ އާބާދީގެ ބޮޑުބައެއްގެ އޮޕަރޭޝަން ކޮށްކޮށް ދެން ސަލާމާތް ނުވާނެހެން ހީވީމަ އަނެއްކާވެސް ރާއްޖެއަށް ހިދުމަތް ކުރަން ބަދަލުވެދާނެކަމަށް ފެނޭ\nއައިޖީއެމްއެޗް ޑޮކްޓަރަކަށް ދުވާލަކު މިބެލެނީ 10 ނުވަތަ 15 މީހުން. އެވެސް ގިނަވެގެން އެވަރު. އެކަމަކު އާންމު އެހެން ހޮސްޕިޓަލުތަކުގާ ކޮންމެ ޑޮކްޓަރަކު ވިހި ފަންސަވީސް މީހުން ބަލ؛ާ. އަހަރެން ހިތަށްއަރަނީ ސަރުކާރުގެ ހޮސްޕިޓަލުން މިމީހުނަށް މުސާރަދޭވަރު ކުޑައީބާއޭ. އެކަމަކު ހަމަ މިޑޮކްޓަރުން ކުލިނިކެއްގާ ބަލާނަމަ ވިހި ތިރީސް މީހުންބަލާ. ކީތްތަ މިވަނީ. ކިޔެވިކިޔެވިހެން ކާފަރުވުމަކީ މީނޫންތަ؟ ބައްޔަކަށް ރަނގަޅަށް ޚާއްސަ ވެއްޖިއްޔާ ދެން އަދި އެނިމުނީ.\nތިޔަބުނާ މޮޅު ޑޮކްޓަރަށް ދައްކަން އަހަރު ދެއަހަރު އިންތިޒާރުކުރަން ޖެހުމީ ދެރަވަރުކަމެއް. ކޮންމެ މޮޅުޑޮކްޓަރެއްގެ ފައިދާ ބަލިމީހުންނަށް ނުލިބުމީ އަދި މާ ދެރަވަރުކަންކަން. ބޮޑެތިއަދަދުތަކުން ބަލިމީހާއަތުންނާ އާސަންދައިން ފައިސާ ނަގާފާ ޗުއްޓީގެ ދުވަސްތައް ގިނަކޮށްފާ ހަފްތާއަކު 5ދުވަހު ދުވަހެއްގާ ހައެއްކަ ބަލިމީހުން ބެލުމުން ޑޮކްޓަރުގެ މޮޅުކަމާ ރަނގަޅުކަން ހާމަވަންޏާ އެކަންވެނިމުނުތާ ކިތަންމެ ދުވަހެއް. ޝުކުރިއްޔާ ގައުމަށް ތިޔަކޮށްދެއްވި މަސައްކަތަށް\nހިތުހުރިދުވަހަކު ނައިސް، ހަފްތާއަކު5މީހުން ބަލަން އޯކޭ ހޮސްޕިޓަލެއް ޔޫއޭއީ ގައި އެބަހުރިތޯ؟\nއަހަރެން އެޕޮއިންޓުމަންޓު ހަދައިގެން އަދި ނުދެއްކޭ ފަހަރެއް ނާދޭ. އާއިލާއެއް ގެންގުޅޭ މީހެއްވިއްޔާ ކަންކަން ދިމާވީމާ އެމީހުނަށް ވަގުތު ދޭންވެސްޖެހޭނެ ޑޮކުޓަރެއް ކަމަކު. ހަފުތާއަކު ބަލަނީ ކިތައް މީހުންކަން އެނގޭނީ އޭނަ ބަލާ ކުލިނިކާ ހޮސްޕިޓަލު އެނގި ގުނަން ހުންނަ މީހަކަށް. މަސް ކަނޑާއުސޫލުން ނެކްސްޓު ނުކިޔައި، ކޮންމެ މީހަކީ ތަފާތު މީހެއްކަން ދަނެގެން، ރަނގަޅަށް ވާނުވާ ބަލާފަ ފަރުވާތެރިކަމާއެކު ބަލަންޏާ މަށަށް އެންމެ ރަނގަޅު ފަސް މީހުން ބެލިޔަސް.\nދެން އަލީ ވަހީދުގެ މައިބަދަ ދައްކަން ދާން ޖެހޭނީ އަބޫދާބީ އަށް ދޯ؟\nއަލީ ވަހީދު މައިބަދަ ދެއްކީ ޓުރީޓޮޕުގަ އިން ކަށީގެ ޑޮކުޓަރަކަށް އެކޮއި. އެތަނުގެ ލިޔުންތައް ޝާނަށް ދިނީ ކޯޓުގެ ފަރާތުން، އޭގައި އޮތީ ހެޔޮކޮށްތޯ ޔަގީންކުރަން. އެއް ޑޮކުޓަރަކު ދައްކާ ވާހަކަ ދޮގެއް ނުކުރާނެ އަނެއް ޑޮކުޓަރަކު، ބަލި މީހާ ނުބަލަޔެއް، ހާއްސަކޮށް ކޯޓަކު.\nޝުކުރިއްޔާ ޑރ.ޝާން ތިކޮށްދެއްވި ޚިދުމަތައް.. ވ. ރަނގަޅު މީހެއް، އިތުރު ތަޖުރިބާއާއެކު އެނބުރިއައިސް ކޮންމެ ހައިސިއްޔަތަކުން ގައުމަށް ޚިދުމަތްކޮށްދޭނަކަމަށް އުންމީދުކުރަން.\nއެއްވެސް މައްސަލައެއް ނޫން. މަގާމު ބައްސަވާފަދައިން. ސިޔާސީ އެކްޓިވިސްޓުން ބަލިމީހުން ބަަލަން ބޮޑު މުސާރަ ދީފަ ލީމަ ނިމުނީ.\nދެން ޔޫ.އޭ.އީ މީހުންނަށް އެޕޮއިންޓްމަންޓެއް ލިބޭނީ ދޮޅު އަހަރު ފަހުން. ކޮންމެދުވަހަކު ހެނދުނު9ޖަހާއިރު ގުޅަން ޖެހޭނެ.\nއަބޫދާބީގެ ހޮސްޕިޓަލެއްގަ މިހާރުގޮތަށް 12 ގަޑިއިރުން5މީހުން ބަލައިދޭކަށް ތިޔަ ޝާން އެއް ނުގެންދާނެ ތިތަނަށް ދިޔައްޔާ6މަހަކު ތީނަޔަކަށް ހިފަހަށްޓައެއް ނުލެވޭނެ ތިބޭބަލަން\nމަރުހަބާ އުފާވެރިދުވަސްތަކެއް އެދެން.


Ras Online - ލޯކަލް ކައުންސިލް އިންތިހާބުގެ ވޯޓު ކަރުދާސް ޗާޕު ކޮށްފި\nހޮނިހިރު ދުވަހު އޮންނަ ލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތްކުރާ ކޮމިޓީގެ އިންތިހާބުގައި ބޭނުންކުރާ ވޯޓު ކަރުދާސްތައް ޗާޕުކޮށްފިއެވެ.\nއިލެކްޝަންސް ކޮމިޝަނުން ބުނީ ވޯޓު ކަރުދާސްތައް މިހާރު ޕްރިންޓުކޮށްފައިވާ ކަމަށެވެ. އަދި ކަރުދާސް ޕްރިންޓު ކުރީ ނޮވެލްޓީ ޕްރިންޓަރސް އެންޑް ޕަބްލިޝަރސް ޕްރައިވެޓް ލިމިޓެޑުން ކަމަށް އިލެކްޝަނުން މައުލޫމާތުދެއެވެ. މި ފަހަރުގެ އިންތިހާބަށް ޖުމްލަ 222324 ވޯޓު ކަރުދާސް ޕްރިންޓުކޮށްފައިވެއެވެ.\nމި މަހުގެ 10 ވަނަ ދުވަހު އިންތިހާބު ބާއްވަން ތައްޔާރުވަމުން އަންނަ އިރު މި އިންތިހާބަށްވާ ތައްޔާރީތަކުގެ ތެރެއިން ވޯޓު ފޮށިތަކާއި، ވޯޓު ކަރުދާސްތައް އަދި އިންތިހާބަށް ބޭނުންވާ އެހެން ކަންކަން ވެސް ބުރާސްފަތި ދުވަހާ ހަމައަށް އަތޮޅުތެރެއަށް ފޮނުވާނެ ކަމަށް އިލެކްޝަންސް ކޮމިޝަނުން ވަނީ ހާމަކޮށްފައެވެ. މި އިންތިހާބުގައި ވޯޓު ކަރުދާސްތަކުގައި ވެސް ތަފާތުތަކެއް އުޅޭ އިރު، ސައްހަ ވޯޓާއި ބާތިލް ވޯޓުގެ ކަންކަމަށް ހާއްސަ ސަމާލުކަމެއް ދިނުމަށް އިލެކްޝަންސް ކޮމިޝަނުން ވަނީ އިލްތިމާސް ކޮށްފައެވެ.\nކޮވިޑް-19 އާ ގުޅިގެން ހާއްސަ ފިޔަވަޅުތަކަކާއެކު މި އިންތިހާބު ކުރިއަށްގެންދާއިރު މިއީ މިހާތަނަށް އެންމެ ވޯޓުފޮށިތައް ވެސް ގިނަ އިންތިހާބަށް ވާނެއެވެ. ކޮންމެ ވޯޓު ފޮށްޓަކަށްވެސް ވޯޓު ލާނީ 500 މީހުންނަށްވުރެ ގިނަ ނުވާނެ ގޮތަށް ކަމަށް އިލެކްޝަންސް ކޮމިޝަނުން ވަނީ ބުނެފައެެވެ.


“40 Plus” Ge Misraabu Vadhaaee Show Thakaa Dhimaalah! - Vaguthu\n"40 ޕްލަސް"ގެ މިސްރާބު ވަދާއީ ޝޯތަކާ ދިމާލަށް!\nމި މަހުގެ ފަސް ވަނަ ދުވަހުގެ ރެއިން ފެށިގެން އޮލިމްޕަހުގައި ރަސްކަން ކުރަމުން އަންނަ ޒުވާން ޑައިރެކްޓަރު ޔޫސުފް ޝަފީއު (ޔޫއްޕެ) ގެ ފިލްމު "40 ޕްލަސް"ގެ ވަދާއީ ޝޯތައް އޮލިމްޕަހުގައި ދައްކާ ގޮތަށް ހަމަޖެހިފައިވާ ކަމަށް ފިލްމުގެ ޓީމުން ބުނެފިއެވެ.\nމިހާތަނަށް އައި އިރު ހައުސްފުލް ކޮށް ފިލްމުގެ 14 އަށް ވުރެއް ގިނަ ޝޯ ވަނީ އޮލިމްޕަހުގައި ދައްކާފައެވެ. އަދި މިހާރު ފިލްމު އަންނަނީ ރަށްރަށުގެ ސިނަމާތަކުގައި ދައްކަމުންނެވެ.\nފިލްމުގެ ޕްރޮޑިއުސަރު އިސްމާއީލް ޝަފީގު ބުނީ ދެން އޮލިމްޕަހުގައި ދައްކާނީ ފިލްމުގެ ފަހު ތިން ޝޯ ކަމަށެވެ. އެ ތިން ޝޯ އޮންނާނީ މި މަހުގެ 22 ،23 އަދި 24 ވަނަ ދުވަހުގެ ރޭ ކަމަށެވެ. ކުރިއަށް އޮތް ދެ ޝޯގެ ޓިކެޓް މިހާރު އޮލިމްޕަހުން ލިބެން ހުންނާނެ ކަމަށް އޭނާ ބުންޏެވެ.\nއިތުރަށް ވާހަކަ ދައްކަމުން އޭނާ ބުނީ، އަންނަ ހަފްތާ ބަންދުގައި ވެސް ގިނަ ރަށްތަކެއްގައި ފިލްމު އެޅުވުމަށް ހަމަޖެހިފައިވާ ކަމަށާއި ބައެއް ރިސޯޓް ތަކުން ވެސް ފިލްމު އަޅުވަން ބޭނުން ވެގެން އެދެމުން އަންނަ ކަމަށެވެ.\nއޮލިމްޕަހުގައި ވަދާއީ ޝޯތައް ދެއްކުމަށްފަހު "40 ޕްލަސް" ހުޅުމާލޭ ޝްވެކް ސިނަމާގައި ވެސް އަޅުވަން ތައްޔާރުވަމުން އަންނަ އިރު ގިނަ ބަޔަކު އަންނަނީ ފިލްމު ބެލުމަށްފަހު ފިލްމަށް ތައުރީފް ކުރަމުންނެވެ.\nގިނަ އަދަދެއްގެ ނަން މަޝްހޫރު ފިލްމީ ތަރިން ތަކެއްގެ އިތުރުން މުޅިން އަލަށް ތައާރަފްވާ ތަރިން ތަކެއް ފެނިގެންދާ އެ ފިލްމު އެއް ފަހަރަށް ވުރެއް ގިނަ ފަހަރު ބެލި މީހުން ވެސް މަދެއް ނޫނެވެ. އަދި ފިލްމުގެ މުޅި ޓީމަށް އަންނަނީ އޮބިނޯންނަވަރަށް ތައުރީފް ކުރަމުންނެވެ.\n"40 ޕްލަސް" ގެ މެއިން ކެރެކްޓާއިންގެ ގޮތުގައި ފެނިގެންދަނީ ޔޫއްޕެގެ އިތުރުން މުހައްމަދު މަނިކު އާއި އަލީ ސީޒަން އަދި އަހުމަދު ސައީދެވެ.\nފިލްމުގެ ހުރިހާ މަންޒަރެއް ނަގާފައިވަނީ ތ. ބުރުނީގައެވެ.\nރާއްޖޭގެ ސިނަމާތަކަށް މުޅިން އަލަށް އައި ބިރުވެރި ކޮމެޑީ ފިލްމު "40 ޕްލަސް" މިއީ ބަލާލަން ހަމަ އެއްވަނައިގެ ފިލްމެކެވެ. މާޔޫސް ވާކަށް ނުޖެހޭނެއެވެ.


ehfaharaa recharge koggen mulhi aharu beynun kurevey plan eh Ooredoo in | Mihaaru\nވިޔަފާރި / ޓެލެކޮމިއުނިކޭޝަން\nއެއްފަހަރާ ރީޗާޖުކޮށްގެން މުޅި އަހަރު ބޭނުން ކުރެވޭ ޕްލޭނެއް އުރީދޫން\nއުރީދޫގެ "އެކު" ކެމްޕޭނުގައި އެ ކުންފުނީގެ އެކްޓިން ޗީފް ކޮމާޝަލް އޮފިސަރު ހުސައިން ނިޔާޒު (މ) ބައިވެރިވެލައްވަނީ،--. ފޮޓޯ:ނިޝާން އަލީ/މިހާރު\nއެއް ފަހަރާ ރީޗާޖުކޮށްގެން ދިގު މުއްދަތަށް ބޭނުންކުރެވޭ ޕްލޭންތަކާއެކު އުރީދޫގެ "އާޗާ ޕްރިޕެއިޑް" ޕްލޭންތައް ތައާރަފުކޮށްފި އެވެ.\nމި ޕްލޭނުގެ ދަށުން އެއްފަހަރާ 750ރ. ރީޗާޖުކޮށްގެން ތިން މަސް ދުވަހުގެ ޕްލޭނެއް ނުވަތަ 1،500ރ. ރީޗާޖުކޮށްގެން ހަ މަސް ދުވަހުގެ ޕްލޭނެއް ނުވަތަ 3،000ރ. ރީޗާޖުކޮށްގެން 12 މަސް ދުވަހުގެ ޕްލޭނެއް އެކްޓިވޭޓް ކުރެވޭނެ އެވެ. މިގޮތަށް އެކްޓިވޭޓް ކުރާ ކޮންމެ ޕްލޭނަކާއެކު ކޮންމެ މަހަކު އާ ޕެކޭޖުތަކެއް ކަސްޓަމަރުންނަށް ލިބޭނެ އެވެ.\n"އާޗާ ޕްރިޕެއިޑް" ގެ ދަށުން ލިބޭ ޕެކޭޖުތައް\n- ތިން މަސް ދުވަހުގެ ޕްލޭން: ކޮންމެ މަހަކު 2.5ޖީބީ ޑޭޓާއާއެކު އުރީދޫގެ ނަންބަރުތަކަށް އަންލިމިޓެޑް ކޯލާއި އެހެން ނެޓްވޯކުތަކަށް 25 މިނެޓުގެ ކޯލްސްގެ އިތުރުން 50 ލޯކަލް އެސްއެމްއެސް.\n- ހަ މަސް ދުވަހުގެ ޕްލޭން: ކޮންމެ މަހަކު 3ޖީބީ ޑޭޓާއާއެކު އުރީދޫގެ ނަންބަރުތަކަށް އަންލިމިޓެޑް ކޯލާއި އެހެން ނެޓްވޯކުތަކަށް 50 މިނެޓުގެ ކޯލްސްގެ އިތުރުން 100 ލޯކަލް އެސްއެމްއެސް.\n- 12 މަސް ދުވަހުގެ ޕްލޭން: ކޮންމެ މަހަކު 3.5 ޖީބީ ޑޭޓާއާއެކު އުރީދޫގެ ހުރިހާ ނަންބަރުތަކަށް އަންލިމިޓެޑް ކޯލާއި އެހެން ނެޓްވޯކުތަކަށް 100 މިނެޓުގެ ކޯލްގެ އިތުރުން 200 ލޯކަލް އެސްއެމްސް.\nމި ޕްލޭންތައް އުރީދޫގެ އެޕްލިކޭޝަން ނުވަތަ އެސްއެމްއެސް ނުވަތަ *929*1#އަށް ގުޅައިގެން ވެސް އެކްޓިވޭޓް ކޮށްލެވޭނެ އެވެ. އެސްއެމްއެސް މެދުވެރިކޮށް އެކްޓިވޭޓްކުރުމަށް ކީވޯޑް "3" (ތިން މަހުގެ ޕްލޭން)، "6" (ހަ މަހުގެ ޕްލޭން) ނުވަތަ "12" (12 މަހުގެ ޕްލޭން) ޖެއްސެވުމަށްފަހު 5555 އަށް ފޮނުވާލުމުން އެކްޓިވޭޓް ކޮށްލެވޭނެ އެވެ.\nއުރީދޫން ބުނީ މުޅި ދުނިޔެއަށް ކުރިމަތިވެފައިވާ ކާރިސާއާ ގުޅިގެން އިންޓަނެޓް ބޭނުން ކުރަންޖެހޭ ވަރު ވަރަށް ބޮޑަށް އިތުރުވެ، އާންމު ދިރިއުޅުމުގައި އާއިލާ އާއި ރައްޓެހިންނާއި ގުޅުން ބަދަހިކުރުމާއި، އޮފީސް މަސައްކަތާއި، ދަރިވަރުންގެ ކިޔެވުން ކުރިޔަށް ގެންދިއުމާއި އެހެނިހެން ކަންކަމުގައި އިންޓަނެޓްގެ މުހިންމުކަން އެތައް ގުނައެއް އިތުރުވެފައިވާ ކަމަށެވެ. އެހެންކަމުން މި ވަގުތު، އާޗާ ޕްރިޕެއިޑް ޕްލޭން ތައާރަފު ކޮށްފައިވަނީ، ޕްރިޕެއިޑް ބޭނުންކުރާ ކަސްޓަމަރުންނަށް ހެޔޮ އަގުގައި ގިނަ ފައިދާތަކެއް ފޯރުކޮށްދިނުމުގެ ގޮތުން ކަމަށް އެ ކުންފުނިން ބުންޏެވެ.\nއެ ކުންފުނީގެ އެކްޓިން ޗީފް ކޮމާޝަލް އޮފިސަރު ހުސައިން ނިޔާޒް ވިދާޅުވީ، މި ޕްލޭނުގެ ސަބަބުން މެދުކެނޑުމެއްނެތި އާއިލާ އާއި ރައްޓެހިންނާ އެކު އޮންނަ ގުޅުން ބަދަހިކޮށް، އެހެނިހެން ކަންކަން ކުރުމަށް ވެސް މަގު ފަހިވެގެންދާނެ ކަމަށެވެ. އަދި އެ ކުންފުނިން އަބަދުވެސް މަސައްކަތްކުރަނީ މިފަދަ އިޖާދީ ތަފާތު ޕްރޮޑަކްޓުތަކެއް ކަސްޓަމަރުންނަށް ފޯރުކޮށްދީ، އިތުރު ލުއިފަސޭހަކަމާ އެކު ގިނަ ފައިދާތަކެއް ލިބޭ ފެންވަރު ރަނގަޅު ހިދުމަތެއް ފޯރުކޮށްދިނުމަށް ކަމަށް އޭނާ ވިދާޅުވި އެވެ.\nޚަބަރުވެސް ލޯޑް ނުވެގެން މިއުޅެނީ. ލެސް ބަފަރިންގ އޯމައިގޯޝް\nއެންމެ ބޮޑުކޮށްވެސް ތިލިބެނީ މަހަކަށް 3.5ޖީބީ. މިހާރުގެ ގިނަ ޒުވާނުން އެވްރެޖްކޮށް ދުވާލަކަށް 02 ޖީބީ ބޭނުންކުރާނެ. އެހެންވީއިރު 3.5ޖީބީ ވާނީ މަރްހޫމާ ނަސިރާ ބުނިފަދައިން ސައިބޯނި ބޮއްކަކަށް. މިޒަމާނުގެ ކުދިން ބޭނުމެއްނުވެއޭ ފްރީ އެސް.އެމް.އެސް އަދި ފްރީ މިނިޓްސްއެއް. ޑާޓާ ޕެކެޖް ލިބުނީ މައި އެހުރިހާ ކަމެއް އެބަކުރެވޭ ޑާޓާ ބޭނުންކޮށްގެން. އަދިި ނުވީތާކަށް ރާއްޖެއިން ބޭރަށްވެސް އެބަ ގުޅޭ ޑާޓާ ޕެކެޖް ބޭނުންކޮށްގެން. އިތުރަކަށް ޗާރޖެއް ނުކުރެވޭ. ދެންކީއްކުރާފްރީމިނިޓްސްއެއްތޯ؟\nމަހަކަށް ދޭންކަނޑައަޅާފައި ތިހިރަ ޖީބީ ފެނިފައި އަންނަނީ ހިނި. އެއިން ކޮންކަމެއް ކުރާނީ؟\nހުސް އޮޅުވާލުން. ތީހަމަ މަހަކު 250 ގެ ޕެކޭޖެއް ނެގުންކަހަލަ ކަމެއް. ނެތް މާބޮޑު ފައިދާއެއް.\nއަޅެ ޓެލެކޮމް ޚިދުމަތްދޭ ކުންފުނި ތަކުން ހަމަ ދިވެހިންނަށް ހިސާބުގެ މިހާ މިންވަރުވެސް ނެގޭ ގަމާރުން ކަމަށް ހީކުރަނީ ހެއްޔެވެ! އަބުރައަބުރާފަ އެކި ނަންނަމުގަ އެކައްޗެއް ނެރެނީ !\nހަމަ އެއް މަސްގަނޑަކުން އެކި ނަންނަން ކިޔާފައި ހެދިކާ މިހަދަނީ. މޮޓޯއަކީ ވިކުނީމައި ލާރި.\nތި ޑޭޓާއެލަވަންސްއަކީ އަގާބަލާއިރު މީޒަމާނާއެކަށޭނަ ވަރެއްނޫން! އަނބުރައަނބުރާފަވެސް މާރކެޓަށްތިނެރެނީ ހަމައެކައްޗެއް!!\nމޮޅުގޮތެއް .. އެކަމަކު މަގޭ ޕުލޭންއިން ނެގުމެކޭ މާކަބޮޑު ތަފާތެއް ނުފެނޭ.\nއެކި ނަންނަން ކިޔާފައި ނެރެނީ ހަމައެކައްޗެއް. ހިސާބު ހިދާނުލާ މީހަކަށް މިއީ ވަރަށް ފައްކާ ޕެކެޖްއަކަށް ވެދާނެ. ހިސާބު ހަދާލީމައި މި އެނގެނީ މިއީ ހަމަ އެއް މަސްގަނޑަކުން އެކިއެކި ނަންނަން ކިޔާފައި ހަދާ ހެދިކާކަން. ދިރާގް އެން އުރީދޫ ސަކްސް.


Furaana salaamaivy vazeefaa aa hedhi: Cancer ge vaahaka eh | Mihaaru\nރިޕޯޓް / އުރަމަތީ ކެންސަރު\nފުރާނަ ސަލާމަތްވީ ވަޒީފާއާ ހެދި: ކެންސަރުގެ ވާހައެއް\nފާތުން އަށް އުރަމަތީގެ ކެންސަރު ޖެހިފައިވާކަން އެނގުނީ ކެންސަ ސޮސައިޓީ އޮފް މޯލްޑިވްސް އިން ޔޫއެންޑީޕީގައި ކުރިއަށް ގެންދިޔަ ސްކްރީނިންއެއްގައި.\nނޭވާލުމާއި ކެއުން ފަދަ ކަންކަން ގިނަ މީހުން ކުރަނީ އެއްވެސް ފިކުރެއް ޚިޔާލެއް ނެތި އެވެ. އެކަމަކު ކެންސަރު ބަލީގެ މީހަކަށް، އެއީ އެހާ ކުދިކުދި ކަންތައްތަކެއް ނޫނެވެ.\nފާތިމަތު ސައީދާ (ފާތުން) ބުނަނީ އެހެންނެވެ. ދިރިއުޅުމުގައި އާދައިގެ ދުވަހެއް ހޭދަކޮށްލެވުމަކީ އޭނާ އަށް އިންތިހާ ދަރަޖައިގެ ހިތްހަމަޖެހުމެކެވެ. އިސްތަށިތަކާއި ނިޔަފަތިތައް ދިގުވާ މަންޒަރު ފެނުމަކީ ބޮޑު އުފަލެކެވެ.\nކެންސަރުގެ ޝިކާރައަކަށް ވުމުގެ ކުރިން ވެސް ދިރިއުޅުމުގެ ބޮޑެތި ގޮންޖެހުންތަކެއް ކަޑައްތުކޮށްފައިވާ ފާތުން ބުނާގޮތުގައި އޭނާ "މިހާ ހިސާބަށް އަންނަން ކުރި ދަތުރު ފެށުނީ" އަދާކުރާ ވަޒީފާގެ ސަބަބަކުން ނޫނެވެ؛ އެކަމަކު އެއީ އޭނާގެ މުޅި ދިރިއުޅުން އަބަދަށް ބަދަލުކޮށްލި ވަޒީފާއެކެވެ.\nގްލޯބަލް އެންވަޔަރްމެންޓް ފެސިލިޓީ (ޖީއީއެފް)ގެ ސްމޯލް ގްރާންޓްސް ޕްރޮގްރާމް (އެސްޖީޕީ)ގެ ނެޝަނަލް ކޯޑިނޭޓަރުގެ ގޮތުގައި ޔޫއެންޑީޕީއާ ގުޅުމަކީ، ފާތުން ދެކޭގޮތުގައި، އޭނާގެ ފުރާނަ ސަލާމަތްކޮށްދިން ނިންމުމެކެވެ. ފާތުން އަށް އުރަމަތީގެ ކެންސަރު ޖެހިފައިވާކަން އެނގުނީ ކެންސަ ސޮސައިޓީ އޮފް މޯލްޑިވްސް އިން ޔޫއެންޑީޕީގައި ކުރިއަށް ގެންދިޔަ ސްކްރީނިންއެއްގަ އެވެ. ޔޫއެންޑީޕީން ފޭސްބުކްގައި ޝާއިއުކުރަމުން އަންނަ "މީޓް ދަ ޓީމް ޓިއުޒްޑޭ" އަށް ފާތުން ކިޔައިދީފައިވާ ގޮތުގައި، މުޅި ހަޔާތުގައި ވެސް އޭނާ އަށް ކުރެވުނު އެންމެ "މާނަވީ" ކަމަކީ އެ ވަޒީފާ އެވެ.\nހަޔާތުގެ އަޑިގުޑަންތަކުގެ ތެރެއިން ފާތުން ވަނީ ގިނަ ހުރަސްތަކެއް ގިރާކޮށްފަ އެވެ. އުމުރުން 19 އަހަރުގައި ކައިވެނިކޮށް ލިބުނު ދެ ކުދިން ބަލަމުން ރާއްޖޭގަ އާއި އިނގިރޭސިވިލާތުގައި ކިޔަވަން އުޅުނު ގޮތް އޭނާ ބަޔާންކޮށްދީފައިވެ އެވެ. ތިމާވެއްޓާއި ދެމެހެއްޓެނެވި ތަރައްގީގެ ރޮނގުން މާސްޓާސް ޑިގްރީ ހާސިލްކުރުމަށް ފަހު ފާތުން ޔޫއެންޑީޕީއާ ގުޅުނީ 2014ގަ އެވެ.\nކެންސަރު ޖެހިފައިވާކަން އެނގުނު އިރު ރައްޓެއްސަކު ސުވާލަކުރި އެވެ؛ އެ ބަލީގެ ޝިކާރައަކަށް ފާތުން ވާންވީ ކީއްވެގެންތޯ ހިތަށްއަރާ ހެއްޔެވެ؟ ނޫނެކެވެ، ފާތުން ޖަވާބު ދިނެވެ؛ ދުވަހަކު ވެސް އެ ގޮތަކަށް ނުވިސްނަމެވެ؛ ﷲ އަށް އިތުބާރުކުރަމެވެ.\nފާތުން ބުނާގޮތުގައި ހަޔާތުގެ ދަތުރުގައި ކުރިއަށް ދާ ވަރަކަށް، އޭނާ އަށް ބަލި ޖެހުނީ ކީއްވެގެން ކަމާއި އެކަމުން އެހެން މީހުންނަށް އެހީތެރިވެދޭނެ ގޮތް ވެސް އޭނާ އަށް އަންނަނީ ސާފުވަމުންނެވެ. ކޮންމެ ދެ މީހަކުން އެކަކަށް، ދިރިއުޅުމުގެ ކޮންމެވެސް ހިސާބެއްގައި ކެންސަރުގެ ކޮންމެވެސް ބާވަތަކާ ކުރިމަތިލާން ޖެހޭ ކަން އެކި ގައުމުތަކުގެ ތަފާސްހިސާބުން ދައްކާކަން ފާހަގަކޮށް ފާތުން ކިޔައިދިން ގޮތުގައި ރާއްޖޭގެ އެންމެ ނާޒުކު ހިސާބުތަކަށް ދަތުރުކުރުމުގެ ފުރުސަތު ވަޒީފާގެ ސަބަބުން އޭނާ އަށް ލިބެ އެވެ.\n"ކެންސަރާ ބެހޭ ގޮތުން އެކަށީގެންވާ މައުލޫމާތެއް ދުވަހަކު ވެސް ނުލިބިދާނެ ފަދަ މީސްމީހުންނާ ވާހަކަދެއްކުމުގެ ފުރުސަތު އަހަންނަށް ލިބޭ،" އޭނާ ބުނެފައިވެ އެވެ.\n"އެފަދަ ކޮންމެ ފުރުސަތެއްގައި ވެސް، މި ބައްޔަކީ ކޮބައިކަން ބުނެދީ، ކުރީކޮޅު ބަލި ދެނެގަތުމުގެ މުހިއްމުކަން ކިޔައިދީ، އޭގެ ސަބަބުން ވަގުތު އޮއްވާ ފަރުވާ ހޯދަން އަހަންނަށް މަގުފަހިވިކަން ކިޔައިދެން. އަދި އެ މީހުން ދިރިއުޅޭ މާހައުލުގައި ހުންނަ ގެއްލުންހުރި ކެމިކަލްތަކުގެ ނުރައްކާތެރިކަން ވެސް ބުނެދެން. ރާއްޖޭގައި ކެންސަރު ބަލި އިތުރުވުމުގެ މައިގަނޑު އެއް ސަބަބަކީ އެފަދަ ކެމިކަލްތައް ކަމަށް ވުން އެކަށީގެންވޭ."\nކެންސަރުން ރައްކާތެރިވުމަށް ސްކްރީންކުރަން އެހެން މީހުންނަށް ހިތްވަރު ދެމުން، ވަރުގަދަ އަޒުމެއްގައި ހުއްޓަސް ބަލީގެ ކެކުޅުމާއި ހިތްދަތިކަން ފާތުން ތަހައްމަލްކުރެ އެވެ. ކީމޯތެރަޕީގެ ގަދަފަދަ ވޭނާއި ކެންސަރު އެނބުރި އަތުވެދާނެ ކަމުގެ ބިރު އޭނާ އަށް އިހުސާސްވެ އެވެ. އެކަމަކު ފާތުން ބުނަނީ އޭނާ ދިރިހުރީތީ ޝުކުރުވެރިވާ ކަމަށެވެ. އަދި "ކޮންމެ ކަމެއް ވެސް ވާނީ ރަނގަޅަކަށް" ކަމަށެވެ.\nކެންސަރުގެ ތަޖުރިބާ ފާތުން ނަގަނީ ހަޔާތުގެ އާ ފެށުމެއްގެ ގޮތުގަ އެވެ.\nއަންހެނުން ޔޫއެންޑީޕީ ކެންސަރު އުރަމަތީ ކެންސަރު\n6 ކޮމެންޓް, 81 ރިއެކްޝަންސް\nލިޔުންތެރިޔާ އަމިއްލައަށް ސުވާލުތަކެއް އީޖާދު ކުރުމަށް ފަހު ނިންމާލާފައި މިއޮތީ އަޅައިވެސް ނުލައި. ކިޔާ މީހުން ވަކި މިސްރާބަކަށް ގެންދިޔައީ ލިޔުންތެރިޔާ އަމިއްލަޔަށް. އެހެން ހެދުމަކީ އަނިޔާއެއް.\nހަމަ ގައިމުވެސް މާލޭގެ ވެހިކަލް ތަކުން އަރުވާ ދުމަކީ ތި ބަލިން ރައްކާތެރި ކޮށްދޭނެ އެއްޗެއްނޫން. ސިގިރެޓި ހުއްޓުވަން ހީވަނީ އެހެން ކަމެންހެން އެއީ ވަރަށް ރަނގަޅަށް ކުރާކަމެއް. އެކަމަކު މަގުތައް ވިހަދުމުން ތައައްޔަރު ވާތީ އެކަމުން ރައްކާތެރިވާން އެއްވެސް ކަމެއް ނުކުރޭ. ސިގިރެޓްގައި ޕެސިވްކޮށް ބޮވޭމީހުން މަދު. އެހެނަސް އެއްވެސް މީހަކު ބޭނުންވެގެނެއް ނޫން ވެހިކަލުތަކުގެ ކެމިކަލް ދުން ބޮއިބޮއި މިތިބެނީ. ކާކު މިކަމަށް ހައްލެއް ދޭނީ\nފާތުން ސީޑީއީ ކޮންސަލްޓިލް ގައި ވެސް މަސައްކަތް ކުރި.\nހާދަ މޮޅޭ ތިބޭފުަޅާ\nކެންސަރު ޖެހެނީ ކީއްވެގެންތޭ އެއީ މަމެންނަށް ވެސް ނޭގިގެން އުޅޭ މައްސަލަ އަކީ. އެކަން އިނގޭތޯ ބަލަންވީ ދޯ.


El-Classico: coachunge visnun varah thafaathu\nބާސާގެ ކޯޗު ކޫމަން އާއި ރެއާލްގެ ކޯޗު އެންޗެލޯޓީ\nސްޕެއިންގެ ފުޓްބޯޅައިގެ ގަދަ ދެބާރު ކަމުގައިވާ ބާސެލޯނާ އާއި ރެއާލް މެޑްރިޑް މިރޭ ބައްދަލުކުރާ އެލް-ކްލެސިކޯ މެޗުގެ އިންތިޒާރުގައި ގިނަ ފުޓްބޯޅަ ސަޕޯޓަރުން ތަކެއް ތިބީ މަޑު ކޮށްގެންނެވެ.\nމިއީ 2021/22 ސީޒަނުގައި މި ދެޓީމު ބައްދަލުކުރާ ފުރަތަމަ ފަހަރެވެ. ލަލީގާގައި މިރޭ މި ދެޓީމު ކުރިމަތިލާއިރު، ރެއާލް އޮތީ 17 ޕޮއިންޓާއެކު ތާވަލުގެ ތިން ވަނައިގަ އެވެ. ތާވަލުގެ އަށް ވަނައިގައި ބާސާ އޮތީ 15 ޕޮއިންޓު ލިބިގެންނެވެ. މިރޭގެ މެޗުން މޮޅު ވެގެން ތާވަލުގެ އެއްވަނައަށް އެރުމުގެ ފުރުސަތު ރެއާލްއަށް އެބައޮތެވެ. އަދި މިރޭގެ މެޗު ކާމިޔާބު ކޮށްގެން ރެއާލް ފަހަތަށް ޖައްސާލައި ތާވަލުގެ ދެވަނައަށް ޖެހިލަން މިއީ ބާސާއަށް ލިބޭ ރަނގަޅު ފުރުސަތެކެވެ.\nމިހާތަނަށް މި ދެޓީމު ވަނީ 245 މެޗެއްގައި ބައްދަލު ކޮށްފަ އެވެ. އޭގެ ތެރެއިން 98 މެޗުން ރެއާލް މޮޅުވި އިރު، ބާސާ ކުރި ހޯދީ 95 މެޗުންނެވެ. އަދި 52 މެޗުން މި ދެޓީމު ވަނީ އެއްވަރު ވެފަ އެވެ. ބާސާ އާއި ރެއާލް މިރޭގެ މެޗަށް ނިކުންނަ އިރު ދެޓީމުގެ ކޯޗުންގެ ވިސްނުން ހުރީ ވަރަށް ތަފާތު ކޮށެވެ.\nބާސާގެ ކޯޗު ކޫމަން\nމިދިޔަ ސީޒަނުގައި ކުޅުނު ދެ އެލް-ކްލެސިކޯއިން ރެއާލް ކުރި ހޯދާފައި ވުމާއި އެކު މިރޭގެ މެޗަށް ރޮނާލްޑް ކޫމަން ނިކުންނާނީ ކްލެސިކޯއެއްގައި އޭނާގެ ފުރަތަމަ މޮޅު ހޯދުމަށެވެ. އަދި އަމިއްލަ ދަނޑުގައި ސަޕޯޓަރުންގެ ކުރިމަތީގައި ބާސާއަށް ކާމިޔާބު ހޯދޭނެ ކަމަށް ކޫމަން ގަބޫލު ކުރެ އެވެ.\nމި މެޗަށް ނުކުންނަ އިރު ލީގުގައި އެންމެ ފަހުން ކުޅުނު ދެ ކާމިޔާބު ކުރެވިފައި އޮތުމަކީ ބާސާއަށް ލިބޭނެ ވަރަށް ބޮޑު ހިތްހަމަޖެހުމެކެވެ. "މި މެޗަށް އަހަރެން މިހުރީ ވަރަށް ކެތް މަދުވެފައި. ގިނަ އަދަދެއްގެ ސަޕޯޓަރުން ދަނޑަށް ވަންނާނެ ކަމަށް އަހަރެން އުންމީދު ކުރަން. އަހަރެމެންނަށް އެނގޭ އަހަރެމެންނަށް ކުރެވޭނެ ކަންތައް. އަމިއްލަ ދަނޑުގައި ކުޅޭއިރު އަހަރެން ބިރެއް ނުގަނޭ" ޕްރީމެޗް ކޮންފަރެންސްގައި ކޫމަން ބުންޏެވެ.\nބާސެލޯނާގެ ކޯޗު ރޮނާލްޑް ކޫމަން\nދެ ޓީމުން ވެސް މިރޭގެ މެޗަށް ނިކުންނަނީ ވަރަށް ބައިވަރު ކަންތައް ތަކެއް ހާސިލު ކުރަން ކަން ފާހަގަ ކުރަމުން ކޫމަން ބުނީ މިދިޔަ އަހަރު ވީގޮތް (ދެ މެޗުން ވެސް ބާސާ ބަލިވުން) ހަނދާން ނުނެތޭ ކަމަށެވެ. އެކަމަކު މިހާރު ހާލަތު ބަދަލު ވެއްޖެ ކަމަށާއި މިރޭގެ މެޗުން ދެ ޓީމުގެ ހާލަތު ވަރަށް ރަނގަޅަށް އެނގޭނެ ކަމަށެވެ.\nކޫމަން ބުނީ މިރޭގެ މެޗަށް ނިކުންނަ އިރު ބާސާއިން ސަމާލުކަން ދޭނީ ގިނަ ވަގުތު ބޯޅަ ހިފަހައްޓައިގެން ކުޅެން ކަމަށެވެ. އަދި ރެއާލުން ކުރާ ކައުންޓާ އެޓޭކުތައް ވަރަށް ނުރައްކާތެރިކަން ފާހަގަ ކުރަމުން ކޫމަން ބުނީ އެ ކައުންޓާ އެޓޭކުތައް ހުއްޓުވުމަށް ވަރަށް ބޮޑު ސަމާލު ކަމެއް ދޭނެ ކަމަށެވެ.\nބާސެލޯނާގެ ކޯޗު ކަމުގެ ކެރިއަރުގައި އިތުރަށް ކުރިއަށް ދާން ބޭނުން ނަމަ މިރޭގެ މެޗު ކާމިޔާބު ކުރުން ކޫމަންއަށް ވަރަށް މުހިންމެވެ.\nރެއާލްގެ ކޯޗު އެންޗެލޯޓީ\nރެއާލްގެ ކޯޗު ކާލޯ އެންޗެލޯޓީގެ ރާގު ހުރީ ކޫމަން އާއި ވަރަށް ތަފާތު ކޮށެވެ. އެންޗެލީޓޯ ބުނީ މި މެޗަށް ނުކުންނަ އިރު ކޮންމެވެސް ވަރަކަށް ބިރު ގަތުމަކީ ރަނގަޅު ކަމެއް ކަމަށެވެ. "އެއީ އާންމު ކަމެއް މިކަހަލަ ބޮޑެތި މެޗު ތަކަށް ނުކުންނައިރު ބިރު ގަތުން. އެއީ ރަނގަޅު ކަމަކަށް ވެދާނެ. ބިރެއް ނެތި ބުޅަލެއް ކަމަށް ހީކޮށްގެން ސިންގާ އަކާއި ކުރިމަތިލައިފި ނަމަ އޭގެ ނަތީޖާ އެހާ ރަނގަޅު ނުވެދާނެ،" ޕްރީމެޗް ކޮންފަރެންސްގައި އެންޗެލޯޓީ ބުންޏެވެ.\nރެއާލްގެ ކޯޗު ކާލޯ އެންޗެލޯޓީ\nމި މެޗާއި ކުރިމަތިލާއިރު، ޑެނީ ކަވާހަލް އާއި އެޑެން ހަޒާޑު އަނިޔާއިން ސަލާމަތްވެ ޓީމައި ގުޅުމަކީ އެންޗެލޯޓީއަށް ލިބޭނެ ވަރަށް ބޮޑު ހިތްހަމެޖެހުމެކެވެ. އެކަމަކު މި މެޗުގެ ފުރަތަމަ 11 އިން މި ކުޅުންތެރިން ނުފެނިދާނެ ކަމުގެ ސިގްނަލެއް ދެމުން އެންޗެލޯޓީ ބުނީ ކުޅުންތެރިއަކު އަނިޔާއިން ސަލާމަތް ވެގެން އަންނަ އިރަށް ސީދާ ފުރަތަމަ 11 އިން ޖާގަ ނުދެވިދާނެ ކަމަށެވެ. އަދި ކޮންމެ ކުޅުންތެރިއަކީ ވެސް ޓީމަށް މުހިންމު ކުޅުންތެރިއެއް ކަމަށާއި ބެންޗުން ކުޅެން ނިކުމެ ވެސް ތަފާތު ދެއްކިދާނެ ކަމަށެވެ.\nމިދިޔަ ސީޒަނުގައި ކުޅުނު ދެ އެލް-ކްލެސިކޯ ބަލައި އޭގެން މައުލޫމާތު ނަގާފައި ވާނެކަން ފާހަގަ ކުރަމުން އެންޗެލޯޓީ ބުނީ ރެއާލްގެ ސްޓައިލުގައި މިރޭގެ މެޗަށް ނުކުންނާނީ އެހުރިހާ ކަމަކަށް ތައްޔާރު ވެގެން ކަމަށެވެ. އެންޗެލޯޓީ ބުނީ މިހާތަނަށް ކޭމްޕް ނުއޯގައި އޭނާއަށް ކާމިޔާބީއެއް ހޯދިފައި ނުވާ ކަމަށާއި މިއީ އެފަހަރަށް ހަދަން މަސައްކަތް ކުރާނެ ކަމަށެވެ. އެކަމަކު މިއީ ފަސޭހަ ކަމަކަށް ނުވާނެ ކަމަށެވެ.\nބާސެލޯނާ ރެއާލް މެޑްރިޑް ލަ ލީގާ\nފަޓީ އެނބުރި އައިސް ބާސާއަށް ބޮޑު މޮޅެއް


ސާފް ޗެމްޕިއަންޝިޕް ދިރާގު ޓީވީ އަދި ދިރާގު ޓީވީ އެޕުން ވަގުތުން ބެލޭނެ\nހިތާދޫ އޮންލައިން |5ސެޕްޓެމްބަރ 2018\nދިރާގު ޓީވީ މެދުވެރިކޮށް ފަސޭހަކަމާއެކު ބޭނުން ތާކު، ބޭނުން ވަގުތަކު މޯބައިލް ފޯނު ނުވަތަ މޯބައިލް ޑިވައިސް ބޭނުންކޮށްގެން ނުވަތަ ގޭގެ ޓީވީއިން އޭޝިއާ ރީޖަންގެ އެންމެ ބޮޑު އަދި އެންމެ މައްޝޫރު ފުޓުބޯޅަ މުބާރާތް ކަމަށްވާ ސާފް ސުޒުކީ ކަޕް 2018 ދިރާގު ޓިވީގެ ޗެނަލް ނަންބަރ 106 (ޑީސްޕޯރޓްސް) އިން މި މުބާރާތް ވަގުތުން ބެލޭނެގޮތް ދިރާގުން ހަމަޖައްސައިފި އެވެ.\nމިއަދު ފަށާ ފޯރިގަދަ މުބާރާތަކީ ދިވެހި ރާއްޖޭގެ ގައުމީ ފުޓުބޯޅަ ޓީމް ބައިވެރިވާ އެންމެ ފޯރިގަދަ އަދި އެންމެ ޝަރަފުވެރި އެއް މުބާރާތެވެ. މިއަދުގެ އެންމެ ފުރަތަމަ މެޗުގައި ބައްދަލުކުރަނީ ނޭޕާލް އަދި ޕާކިސްތާނެވެ. މި މެޗް ފެށޭ ގަޑި އަކީ ހަވީރު 3:00 އެވެ. ރާއްޖޭގެ ގައުމީ ޓީމު ކުޅޭ އެންމެ ފުރަތަމަ މެޗް އޮތީ މި ހަފުތާގެ ހުކުރު ދުވަހު އެވެ.\nދިރާގު ޓީވީ އެޕް މެދުވެރިކޮށް ސާފް ޗެމްޕިއަންޝިޕް 2018 ބައްލަވަން ބޭނުން ފުޅުވެލައްވާނަމަ ދިރާގު ޓީވީ އެޕްގައި ޔޫސަރނޭމް އާއި ޕާސްވޯޑަށް “play” ޖެއްސަވައިގެން ބައްލަވާލެވޭނެއެވެ.\nދިރާގުން ބުނި ގޮތުގައި ދިރާގުން މަސައްކަތް ކުރަމުން ދަނީ ދިރާގު ޓީވީ އިން ހަބަރާއި މުނިފުހިފިލުވުމުގެ ޕްރޮގްރާމުތައް އެންމެ ޒަމާނީ ޓެކްނޮލޮޖީ މެދުވެރިކޮށް ކަސްޓަމަރުންނާ ހަމަޔަށް ފަސޭހަ ކަމާއި އަދި އެންމެ ހެޔޮ އަގުގައި ފޯރުކޮށްދިނުމެވެ. އެގޮތުން ދިރާގު ޓީވީގެ އިންޓްރޯ ޕެކޭޖުގެ އަގަކީ މަހަކު އެންމެ 300 ރުފިޔާ އެވެ. މި ޕެކްޖްގައި 60 އަށް ވުރެ ގިނަ ޗެނެލްތައް ބަލާލެވޭ އިރު މީގެ ތެރޭގައި 4ކޭ ޗެނަލް ވެސް ހިމެނޭއެވެ. ދިރާގު ޓީވީ މެދުވެރިކޮށް 4ކޭ ކޮންޓެންޓް ބެލުމަށް ވަކީ ޚާއްސަ ޖޯއިބޮކްސްއެއް ބައްލަވާގަންނަވާކަށް ނުޖެހޭނެއެވެ.\nދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އައިޕީޓީވީގެ ހިދުމަތެވެ.ދިރާގު ޓީވީ ތަޢާރަފް ކުރިތާ ވީ އެއް އަހަރު ދުވަސް ތެރޭގައި ނުހަނު ބޮޑެތި ކުރިއެރުންތަކެއް ވަނީ ގެނެސްފައިއެވެ. އެގޮތުން މިހާރު ރާއްޖޭގެ 41 ރަށުގައި ދިރާގު ޓީވީ ހިދުމަތް ވަނީ ތަޢާރަފް ކޮށްފައިއެވެ.


މާލެ-ތިލަފުށި ބްރިޖު މަސައްކަތް ދެ ހަފުތާ ތެރޭ ހަވާލުކުރަނީ\nމާލެ-ތިލަފުށި ބްރިޖު މަސައްކަތް ދެ ހަފުތާ ތެރޭ ކޮންޓްރެކްޓަރާ ހަވާލުކުރަނީ\n8 ޖޫން 2021 - 18:56 0\nމާލެ-ތިލަފުށި ބްރިޖް އަޅާ ސަރަހައްދު ސާވޭ ކުރި ބޯޓު: މިއީ މިހާތަނަށް ރާއްޖޭގައި ހިންގޭ އެންމެ ބޮޑު އުމްރާނީ މަޝްރޫއު -- ފޮޓޯ: ހައުސިން މިނިސްޓްރި\nގްރޭޓާ މާލެ ސަރަހައްދުގައި ހުރި ރަށްތައް ގުޅާލަން ހިންގާ މާލެ-ތިލަފުށި ބްރިޖް މަޝްރޫއުގެ ކޮންޓްރެކްޓަރާ މި ހިނގާ ޖޫން މަސް ނިމުމުގެ ކުރިން މަސައްކަތް ހަވާލުކުރާނެ ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nމާލެއިން ފެށިގެން ގުޅީފަޅާ ހަމައަށް ގުޅާލަން ހިންގާ މި ޕްރޮޖެކްޓުގެ ތެރެއިން 67 ކިލޯމީޓަރު ބްރިޖް އަދި ކޯސްވޭ ގާއިމުކުރެވޭނެ އެވެ. އަދި، މަސައްކަތް ފެށުމުން މިހާތަނަށް ރާއްޖޭގައި ހިންގޭ އެންމެ ބޮޑު އުމްރާނީ ތަރައްގީގެ މަޝްރޫއަށެވެ.\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ބްރިޖް މަސައްކަތާ ގުޅޭގޮތުން ރައީސް ސޯލިހު ވިދާޅުވީ، ބިޑުތައް އިވެލުއޭޓް ކުރުމަށްފަހު ކުރިޔަށް އޮތް ދެ ހަފުތާގެ ތެރޭގައި މި މަސައްކަތް ކުރަން ބަޔަކާ ހަވާލުކުރާނެ ކަމަށެވެ.\nމާލެ-ތިލަމާލެ ބްރިޖް މަސައްކަތަށް ކޮންޓްރެކްޓަރުންނަށް ބިޑު ހުށައެޅޭނެ ފަހު ދުވަހަކީ މާދަމާ (ބުދަ) އެވެ. މި މަޝްރޫއުގެ ޕްރީ-ޓެންޑަރިން މަރުހަލާގެ ތެރެއިން މި މަސައްކަތް ކުރުމުގެ ގާބިލިއްޔަތު ހުރި ހަތަރު ކުންފުންޏެއް ވަނީ ހޮވާފަ އެވެ. ބިޑު ހުށައެޅޭނީ މި ހަތަރު ކުންފުންޏަށް އެކަންޏެވެ. މި ހަތަރު ކުންފުންޏަކީވެސް އިންޑިއާގެ ކުންފުނިތަކެވެ.\nމި ޕްރޮޖެކްޓު ހިންގަން ދިވެހި ސަރުކާރުން އިންޑިއާގެ އެގްޒިމް ބޭންކުން 400 މިލިއަން ޑޮލަރުގެ ލޯނެއް ނަގައިފި އެވެ. މިއީ ޕްރޮޖެކްޓު ނިމޭތާ ފަސް އަހަރު ފަހުން އަނބުރާ ދައްކަން ފަށަންޖެހޭ ލޯނެކެވެ.\nމާލެ-ތިލަފުށި ބްރިޖުގެ ބާކީ ފަންޑުކުރަނީ އިންޑިއާ ސަރުކާރުން ހިލޭ އެހީގެ ގޮތުގައި ދީފައިވާ 100 މިލިއަން ޑޮލަރާއި ދިވެހި ދައުލަތުގެ ފައިސާއިންނެވެ. މި ބްރިޖް މަޝްރޫއަށް 600 މިލިއަނެއްހާ ޑޮލަރު ހަރަދުވާނެ ކަމަށް ބެލެވެ އެވެ. ނަމަވެސް މުޅި ޕްރޮޖެކްޓަށް ހިނގާނެ ހަރަދެއް މިހާތަނަށް ހާމަކޮށްފައެއް ނުވެ އެވެ.\nމޫސުމީ ބަދަލުތަކާބެހޭ މަންދޫބަކަށް ސަބްރާ\n"11،000 ފްލެޓް ފަށަނީ، ބޯހިޔާވަހިކަން ގިނަ ބަޔަކަށް ލިބޭނެ"


Russia Ge Foreign Minister Vaahaka Dhakkavan Fehttumun UN Ge Diplomate In Hall Dhookoh Nukumehjje ރަޝިޔާގެ ފޮރިން މިނިސްޓަރު ވާހަކަ ދައްކަވަން ފެއްޓުމުން ޔޫއެންގެ ޑިޕްލޮމެޓުން ހޯލް ދޫކޮށް ނުކުމެއްޖެ – Huvadhoo News Russia Ge Foreign Minister Vaahaka Dhakkavan Fehttumun UN Ge Diplomate In Hall Dhookoh Nukumehjje Huvadhoo News\nރަޝިޔާގެ ފޮރިން މިނިސްޓަރު ވާހަކަ ދައްކަވަން ފެއްޓުމުން ޔޫއެންގެ ޑިޕްލޮމެޓުން ހޯލް ދޫކޮށް ނުކުމެއްޖެ\nޔޫއެން ހިއުމަންރައިޓްސް ކައުންސިލް ބައްދަލުވުމުގައި، ރަޝިއާގެ ފޮރިންގ މިނިސްޓަރ ސާގޭ ލާވްރޯވް ވީޑިއޯ ލިންކް މެދުވެރިކޮށް ވާހަކަ ދައްކަވަން ފެއްޓެވުމާއެކު، 40 ގައުމަކުން 100 އަށްވުރެ ގިނަ ޑިޕްލޮމެޓުން ހޯލު ދޫކޮށް ހިގައްޖެއެވެ.\nޑިޕްލޮމޭޓުން ހޯލް ދޫކޮށް ގޮސްފައިވަނީ، ރަޝިއާއިން ޔޫކްރެއިންއަށް އަރާ އެގައުމާއި ދެކޮޅަށް މިހާރު ކުރިޔަށްގެންދާ އުދުވާންއާއި ދެކޮޅު ހެދުމުގެ ގޮތުންނެވެ. މިއަދު ކުރިޔަށްދިޔަ ބައްދަލުވުމުން ބޮއިކޮޓް ކޮށްފައިވާ ދުނިޔޭގެ ބޮޑެތި ގައުމުތަކުގެ ތެރޭގައި އެމެރިކާ، އިނގިރޭސިވިލާތް، ޖަޕާންގެ އިތުރުން ޔޫރަޕިއަން ޔޫނިއަންވެސް ހިމެނެއެވެ.\nރަޝިއާގެ ފޮރިންގ މިނިސްޓަރ ސާގޭ ލާވްރޯވްއަށް މިޖަލްސާއަށް ވަޑައި ނުގެންނެވުނީ، ދުނިޔޭގެ ގިނަ ގައުމުތަކުގެ ވައިގެ ސަރަހައްދުތައް އެގައުމުގެ ފްލައިޓްތަކަށް ބަންދު ކޮށްފައި އޮތުމާއި ގުޅިގެން، ގައުމުން ބޭރަށް އޭނާއަށް ދުރު ކުރެވޭގޮތް ނުވުމާއި ގުޅިގެންނެވެ.\nރަޝިއާގެ ފޮރިންގ މިނިސްޓަރ މި ބައްދަލުވުމުގައި ވާހަކަ ދައްކަވަމުން ގެންދެވިއިރު، ހޯލުގައި ތިބެފައިވަނީ، ރަޝިއާއިން ޔޫއެންއަށް ކަނޑައަޅުއްވާފައި ހުންނަވާ ޖެނީވާގައި ހުންނަވާ ސަފީރުގެ ގެނެޑީ ގަޓިލޯވްގެ އިތުރުން ސީރިއާ، ޗައިނާ އަދި ވެނެޒުއޭލާގެ މަންދޫބެވެ.


Adeeb fillevi tug ge kappi furun manaa koffi | Mihaaru\nއަދީބު ފިއްލެވި ކަމަށް ބުނާ ޓަގު ބޯޓު. މި ބޯޓާ ގުޅޭ މައްސަލައެއް ފުލުހުން އަންނަނީ ތަހުގީގު ކުރަމުން.\n18 އޯގަސްޓް 2019 - 15:31 13 comments\nސުޕްރީމް ކޯޓުގެ އަމުރަކުން އަދީބުގެ ޕާސްޕޯޓް ހިފަހައްޓާފައި ވަނިކޮށް، އެމަނިކުފާނު ކަނޑުމަގުން ފިއްލެވީ "ވާގޯ 9" ނަމަކަށް ކިޔާ، ސިންގަޕޫރުގެ ޓަގެއްގަ އެވެ. އެ ބޯޓުގައި އަދީބު ރާއްޖެ އިން ބޭރަށް ދަތުރު ކުރައްވަނިކޮށް ހިފެހެއްޓީ އިންޑިއާގެ ޓުޓިކޮރިން ބޭރުންނެވެ.\nފުލުހުން ބުނީ ޓަގުގެ ކައްޕި ފުރުން މަނާކުރީ އެ ބޯޓާ ގުޅޭ މައްސަލައެއް ތަހުގީގު ކުރަމުން އަންނާތީ ކަމަށެވެ. އެނގިފައިވާ ގޮތުގައި، ޓަގުގެ ކައްޕިއަކަށް ހުރީ ވިވިން ގުނާވަން ކިޔާ އިންޑޮނީޝިއާ މީހެކެވެ.\nއަދީބާ އެކު ކުރި ދަތުރަށް ފަހު އެނބުރި ރާއްޖެ އައުމުން ކަސްޓަމްސް މެދުވެރިކޮށް ފުލުހުން ވަނީ ޓަގު ވެސް ހިފަހައްޓައިފަ އެވެ. އެއީ އިންޑިއާ އިން ރާއްޖެ އަށް ބޮޑު ހިލަ އެތެރެކުރާ ޓަގެކެވެ.\nއަދީބު އެ ޓަގަށް އަރާ ވަޑައިގަތް ގޮތެއް ކަމާބެހޭ އިދާރާތަކުން އަދި ހާމައެއް ނުކުރެ އެވެ.\nއެ ޓަގުގެ ދިވެހި އެޖެންޓް "ޓްރާންސް ލިންކް" އިން ބުނެފައި ވަނީ އަދީބު ބޯޓަށް އެރި ގޮތް އެނގިފައި ނުވާ ކަމަށެވެ.\nޝިޕިން ދާއިރާގައި މަސައްކަތް ކުރައްވާ ބައެއް ބޭފުޅުން ވިދާޅުވެފައިވާ ގޮތުގައި ރާއްޖެއިން ފުރައިގެންދާ ބޯޓަކަށް އަރައިގެން ފިލޭނެ ގިނަ ފުރުސަތުތަކެއް ހުރެ އެވެ. ރާއްޖެ ވަންނަ ބޯޓުތަކަށް ކަސްޓަމާއި އިމިގްރޭޝަންގެ މުވައްޒަފުން ކަނޑުމަތިން އަރައި ބަލައި ފާސްކުރި ނަމަވެސް ރާއްޖޭން އެ އުޅަނދުފަހަރު ފުރައިގެން ދާއިރު ބޯޓުފަހަރަށް އަރައި ޗެކްކުރުން ނޯންނަ ކަމަށް އެ ބޭފުޅުން ވިދާޅުވެ އެވެ.\nބައެއް ބޭފުޅުން ލަފާ ކުރައްވާ ގޮތުގައި އަދީބު އަރާވަޑައިގަތީ ކަނޑުމަތިންނެވެ.\nމި ޓަގުގައި އަދީބު ފިއްލެވި މައްސަލައިގައި ހައްޔަރުކޮށް، ދައުލަތުން ސުޕްރީމް ކޯޓުގައި އިސްތިއުނާފްކޮށްފައިވާ މައްސަލައެއްގައި ޝަރީއަތް ނިމެންދެން މާފުށީ ޖަލުގައި ވަނީ ބަންދުކޮށްފަ އެވެ. އަދީބު ޓަގުގައި ފިއްލެވީ އެމްއެމްޕީއާރުސީގެ 1.3 ބިލިއަން ރުފިޔާގެ ޚިޔާނާތާ ގުޅިގެން އެމަނިކުފާނުގެ މައްޗަށް އިއްވި ހުރިހާ ހުކުމްތަކަކުން މިނިވަންވެފައި ވަނިކޮށެވެ.\nއިތުރު ލިޔުންތައް ކުށްކުރުން ފުލުހުން ކްރިމިނަލް ކޯޓް ކުރީގެ ނައިބު ރައީސް އަދީބު


India-Raajje Cargo Ferry Ge Hidhumathah Medhukendumeh Naadhey - MPL - Vaguthu\nއިންޑިއާ-ރާއްޖެއާއި ދެމެދު މިދިޔަ އަހަރު ފެށުނު ކާގޯ ފެރީގެ ހިދުމަތް މެދުކެނޑުމެއްނެތި މިހާރުވެސް ކުރަމުންދާކަން މޯލްޑިވްސް ޕޯޓް ލިމިޓެޑް (އެމްޕީއެލް)އިން ހާމަކޮށްފިއެެވެ.\nއިންޑިއާއި ރާއްޖެއާއި ދެމެދު ކާގޯ ފެރީގެ ހިދުމަތް ފެށިގެން ދިއުމަކީ ރައީސް އިބްރާހިމް މުހައްމަދު ސާލިހްގެ ރިޔާސީ ވައުދުފުޅެކެވެ. މި ވައުދުފުޅާއި އެއްގޮތަށް މި މަސައްކަތް ފުރަތަަމަ ފެއްޓެވީ އިންޑިއާގެ ސޫތުކުޅި އާއި ކުޅުދުއްފުއްޓާއި ދެމެދުއެވެ. އޭގެ ފަހުން އައްޑޫ އާއި ތިނަދޫއަށްވެސް އެ ފެރީގެ ހިދުމަތް ފެށިއެވެ.\nއެމްޕީއެލްގެ ތަރުޖަމާން ދާނިޝް ނިޒާމް ވިދާޅުވީ، ރާއްޖޭގެ އެކި ސަރަހައްދުތަކަށް ކޮންޓެއިނަރތައް ފެރީން އުފުލާއިރު، ކޮންމެ މަހަކު އެއްފަހަރު ނުވަތަ ދެ ފަހަރު ފެރީ ރާއްޖެ އަންނަ ކަމަށެވެ\nއެގޮތުން އޭނާ ވިދާޅުވީ، ފާއިތުވި ތިން މަހުގައިވެސް ޖުމްލަ 20 ފޫޓުގެ 309 ކޮންޓެއިނަރ އެކި ބަނދަރުތަކަށް ބާލައި ލޯޑްކޮށްފައިވާ ކަމަށެވެ.އަދި މީގެއިތުރުން، 2624.47 ފްރެއިޓް ޓަނުގެ ޖެނެރަލް ކާގޯ ރާއްޖެ ގެނެސްފައިވާ ކަން އޭނާ ފާހަގަކުރެއްވިއެވެ.\nދާނިޝް ވިދާޅުވީ، އެކަން ފާހަގަކުރަން ޖެހުނީ، ބައެއް ފަރާތްތަކުން އެ ހިދުމަތް ހުއްޓުފައިވާކަމަށް ވާހަކަ ދައްކާކަން މީސް މީޑިއާގެ ޒަރިއްޔާއިން ފެންނަމުންދާތީ ކަމަށެވެ.\n"ގިނަ ވިޔަފާރިވެރިން މި ހިދުމަތް ބޭނުންކޮށް މިކަމަށް ބޮޑު ތަރުހީބެއް ދެމުންދާކަން މި ފުރުސަތުގައި ފާހަގަކޮށްލަން"،\nދާނިޝް ވިދާޅުވީ، މިދިޔަ އަހަރުގެ ސެޕްޓެމްބަރު މަހުގެ 28 ވަނަ ދުވަހު ފެށި މި ހިދުމަތް ކޮވިޑްގެ މި ދަތި އުނދަގޫ ހާލަތުގައިވެސް މެދުކެނޑިފައިނުވާ ކަމަށެވެ،\n"މި ހިދުމަތް މިހާރަށް ވުރެން ރަނގަޅަށް ފޯރުކޮށްދިނުމުގެ މަސައްކަތް މި ކުންފުނިން ކުރާ ވާހަކަ ދަންނަވަން". ދާނިޝް ވިދާޅުވިއެވެ.\nމެއި 30, 2021 20:01\nފެރީ އަންނަ ތަނެއް ނުފެނޭ. މަހަކު ދެ ދަތުރުކުރަނީ ކިހިނެއް؟ އަނެއްކާ ދަތުރުފަށާނެ އައްޑޫއަށް މިލޓަރީ ސާމާނު ގެންނނަށް. ކުރިންވެސް އިންޑިޔާ ސިފައިންނަށް ބޭނުންވާ ސާމާނު ގެންނަށް އެކަނި ފެރީހެ ޚިދުމަތް ދެނީ. ދެން ބޯޓު އަންނައިރު ބިސްކޮޅެއް ނުގެންނަ ވާހަކއެއްނޫން.\nމެއި 30, 2021 20:05\nގައްލުމުގައި ހިންގަމުންދާ ކަމެއް މިއީ\nމެއި 30, 2021 20:08\nފެނޭތަ ފެނޭތަ ފެނޭތަ ފެނޭތަ ތަމެން ޕީ.ޕީ ރޯނުއެދުރުންނަށް. ވައްކަމާ ދޮގާ ފަސާދަކުރުންނޫން ކަމެއް ދަސްވެފަނެތް.\nމެއި 30, 2021 21:27\nބާ ދަގަނޑު ބޯޓު ފޮޓޯއިންފެނޭ. މިގައުމު ރަށަކަށް ދާތަނެއް މިފަހަކުން ނުފެނޭ. ކޮބާ އަޅަންބުނި މހަކަު4ދަތުރު\nމެދެއްނުކެނޑެ މުދާ ހިފައިގެން ނާންނަނީ\nމެއި 31, 2021 09:47\nކުރިން އަޑުއެހީ ކޮޗިންފެރީ އެއްގެ ވާހަކަ. މީގައި އޮތީ ސޫތުކުޅި ވާހަކަ.


"ellakin mashah license" programge therein 3289 faraathah license libifaivey "ellakin mashah license" programge therein 3289 faraathah license libifaivey\n"އެއްލަކިން މަށަށް ލައިސަންސް" ޕްރޮގްރާމްގެތެރެއިން 3289 ފަރާތައް ލައިސަންސް ލިބިފައިވޭ\nއެއްލަކިން މަށަށް ލައިސަންސް ޕްރޮގްރާމްގެތެރެއިން، ލައިސަންސް ހަވާލުކުރުން\nއެއްލަކިން މަށަށް ލައިސަންސް ޕްރޮގްރާމްގެތެރެއިން 3289 މީހަކަށް ލައިސަންސް ލިބިފައިވާކަމަށް އިކޮނޮމިކް މިނިސްޓްރީއިން ބުނެފިއެވެ. ލައިސަންސް ހަފްތާގެ ގޮތުގައި ކުރިއަށްގެންދިޔަ މި ޕްރޮގްރާމްގައި 9600 އަށްވުރެ ގިނަ ފަރާތުން ވަނީ ޓޯކަންނަގައި ޕްރޮގްރާމްގައި ބައިވެރިވެފައެވެ.\nޒުވާނުންނަށް ޢަމާޒުކޮށްގެން ކުރިއަށްގެންދިޔަ މި ޕްރޮގްރާމް ފާހަގަވެފައިވަނީ ވަރަށް ކާމިޔާބު ޕްރޮގްރާމެއްގެ ގޮތުގައެވެ. އިކޮނޮމިކް މިނިސްޓްރީގެ ނައިބު ޢަބްދުﷲ މުޙައްމަދު ވިދާޅުވީ މި ޕްރޮގްރާމްގެތެރެއިން، މުޅިން އަލަށް ލައިސަންސް ނެގުމަށް 1842 މީހުން ބައިވެރިވިކަމަށެވެ. އަދި މީގެތެރެއިން 1571 މީހުންންނަށް ވަނީ ލައިސަންސް ލިބިފައެވެ.\nޢަބްދުﷲ މުޙައްމަދު ވިދާޅުވީ މިހާރު ކުރިއަށްދަނީ ލައިސަންސް ލިބުނު މީހުންނާ ލައިސަންސް ހަވާލުކުރުމުގެ މަސައްކަތްކަމަށެވެ. އަދި ލައިސަންސް ހަވާލުކުރުމުގައި ވަގުތުނަގަނީ ކާޑް ޕްރިންޓް ކުރުމުގައި ދިމާވާ ދަތިތަކުގެ ސަބަބުންކަމަށްވެސް އޭނާ ވިދާޅުވިއެވެ. އެގޮތުން މިހާރު ކާޑް ޕްރިންޓް ކުރަނީ އެންމެ މެޝިނަކުން ކަމަށާއި، ކުރިއަށް އޮތްތާގައި މެޝިން ކެޕޭސިޓީ އިތުރުކުރުމަށް މިނިސްޓްރީން މަސައްކަތް ކުރަމުންދާކަމަށްވެސް އޭނާ ވިދާޅުވިއެވެ. ނަމަވެސް ޕްރިންޓް ކުރެވޭ މިންވަރަކުން ކާޑް ހަވަލުކުރަމުންދާކަމަށްވެސް ޢަބްދުﷲ މުޙައްމަދު ވިދާޅުވިއެވެ.\nމުޅި ޕްރޮގްރާމަށް ބަލާއިރު، ޢަމަލީ އިމްތިޙާނާހަމައިން ފެއިލްވެފައިވަނީ %15 ބައިވެރިންނެވެ.\nލައިސަންސް ޕްރޮގްރާމްގެ އެންމެ ފަހުރޭ މޫސުން ގޯސްވުމާގުޅިގެން ބައިވެރިންގެ ޢަމަލީ އިމްތިހާންވަނީ ފަސްކޮށްފައެވެ. މި ފަރާތްތަކުގެ ޢަމަލީ އިމްތިހާން ކުރިއަށްގެންދިއުމަށް ހަމަޖެހިފައިވަނީ އަންގާރަ އާއި ބުދަ ދުވަހުގެރޭ ކަނިވާ ސަރަޙައްދުގައި އޮންނަ ޑްރަވިންގ އޭރިއާގައެވެ. އަންގާރަ އާއި ބުދަދުވަހު ފުރުސަތު ދިނުމަށް ހަމަޖެހިފައިވަނީ ޢަމަލީ އިމްތިހާނު ހެދުމަށް ފައިސާ ދައްކާފައިވާ މީހުންނަށެވެ.\nމި ދެރޭ ޢަމަލީ އިމްތިހާންގައި ބައިވެރިނުވާ މީހުންނަށް އިތުރަށް ފުރުސަތު ނުދޭނެކަމަށްވެސް ޓްރާންސްޕޯޓް އޮތޯރިޓީން ބުނެއެވެ.\nއެއްލަކިން މަށަށް ލައިސަންސް ޕްރޮގްރާމަކީ އެއްދުވަހުން ލައިސަންސް ނެގޭގޮތަށް ކުރިއަށްގެންދިޔަ ޕްރޮގްރާމެކެވެ. އެގޮތުން ފޯމްފުރުމާއި، ތިއަރީ ޓެސްޓް ހެދުމާއި، ޢަމަލީ އިމްތިހާންވެސް ކުރިއަށް ގެންގޮސްފައިވަނީ އެއް ސަރަޙައްދެއްގައެވެ. މި ޕްރޮގްރާމަކީ ޤަވައިދާ ޚިލާފައި ދުއްވާ ފަރާތްތައް މަދުކޮށް، ޤަވައިދުތަކަށް އަހުލުވެރިކުރުވުމަށް ކުރިއަށް ގެންދިޔަ ޕްރޮގްރާމެކެވެ.\nމި ޕްރޮގްރާމް ހުޅުމާލޭގައި ކުރިއަށް ގެންދިއުމަށްވެސްވަނީ ހަމަޖެހިފައެވެ. މިކަމާގުޅޭ ތަފްސީލް ރޯދަމަސް ނިމުމުން ޙިއްސާ ކުރާނެކަމަށް ޓްރާންސްޕޯޓް އޮތޯރިޓީން ބުނެއެވެ.


Veterans Cup: Final ge fahu jaaga New in hoadhaifi | Mihaaru\nވެޓެރަންސް ކަޕްގައި ނިއު ކުޅުނު މެޗެއްގެ ތެރެއިން ސަމްޕަތު (ވ) ބޯޅަ ހިފައިގެން.-- ފޮޓޯ: ނިޝާން އަލީ/ މިހާރު\n12 ޖޫން 2018 - 01:534comments\nއަންނަ ބުދަ ދުވަހު ހަވީރު ކުޅޭ ފައިނަލް މެޗުގައި ނިއު ނުކުންނާނީ މި މުބާރާތުގެ އެންމެ ކާމިޔާބު ޓީމު އަދި މި ފަހަރު ސައްތަ އިން ސައްތަ ރެކޯޑަކާ އެކު ފައިނަލަށް ދަތުރުކޮށްފައިވާ ވެލެންސިއާއާ ދެކޮޅަށެވެ. ދެ ވަނަަ ބުރުގައި ނިއު ވަނީ 3-0 އިން ވެލެންސިއާ އަތުން ބަލިވެފަ އެވެ.\nޓާފް އެއް ނަމްބަރު ދަނޑުގައި މިއަދު ކުޅުނު މެޗުގެ ފުރިހަމަ ވަގުތު ހަމަވިއިރު އޮތީ 1-1 އިން އެއްވަރުވެފަ އެވެ. މާޒިޔާގެ ލަނޑު އިސްމާއިލް މުހައްމަދު ޖެހިއިރު، ނިއުގެ ގޯލު ކާމިޔާބުކުރީ އަލީ ޝަމީމް (އައްޔަ) އެވެ.\nޕެނަލްޓީގައި މާޒިޔާ އިން ފޮނުވާލި ހަތަރު ޕެނަލްޓީގެ ތެރެއިން ކާމިޔާބު ކުރެވުނީ އެންމެ ޕެނަލްޓީ އެކެވެ. އަހުމަދު ނާޒު (އާކޭ)، މުހައްމަދު މުހާޒް އަދި މުހައްމަދު އަބްދުﷲ ފޮނުވާލި ޕެނަލްޓީތައް ކާމިޔާބުނުވިއިރު، އެ ޓީމުން ހަމައެކަނި ކާމިޔާބުކުރީ އަބްދުލް ވާހިދު ޖެހި ޕެނަލްޓީ އެވެ.\nނިއު މޮޅުވީ ފޮނުވާލި ތިން ޕެނަލްޓީ ވެސް ކާމިޔާބު ކޮށްގެންނެވެ. ނިއުގެ ޕެނަލްޓީތައް ޖެހީ އައްޔަ، މައުސޫމް އަބްދުލް ގަފޫރު (މާސޭ) އަދި މުހައްމަދު ޒިޔާދު އެވެ.\nމެޗުގެ މޮޅު ކުޅުންތެރިއަކަށް އާކޭ ހޮވުނުއިރު، 45 އަހަރުން މަތީގެ މޮޅު ކުޅުންތެރިއަކީ ނިއުގެ އަޝްރަފު ލުތުފީ (ސަމްޕަތު) އެވެ.\nކުރިން އެފްއޭއެމުން މި މުބާރާތް ބޭއްވި ނަމަވެސް ފަހަކަށް އައިސް މި މުބާރާތް ބޭއްވީ އެކި ފަރާތްތަކުންނެވެ. މީގެ ކުރިން ސޮކަ ވެޓެރަންސް އެސޯސިއޭޝަން އޮފް މޯލްޑިވްސް އިން ބޭއްވިއިރު، މި މުބާރާތް ފާއިތުވި އަހަރުތަކުގައި ބާއްވާފައިވަނީ މޯލްޑިވްސް ސޮކަ މޭޓްސް އިންނެވެ.


1MDB ge thahugeegah Najeeb huras elhi kamuge thuhumathu\n1އެމްޑީބީގެ ތަހުގީގަށް ނަޖީބު ހުރަސްއެޅިކަމުގެ ތުހުމަތު\nމެލޭޝިއާގެ ކުރީގެ ބޮޑުވަޒީރު ނަޖީބު ރައްޒާގަށް ތުހުމަތު ކުރެވޭ ހިޔާނާތުގެ ބޮޑު ދެ މައްސަލައެއްގެ ތަހުގީގަށް އޭނާ ހުރަސްއެޅުއްވި ކަމަށް ބުނާ މައްސަލައެއް އެގައުމުގެ އެންޓިކޮރަޕްޝަން ކޮމިޝަނުގެ ކުރީގެ އިސް އޮފިޝަލަކު އެކޮމިޝަނަށް މިއަދު މައްސަލައެއް ހުށަހަޅުއްވައިފިއެވެ.\nމެލޭޝިއާގެ ދައުލަތުގެ ނިއުސް އެޖެންސީ ބެރްނާމާ ބުނީ އެންޓިކޮރަޕްޝަން ކޮމިޝަން ( އެމްއޭސީސީ) އަށް ނަޖީބުގެ މައްސަލަ ހުށަހެޅުއްްވީ އެކޮމިޝަނުގެ ކުރީގެ ޑައިރެކްޓަރް އޮފް އިންޓެލިޖެންސް އެންޑް އިންވެސްޓިގޭޝަންސް އަބުދުއް ރައްޒާގު އިދުރީސް ކަމަށެވެ. އޭނާ ހުށަހެޅުއްވި މައްސަލައިގައި ބުނެފައި ވަނީ ރިޓަޔާމެންޓް ފަންޑް (ކިވެޕް)އާއި ވަންއެމްޑީބީ މައްސަލައިގެ ތަހުގީގަށް ހުރަސްއެޅުއްވުމުގެ އަމަލުތަކެއް ނަޖީބު ހިންގެވިކަމަށެވެ. އެމްއޭސީސީގައި އިދުރީސް އެދި ވަޑައިގެންފައި ވަނީ އެމައްސަލަ ތަހުގީގުކޮށްދިނުމުގެ އިތުރުން ނަޖީބުގެ އެސެޓްސް އިއުލާން ކުރުމަށް އަމުރުކޮށްދިނުމަށެވެ.\nވަން މެލޭޝިއާ ޑިވެލޮޕްމެންޓް ފަންޑް ( ވަން އެމްޑީބީ) އަށް ހިޔާނާތްތެރިވެ، ނަޖީބުވެ އަމިއްލަފުޅު އެކައުންޓަށް އެތައް ސަތޭކަ މިލިޔަން ޑޮލަރެއް ޖަމާ ކުރި ކަމަށް ބުނާ މައްސަލައާ ގުޅިގެން އާ ސަރުކާރުން ވަނީ ނަޖީބު މެލޭޝިއާއިން ފުރުން މަނާކޮށްފަައެވެ.\nމިދިޔަ ބުދަދުވަހު މެލޭޝިއާގައި ބޭއްވި އާއްމު އިންތިހާބު ނަޖީބު އިސްކޮށް ހުންނެވި ބަރީސާން ނެޝަނަލް އިއްތިހާދަށް ނާކާމިޔާބުވީ ވެސް އެ މައްސަލަައާ ހެދިއެވެ. ނަޖީބު އިސްކޮށް ހުންނެވި އުމްނޯ މައި ޕާޓީއެއްގެ ގޮތުގައި އޮންނަ އެ އިއްތިހާދަކީ މެލޭޝިއާ މިނިވަންވީފަހުން މިވީ 61 އަހަރު ވެސް އެގައުމުގައި ވެރިކަން ކުރި ޕާޓީއެވެ.\nއިންތިހާބު ނަޖީބަށް ނާކާމިޔާބުވީ އުމްނޯގެ ލީޑަރުގެ ގޮތުގައި ކުރިން މެލޭޝިއާގެ ވެރިކަން 22 އަހަރު ކުރައްވާފައިވާ ޑރ. މަހާތީރު ބިން މުހައްމަދު އިސްކޮށް ހުންނެވި ޕަކަޓާން ހަރަޕަން އިއްތިހާދާ ވާދަކޮށްގެންނެވެ.\nނިއުޒީލެންޑުގައި ބަޑި ގެންގުޅުމުގެ ގާނޫނު ބަދަލުކުރަން ނިންމައިފި\nއަމިއްލައަށް ވަކާލާތު ކުރަން ހަމަލާދިން މީހާ ނިންމައިފި\nނަފުރަތުގެ އަމަލަކަށް ނުގުޑި ލޯތްބާއި އެއްބައިވަންތަކަން


ޢައުރަ ނިވާކުރުމުގައި ފަރުވާކުޑަކުރުން5– DhiSalafiyyah\nޢައުރަ ނިވާކުރުމުގައި ފަރުވާކުޑަކުރުން 5\n20/05/2016 އަޚްލާޤް, ދީންއަލް އުޚްތު އުންމު ޢަބްދިﷲ\n* ޢައުރަ ނިވާކުރުމުގައި ﷲ ތަޢާލާ ޝަރުޢުކުރައްވާފައިވާގޮތާ ޚިލާފުވުން\nމިއަދު މީސްތަކުން މިވަނީ ޢައުރަ ނިވާކުރުމުގައި ﷲ ތަޢާލާގެ ޝަރީޢަތާ ޚިލާފުވެފައެވެ. ގޮނޑުދޮށްތަކާއި މަގުތަކުގައިވަނީ ﷲ ތަޢާލާގެ އަމުރުފުޅާ ޚިލާފުވެ ޢައުރަތައް ކަޝްފުކޮށްފައެވެ. ބިކިނީތަކާއި ކުރު ހެދުން ތަކުން ގޮނޑުދޮށްތަކާއި ޕޫލްތަކުގައިވަނީ ޢައުރަ ކަޝްފުކޮށްފައެވެ. އަދި އަންހެނުން ބަރަހަނާވެ ނުވަތަ ނިވާކުރަން އަމުރުކުރައްވާފައިވާ މިންގަނޑަށް ނިވާނުވެ ތިބޭ ފިލްމުތައް އުފައްދާ އޭގެން ދަނީ ވިޔަފާރި ކުރަމުންނެވެ. އަދި ވިޔަފާރި މުދާ އިޝްތިހާރު ކުރުމަށް ޢައުރަ ކަޝްފުކޮށްގެން ތިބޭ އަންހެނުންގެ ފޮޓޯތައްވަނީ ޢާންމުކޮށްފައެވެ. އެއީ އަންހެނުންނާ ގުޅުމެއް ނެތް އެއްޗެއްކަމުގައި ވިޔަސްމެއެވެ. މިފަދަ ކަންކަމުން މީސްތަކުން މިވަނީ ﷲ ތަޢާލާ ޝަރުޢުކުރައްވާފައިވާ ގޮތާ ޚިލާފުވެފައެވެ.\nމަޖައްލާތަކުގެ ބޭރުގަނޑުގައި ނވާކަންކުޑަ އަންހެނުންގެ ފޮޓޯ ޖަހައިގެން ޗާޕުކޮށްފައިވާ މަޖައްލާތައްވަނީ ޢާންމުވެފައެވެ. ޒީނަތްތެރިކޮށް މޭކަޕްކޮށްދޭމީހުން އަންހެންކުދިން ޒީނަތްތެރިކުރުވުމަށްފަހު އެވަނީ ފާޙިޝް، މުންކަރާތްތަކުގެ ތެރެއަށް ނެރެފައެވެ. އަދި ކިއެއް ހެއްޔެވެ. ފިރިހެނުންވެސް މިވަނީ ޢައުރަ ނިވާކުރުން ދޫކޮށްލާފައެވެ. އެބައިމީހުންވަނީ ކުޅިވަރުކަމަށް ދަޢުވާކޮށް އެކުޅޭ ކުޅިވަރުތަކުގައި ﷲ ތަޢާލާ ޝަރުޢުކުރައްވާފައިވާ ގޮތާ ޚިލާފުވެފައެވެ. އެބައިމީހުންގެ ޢައުރަކަމުގައިވާ ފަލަމަސްގަނޑާ އެނޫންތައްތައް އެވަނީ ކަޝްފުކޮށްފައެވެ. ހެޔޮލަފާ ރަނގަޅު މުސްލިމުން ލަދުގަންނަވާލައިފިއެވެ. ގޭތެރޭގައި ހިލޭ އަންހެނުންނާއި ފިރިހެނުން އެކުވެ ﷲ ތަޢާލާ ޝަރުޢުކުރައްވާފައިވާގޮތާ ޚިލާފުވެއްޖެއެވެ. ބާލިޣުވުމާ ގާތްވެފައިވާ އަންހެންކުދިންނާއި ފިރިހެންކުދިން ކުރު ހެދުމުގައި މެހެމާނުންނާއި ހިލޭ މީހުންގެ ތެރެއަށް ނެރެ އެއިލާހުގެ އަމުރުފުޅާ ޚިލާފުވެއްޖެއެވެ. އަދި ކިއެއް ހެއްޔެވެ. މަޙްރަމުން ކުރިމަތީގައި ވެސް ކަޝްފުކުރަން ހުއްދަ ނުވާ މިންވަރަށް އެކުދިން ކަޝްފުކުރުވައިފިއެވެ.\nމިއަދު މިވަނީ އެތަކެއް ބަހަނާތަކެއް ދައްކާ ﷲ ތަޢާލާ ޝަރުޢުކުރެއްވި ކަންކަމާ ޚިލާފުވެފައެވެ. އަދި އެދަނީ އެތަކެއް ފަހަރު ތަކުރާރުކޮށް ޚިލާފުވަމުންނެވެ. ޢައުރަ ނިވާކުރުމަށްވާ ދަލީލުތައް އެވަނީ ވަރަށް ސާފުކޮށް ފެންނާށެވެ.\nއަޅުގަނޑުމެންގެ މުޖުތަމަޢުގައި މިވާ ކޮންމެ ނުބައިކަމެއް ފެތުރިފައި މިވަނީ ﷲ ތަޢާލާގެ ޝަރީޢަތާ ޚިލާފުވުމުންނެވެ. ޢައުރަ ނިވާކުރުން ފަދަ ކަންކަމުގައި އިންތިހާއަށް ފަރުވާކުޑަ ކުރުމުންނެވެ. އެއިލާހުގެ އެންގެވުންތަކާ ޚިލާފުވެފައިވާ މިންވަރުން އަޅުގަނޑުމެންގެ ތެރެއަށް އެއިލާހުގެ ޢުޤޫބާތް ޙައްޤުވެދާނެ ކަމުގެ ބިރުހީވެއެވެ.\n﴿ إِنَّ عَذَابَ رَبِّكَ لَوَاقِعٌ * مَّا لَهُ مِن دَافِعٍ ﴾[ سورة الطور ٧، ٨]\nމާނައީ: “ހަމަކަށަވަރުން ކަލޭގެފާނުގެ ވެރިރައްބުގެ ޢަޛާބަކީ އަންނާނެ އެއްޗެއްކަން ކަށަވަރެވެ. * އެ ޢަޛާބު (އެއުރެންގެ ކިބައިން) ދުރުކޮށްދޭނޭ އެއްވެސް ފަރާތެއް ނުވެތެވެ.”\nމިއީ އައްޝައިޚް މުޙައްމަދު ޞާލިޙް އަލްމުނައްޖިދު ދެއްވާފައިވާ ޚުޠުބާއެއް އަޞްލަކަށް ބަލައިގެން ލިޔެފައިވާ ލިޔުމެކެވެ.\nޚުޠުބާގެ އަޞްލު ބެއްލެވުމަށް


Filed under: ވާހަކަ, ލިޔުންތައް —2Comments\tSeptember 18, 2012\n2 Comments: Nashidh\nSeptember 18, 2012 at 9:11 PM\tވާހަކަ ވ ސަޅި. އެކަމަކު ޕްރޫފް ރީޑްކޮށް ލިޔުމުގެ ކުށްތަކަށް ސަމާލުކަން ދޭން ފެނޭ\nOctober 2, 2012 at 7:31 AM\tނާޝިދު ތިޔަބުނީ ވަރަށް ތެދު ވާހަކައެއް. ވާގޮތަކީ ކުރަން ޖެހޭ މަސައްކަތްތަކާއި ކިޔެވުމަށް ދޭންޖެހޭ ސަމާލުކަންދީފައި، ދެން އަދި އިތުރަށް ވާހަކަ ކިޔައި ޕްރޫފް ރީޑްކޮށް ހަދާނެ ވަގުތެއް އަސްލު ނުލިބޭ. އެހެންވެ ޗެކްކޮށް ނުލެވެނީ. އެކަމަކު ރަސްމީ ސިފައެއްގައި ވަހަކަ ނެރެވޭއިރު އިރާދަކުރެއްވިއްޔާ ވާހަކަ އެއްކޮށް ޕްރޫފް ރީޑިން ހަދައި ކުށްތައް އިސްލާޙުކޮށްލާނަން. ދެއްވި ޚިޔާލަށް ޝުކުރިެއްޔާ


ޤުރުޢާން ކުލާސް އަމިއްލަ ތަކެތީގައި އިމާރާތްކޮށް ނިންމައި ދޭނެ ފަރާތެއް ހޯދުމަށް އިއުލާނު ކޮށްފި – Ungoofaaru\nބަނޑޭރިގަނޑު/ޙަބަރު/ޤުރުޢާން ކުލާސް އަމިއްލަ ތަކެތީގައި އިމާރާތްކޮށް ނިންމައި ދޭނެ ފަރާތެއް ހޯދުމަށް އިއުލާނު ކޮށްފި\n0 457 1 މިނެޓުން ކިޔާލެވޭ\nޤްރުއާން ކްލާސް އިމާރާތްކުރުމަށް ހަމަޖެހިފައިވާބިން ސާފުކުރަނީ\nއުނގޫފާރު ކައުންސިލުން އިމާރާތް ކުރަންބޭނުންވާ ޤްރުޢާން ކްލާސް އިމާރާތް ކޮށްދޭނެ ފަރާތެއް ހޯދަން އިއުލާނުކޮށްފިއެވެ. ހުސްނުހީނާގޭގެ އިރުމަތީގައިވާ ހުސްބިމުގައި ތަރައްޤީކުރުމަށް ނިންމާފައިވާ ޤުރުޢާން ކުލާހުގެ އިމާރާތް ކައުންސިލުން ދޭ ކުރެހުމާއި އެއްގޮތައް އަމިއްލަތަކެތީގައި އިމާރާތްކޮށް ނިންމައި ދޭނެ ފަރާތެއް ހޯދުމަށް ގެޒެޓްގައި އިއުލާނު ކޮށްފައިވަނީ އިއްޔެއެވެ. ކައުންސިލުން ކޮށްފައިވާ އިއުލާނު ތިރީގައި މިވަނީއެވެ.\nހުސްނުހީނާގޭގެ އިރުމަތީގައިވާ ހުސްބިމުގައި ތަރައްޤީކުރުމަށް ނިންމާފައިވާ ޤުރުޢާން ކުލާސް މިކައުންސިލުން ދޭ ކުރެހުމާއި އެއްގޮތައް އަމިއްލަތަކެތީގައި އިމާރާތްކޮށް ނިންމައި ދޭނެ ފަރާތެއް ހޯދުމަށް ބޭނުންވެއްޖެއެވެ.\nޤުރުޢާން ކުލާސް އަމިއްލަތަކެތީގައި އިމާރާތް ކުރުމަށް އެދޭފަރާތް ތަކަށް މައުލޫމާތު ދިނުމަށް ހަމަޖެހިފައިވަނީ 16 އޮކްޓޫބަރ 2018 ވާ އަންގާރަ ދުވަހުގެ 10:30ގައި މިއިދާރާގައެވެ. ޤުރުޢާން ކުލާސް އިމާރާތްކޮށް ނިންމައި ދިނުމަށް އެދި ހުށަހަޅާ ބިޑްތައް ބަލައިގަތުމަށް ހަމަޖެހިފައިވަނީ 23 އޮކްޓޫބަރ 2018 ވާ އަންގާރަ ދުވަހުގެ 10:30 ގައި މިއިދާރާގައެވެ. ޤުރުޢާން ކުލާސް އިމާރާތްކޮށް ދިނުމަށް ޝައުގުވެރިވާ ފަރާތްތަކުގެ ތެރެއިން އެއްވެސް ބޭފުޅަކަށް މިމަސައްކަތުގެ މަޢުލޫމާތު ސާފުކުރެއްވުމަށް ވަޑައިގެންނެވެން ނެތްފަދަ ޙާލަތެއް ދިމާވެއްޖެނަމަ ބަދަލުގައި ބޭފުޅަކު ފޮނުއްވާނަމަ ބަދަލުގައި ފޮނުއްވިކަން އެގޭ ސިޓީއެއް ، އަދި ކުންފުންޏަކުން ފޮނުއްވާނަމަ އެއީ ކޮންކުންފުންޏެއް ތަމްސީލު ކުރުމަށްކަން އެނގޭނެ ކުންފުނީގެ ލެޓަރހެޑުގައި ލިޔެފައިވާ ސިޓީއެއް ހިއްޕަވައިގެން ވަޑައިގެން ދެއްވުން އެދި ދަންނަވަމެވެ. އަދި ހުށަހަޅާ ފަރާތަކީ ކުންފުންޏެއް ނުވަތަ ޕާރޓްނާޝިޕެއް ނުވަތަ އަމިއްލަފަރުދުންގެ ވިޔަފާރި އަކުންނަމަ އެތަނެއްގެ ރަޖިސްޓްރީގެ ކޮޕީ ހުށަހަޅަންވާނެއެވެ. މިމަސައްކަތަށް އެދި ހުށައަޅާ އަންދާސީ ހިސާބް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. މި މަސައްކަތަށް އެދި ހުށައަޅުއްވާ ސިޓީއުރައިގެ ބޭރުގައި ” އުނގޫފާރު ކައުންސިލުން ތަރައްޤީކުރުމަށް ނިންމާފައިވާ ޤުރުޢާން ކުލާސް އިމާރާތް ކުރުމަށް އެދި ” މިހެންލިޔެފައި އޮންނަންވާނެއެވެ. އަދި މީގެ އިތުރުން އަންދާސީ ހިސާބް ހުށައަޅާ ފަރާތުގެ ނަމާއި، އެޑުރެސް އަދި ފޯން ނަމްބަރ ސިޓީއުރާގެ ބޭރުގައި އޮންނަން ވާނެއެވެ.\n1 ޤުރުޢާން ކުލާސް އިމާރާތް ކުރުމަށް އެދި ހުށަހަޅާ އަގަށް 70%\n2 މާލީތަނަވަސް ކަމަށް 20%\n3 ޤުރުޢާން ކުލާސް އިމާރާތްކޮށް ނިންމުމަށް ހުށަހަޅާ މުއްދަތައް 10%\n07 އޮކްޓޫބަރ 2018


Aniyaave Alves ah World Cup gellijje\nއަނިޔާވެ އަލްވޭސްއަށް ވޯލްޑް ކަޕް ގެއްލިއްޖެ\nކ. މާލެ 12 މެއި 2018 | ހޮނިހިރު 15:20 1,698\nއަލްވޭސް އަށް އަނިޔާވީ ފްރެންޗް ކަޕްގެ ފައިނަލުގައި - ގެޓީ އިމޭޖާސް\nޕީއެސްޖީއަށް ކުޅެމުން އަންނަ ބްރެޒިލްގެ ޑިފެންޑަރު ޑެނީ އަލްވޭސްއަށް އަނިޔާވެ ވޯލްޑް ކަޕްގައި ނުކުޅެވޭނެކަން ކަށަވަރުވެއްޖެއެވެ.\nއުމުރުން 25 އަހަރުގެ އަލްވޭސްއަށް އަނިޔާވީ ފްރެންޗް ކަޕްގެ ފައިނަލުގައި ތިންވަނަ ޑިވިޝަނުގެ ޓީމެއް ކަމަށްވާ ލެސް ހަބިއާސްއާ ދެކޮޅަށް ޕީއެސްޖީ ކުޅުނު މެޗުގައެވެ. އަލްވޭސްގެ ކަނާތު ފައިގެ ކަކުލު ހުޅަށް އަނިޔާވިއިރު އޭނާ ވަނީ އެ މެޗުގައި މޮޅު ކުޅުމެއް ދައްކާފައެވެ. އެހެން ނަމަވެސް އޭނާ ވަނީ މެޗުގެ 86 ވަނަ މިނެޓުގައި ދަނޑުން ބާލާފައެވެ.\nޕީއެސްޖީއިން އުއްމީދުކުރި ގޮތުގައި އޭނާއަށް ވޯލްޑް ކަޕް ނުގެއްލޭނެއެވެ. އެގޮތުން ފުރަތަމަ ހެދި ޓެސްޓްތަކުން ދައްކާ ގޮތުގައި އަލްވޭސް ކުޅުމާއި ދުރުގައި ހުންނަން ޖެހޭނީ ތިން ހަފްތާގެ މުއްދަތަކަށެވެ. އެހެން ނަމަވެސް ފަހުން ހެދި ޓެސްޓްތަކަށް ފަހު އޭނާ ސާޖަރީއެއް ފުރިހަމަ ކުރަންޖެހޭކަން ކަށަވަރުވުމާއެކު އޭނާ ތިން ހަފްތާއަށް ވުރެ އިތުރަށް ކުޅުމާއި ދުރުގައި ހުންނަން ޖެހޭނެކަން އެނގިގެންދިޔައެވެ.\nއެހެން ނަމަވެސް ބްރެޒިލްގެ ފުޓްބޯޅަ ފެޑެރޭޝަނުން ވަނީ މިއަހަރުގެ ވޯލްޑް ކަޕްގައި އަލްވޭސް ނުފެންނާނެކަން ކަށަވަރުކޮށްދީފައެވެ. އެ ފެޑެރޭޝަނުން ނެރުނު ބަޔާނެއްގައި ބުނެފައިވަނީ އެގައުމުގެ ގައުމީ ޓީމުގެ ޓެކްނިކަލް ޓީމުން އެދެނީ ވީހާވެސް އަވަހަށް އޭނާ އަނިޔާއިން ރަނގަޅުވެ ޓީމާއި އަލުން އެނބުރި ގުޅުން ކަމަށާއި އޭނާގެ ލީޑާޝިޕާއި މަސައްކަތް ޓީމަށް ބޭނުންވާ ކަމަށެވެ.


އަމާޒަކީ އަވަށްޓެރި ފުލުހުންގެ ހިދުމަތް ދިނުން: އިމްރާން\nތުރާކުނު ޕޮލިސް ޑެސްކް ހުޅުވުމުގެ ރަސްމިއްޔާތުގައި ހޯމް މިނިސްޓަރު އިމްރާން އަބްދުﷲ ވާހަކަދައްކަވަނީ -- ފޮޓޯ: ހޯމް މިނިސްޓްރީތުރާކުނު ޕޮލިސް ޑެސްކް ހުޅުވުމުގެ ރަސްމިއްޔާތުގައި ހޯމް މިނިސްޓަރު އިމްރާން އަބްދުﷲ އާއި ސޕީ ހަމީދު ބައިވެރިވެވަޑައިގެންނެވި-- ފޮޓޯ: ހޯމް މިނިސްޓްރީތުރާކުނު ޕޮލިސް ޑެސްކް ހުޅުވުމުގެ ރަސްމިއްޔާތުގައި ކޮމިޝަނާ އޮފް ޕޮލިސް މުހައްމަދު ހަމީދު ވާހަކަދައްކަވަނީ -- ފޮޓޯ: ހޯމް މިނިސްޓްރީ\nފުލުހުންގެ ހިދުމަތް ދިނުމުގައި މިހާރު ގެންގުޅޭ އެންމެ މުހިއްމު އަސާސީ ފަލްސަފާ އަކީ އަވަށްޓެރި ފުލުހުންގެ ހިދުމަތް ދިނުން ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nއިމްރާން މިހެން ވިދާޅުވީ ހއ. ތުރާކުނުގައި ގާއިމްކުރި ޕޮލިސް ޑެސްކު ރަސްމީކޮށް ހުޅުވުމަށް މިއަދު އެރަށުގައި ބޭއްވި ރަސްމިއްޔާތު ޝަރަފްވެރިކޮށްދެއްވާ ދެއްކެވި ވާހަކަފުޅުގަ އެވެ.\nމި ރަސްމިއްޔާތުގައި މިނިސްޓަރު އިމްރާން ވިދާޅުވީ މުޅި ރާއްޖެއަށް ފުލުހުންގެ ހިދުމަތް ފުޅާކުރުމަށްޓަކައި ފުލުހުންގެ އިދާރާ އިން ގިނަ މަސައްކަތްތަކެއް ކުރަމުން ގެންދާ ކަމަށެވެ. އެކަމަކު މިހާރު ފުލުހުންގެ ހިދުމަތް ދިނުމުގެ އެންމެ މުހިއްމު އަސާސީ ފަލްސަފާ އަކީ އަވަށްޓެރި ފުލުހުންގެ ހިދުމަތް ދިނުން ކަމަށެވެ.\nއިމްރާން ވިދާޅުވީ އަވައްޓެރި ފުލުހުންގެ ހިދުމަތް ގާއިމްކުރެވިގެން ދަނީ ކޮންމެހެން ކުށް އުފެދިގެން ނުވަތަ ކުށެއް އުފަންވެފައި އޮތުމަކުން ނޫން ކަމަށެވެ. އެކަން ބިނާ ވަނީ ކުުށާ ހަމައަށް ދިއުމުގެ ކުރިން ކުށަކަށް ވެދާނެ ކަންކަން ދެނެގަނެ މުޖުތަމައު ސަލާމަތްކުރުމަށްޓަކައި ކުރެވޭ މަސައްކަތުގެ މައްޗަށް ކަމަށްވެސް ވިދާޅުވި އެވެ.\nމިރަސްމިއްޔާތުގައި ކޮމިޝަނާ އޮފް ޕޮލިސް މުހައްމަދު ހަމީދު ވިދާޅުވީ ފުލުހުންގެ މަސައްކަތްތައް މިހާރު އަމާޒުކޮށްފައިވަނީ ފުލުހުންގެ އާ ގާނޫނާ އެއްގޮތަށް ރައްޔިތުންނަށް ފުލުހުން ދޭ ހިދުމަތް އަލުން ތަރުތީބުކޮށް ޑިމޮކްރެޓިކް ވެއްޓަކަށް އެކަށޭނެ ތަރައްގީވެފައިވާ ހިދުމަތްތަކެއް މުޅި ރާއްޖެއަށް ފޯރުކޮށްދިނުމަށް ކަމަށެވެ. ތުރާކުނުގައި ޕޮލިސް ޑެސްކެއް ހުޅުވިގެން ދިއުމަކީ އެ އަމާޒަށް ވާސިލްވުމަށް އެޅުނު ވަރަށް މުހިންމު ފިޔަވަޅެއް ކަމުގައި ވިދާޅުވި އެވެ.\nސީޕީ ހަމީދު ވިދާޅުވީ ރާއްޖޭގެ އެހެން ރަށްތަކަށް އަންނަ ބަދަލުތައް ފަދައިން ތުރާކުނުގެ އާންމު މަސްލަހަތާއި ކުށު ވެއްޓަށް ބަދަލުތަކެއް އައުން އެއީ ފުލުހުން ސަމާލުވެ ދުރާލައި ފިޔަވަޅުތައް އަޅަންޖެހޭ ކަމެއް ކަމަށެވެ. އެގޮތުން ތުރާކުނަށް ތައާރަފްވުމަށް ފުރުސަތު އޮތް ކުށްތަކާއި އެކުށްތަކަށް އޮތް ކަންބޮޑުވުމާއި ބިރުވެރިކަމުން މުޖުތަމައު ސަލާމަތްކޮށް، ރައްކާތެރިކަން ދެމެހެއްޓުމަށްޓަކައި ފުލުހުން ގާއިމުވެ ތިބުން މުހިއްމު ކަމަށެވެ. ޕޮލިސް ޑެސްކެއް ގާއިމުވެގެން ދިއުމާއެކު ތުރާކުނުގައި ހިންގާ ކުށުގެ އަމަލުތަަކަށް ފާރަވެރިވި އެކުށްތައް ހުއްޓުވުމަށް އަތޮޅުގައި ގާއިމުވެފައިވާ ފުލުހުންގެ ޓީމުތަކާ ގުޅިގެން މަސައްކަތް ކުރެވޭނެ ކަމަށްވެސް ވިދާޅުވި އެވެ. އަދި ރައްޔިތުންނާ ގާއިމުކުރެވޭ ގުޅުމުގެ ތެރެއިން ފުލުހުންގެ މަގުސަދުތައް ހާސިލްކުރުމަށް ކޮންމެ ދުވަހަކު މަސައްކަތް ކުރެވިގެންދާނެ ކަމަށް އުއްމީދު ކުރައްވާ ކަމަށްވެސް ވިދާޅުވި އެވެ.\nތުރާކުނުގައި މީގެކުރިން ފުލުހުންގެ ހިދުމަތް ދެމުން ގެންދިޔައީ ކަމެއް ދިމާވުމުން އެ އަތޮޅު ހޯރަފުށީގައި މަސައްކަތް ކުރާ ފުލުހުން ތުރާކުނަށް ގެންގޮސްގެންނެވެ. އެކަމަކު ތުރާކުނުގައި މިއަދު ހުޅުވި ޕޮލިސް ޑެސްކާ އެކު އެރަށުގައި އަބަދުވެސް ފުލުހުން މަސައްކަތް ކުރާނެ އެވެ.


މިގޮތުން މި ފަހުމްނާމާއާ ގުޅޭގޮތުން ކޮމިޝަނަރ އޮފް ޕްރިޒަންސް އަޙްމަދު މުޙައްމަދުފުޅު، ޑެޕިއުޓީ ކޮމިޝަނަރ އޮފް ޕްރިޒަންސް އަލްޢުސްތާޛް އިބްރާހިމް މުޙައްމަދު ދީދީ އާއި ސީނިއަރ ބޭފުޅުން ވަނީ އައިޖީއެމްއެޗްގެ އިސް ބޭފުޅުންނާ މިއަދު ބައްދަލުކުރައްވާފައެވެ.\nމި ފަހުމްނާމާގައި ދެ ފަރާތުން ސޮއިކޮށްފައިވަނީ 2021 އޭޕްރިލް 01 ގައިއެވެ. އަދި މުއްދަތަކީ 01 އަހަރެވެ.\nމި ފަހުމްނާމާގައި ސޮއިކުރުމުގެ މަޤްޞަދަކީ ޤައިދީންނާއި ބަންދުމީހުންގެ ތެރެއިން ޢާންމުކޮށް ޑޮކްޓަރަށް ދެއްކުމަށާއި ޚާއްސަ ޑޮކްޓަރުންނަށް ދެއްކުމަށް އެޕޮއިންޓްމަންޓް ލިބުމުގައި ހުރި ދަތިތައް ޙައްލުކޮށް، އަވަސް ފުރުޞަތެއްގައި އެފަރާތްތަކަށް ލިބެންޖެހޭ ބޭސް ފަރުވާ ފޯރުކޮށްދެވޭކަން ކަށަވަރުކުރުމެވެ.\nމި ފަހުމްނާމާގެ ދަށުން، ޤައިދީންނާއި ބަންދުމީހުންގެ އެޕޮއިންޓްމަންޓް ނުވަތަ ޓެލެކޮންސަލްޓޭޝަން ކުރިއަށްދާނީ ގޫގްލް މީޓް މެދުވެރިކޮށެވެ. ޑޮކްޓަރަށް ދައްކަން ހަމަޖެހިފައިވާ ފަރާތުގެ ސިއްޚީ މަޢުލޫމާތު އެޕޮއިންޓްމަންޓްގެ 01 ގަޑިއިރު ކުރިން ޑޮކްޓަރާ ޚިއްސާކުރެވޭނެއެވެ. އަދި ޓެލެކޮންސަލްޓޭޝަންތަކާ ގުޅިގެން ޑޮކްޓަރު ބޭނުންވާ ތަހުލީލުތަކަށް އައިޖީއެމްއެޗްއިން ވީވަރަކުން ވީވަރަކުން އެންމެ އަވަސް ފުރުޞަތެއްގައި ލިބޭނެ އިންތިޒާމް ހަމަޖައްސާދޭނެއެވެ.\nމިފަދަ އިންތިޒާމްއެއް ހަމަޖެހިގެން ދިއުމަކީ ޤައިދީންނާއި ބަންދުމީހުންނަށް ބޭސް ފަރުވާ ފޯރުކޮށްދިނުމަށް ލިބޭ ވަރަށް ބޮޑު ލުއިފަސޭހައެކެވެ. ޚާއްސަކޮށް ކޯވިޑް-19 ފަދަ ނުރައްކާތެރި ވައިރަސްއެއް ހަލުވިކަމާއެކު ފެތުރެމުންދާ ދަނޑިވަޅުގައި ޤައިދީންނާއި ބަންދުމީހުންނަށް ވީހާވެސް ރައްކާތެރިކަމާއެކު ބޭސް ފަރުވާ ފޯރުކޮށްދިނުމަކީ އެމްސީއެސްގެ އަމާޒެވެ.


covid ge biruverikan atholhu there ah - edhenee Quarantine ah meehun fonuvaa usoolu badhalu koh harudhanaa kurun\nއާ އާންމު ހާލަތުގައި އުޅެންޖެހޭ ، އުސޫލު ބަދަލުކޮށް މާލޭން އަތޮޅުތެރެއަށް ހޯމް ކަރަންޓީނަށް މީހުން ފޮނުވަން ފެށުމާއެކު އަތޮޅުގެ ތެރޭގައި ކޮވިޑް-19 މިހާރުވަނީ ފެތުރެން ފަށާފައެވެ. ހޯމް ކަރަންޓީނު ކުރެވޭ ގޮތަށް ހެލްތް ޕްރޮޓެކްޝަން އެޖެންސީން އުސޫލު ބަދަލުކޮށް އަތޮޅުތެރެއަށް މީހުން ފޮނުވަން ފެށިފަހުން ހޯމް ކަރަންޓީނަށް އަންނަ ބައެއް މީހުންގެ ފަރާތުން ކޮވިޑް މިހާރުދަނީ ފެންނަމުންނެވެ.\nމާލޭގައި ބަލި ފެތުރިފައި އޮތްވާ މާލެން ރަށްތަކަށް މީހުން މިހާރު އަންނަމުންދާ ގޮތް އެއްގޮތަކަށްވެސް ކަމުނުދާކަމަށާ މިގޮތައް ރަށްތަކަށް މީހުން ފޮނުވުމަކީ ވަރަށް ބޮޑު ކަންބޮޑުވުމެއް ކަމަށް އަތޮޅުތެރޭގެ ރަށްރަށުގައި ދިރިއުޅެމުންދާ މީހުންދަނީ ބުނަމުންނެވެ. ރަށްތަކަށް މީހުން ފޮނުވުން ކޮވިޑާއިގުޅިގެން ކުރީންވެސް އޮތްގޮތައް އުސޫލު ބަދަލުކޮށް ކަރަންޓީނުކުރެވޭނެ އުސޫލުތައް އެކަށީގެންވާ އިތުބާރުހުރި ނިޒާމެއް ދަށުން ގާއިމުކޮށް ތަންފީޒުކުރަން ޖެހޭ ކަމަށްވެސް އަތޮޅުތެރޭގެ ރަށްރަށުގައި ދިރިއުޅެމުންދާ މީހުން ދަނީ ބުނަމުންނެވެ.\nމިދެންނެވި ގޮތައް އަތޮޅުތެރޭގެ ރަށްރަށުގެ މީހުންގެ ކަންބޮޑުވުންތައް ހުރިއިރު އައްޑޫސިޓީ ކައުންސިލް ހުޅުދޫ ދާއިރާގެ މެމްބަރު އޭނާގެ ފޭސްބުކް ޕޭޖްގައި ވިދާޅުވެފައިވަނީ އެޗްޕީއޭގެ ސިޔާސަތުގެ ދޯދިޔާކަމުން ގައުމު މިދަނީ ބިރުވެރި ނާމާން ދިމާއަކަށް ކަމަށާ ރަށުގައި ކަރަންޓީނުކުރަނީ ނަމެއްގައި ކަމަށާ ގަވާއިދު ހިފަހައްޓާ ގަވާއިދަށް ހުރުމަތްތެރިކޮށް ހިތާމީހާއަށް ކަރަންޓީނަކީ ލިބޭ އަދަބަކަށް ވެފައިވާކަމަށް ޝުކުރީގެ ފޭސްބުކް ޕޭޖްގައި ވިދާޅުވެފައިވެއެވެ.\n” ރަށުގައި ކަރަންޓީނު ކުރަނީ ނަމެއްގައި . ގަވާއިދު ހިފަހައްޓާ ގަވާއިދަށް ހުރުމަތްތެރިކޮށް ހިތާމީހާއަށް ކަރަންޓީނަކީ ލިބޭ އަދަބަކަށް ވެފެއި މިއޮތީ ، އެޗްޕީއޭގެ ސިޔާސަތުގެ ދޯދިޔާކަމުން ގައުމު މިދަނީ ބިރުވެރި ނާމާން ދިމާއަކަށް ، ބަލިޖެހޭ މީހުންގެ 50 އިންސައްތައް މީހުން މަރުވާނެކަމަށް ސިއްހީމާހިރުން ބުނުމަކީ ކަންބޮޑުވާކަމެއް .” ޝުކުރީގެ ފޭސްބުކް ޕޭޖްގައި ވިދާޅުވެފައިވެއެވެ.\nވަރަށްބޮޑަށް ބަލިފެތުރިފައިވާ މާލެން އަތޮޅުތެރޭގެ ރަށްރަށަށް މީހުންއަންނަ ގޮތުން އަތޮޅުތެރޭގެ ގިނަ ބަޔަކަށް ބަލި ޖެހުމުގެ ފުރުސަތު ބޮޑެވެ. އެހެންވެއްޖެނަމަ އަތޮޅު ތެރޭގައި އުޅެމުންދާ އުމުރުން ދުވަސްވީ މީހުންނަށާ އެހެނިހެން މީހުންނަށް ބަލިޖެހި މިބަލީގައި މީހުން މަރުވާ ނިސްބަތް އިތުރުވުމަކީ އެކަށީގެންވާކަމެކެވެ.\nމިހާރު މާލެއިން ރަށްރަށަށް މީހުން ފޮނުވަނީ އާންމު ދަތުރުފަތުރު ނިޒާމުގެ ތެރެއިން ކަމަށްވާތީ އެތަކެއް ބަޔަކަށް ބަލި ފެތުރުމުގެ ފުރުސަތު ބޮޑެވެ. އެހެންކަމަށްވާއިރު ބަލިޖެހިފައި ހުންނަ މިހާ ގިނަ ބަޔަކާ ބައްދަލުވެ، ގިނަ ރަށްތަކަށް ބަލިފެތުރިދާނެ ކަމުގެ ފުރުސަތު ބޮޑެވެ.\nކޮވިޑާ އެކު އުޅެން ދަސްކޮށް އެއާއެކު އުޅެންޖެހޭނެކަމަށް ބުނެ ބަލިފެތުރިފައިވާ މާލެން އެއްވެސް ހަރުދަނާ އުސޫލެއްނެތި އާއްމު ދަތުރު ފަތުރުގެ ތެރެއިން މީހުން ފޮނުވަމުންދިއުމަކީ އެއްގޮތަކަށްވެސް ކަމުދާ ކަމެއްކަމުގައި ދެންނެވޭކަށް ނެތެވެ. އަތޮޅު ތެރޭގައި އުޅެމުންދާ މީހުން އެދެނީ ކަމާބެހޭ ފަރާތްތަކުން ވަރަށްބޮޑަށް ބަލިފެތުރިފައިވާ މާލެންކަރަންޓީންނަށް މީހުން ފޮނުވާ އުސޫލު ބަދަލުކޮށް ހަރުދަނާކުރުމަށެވެ. އެހެން ނޫނީ އަތޮޅު ތެރޭގެ ރަށްރަށުގައި އުޅެމުންދާ މީހުން އުޅެން ޖެހޭނީ ބިރުވެރިކަމެއްގައި އެވެ.


Facebook group thakah "expert" mode\nފޭސްބުކް ގްރޫޕް ތަކަށް "އެކްސްޕާޓް" މޯޑް\nފޭސްބުކްގައި ދޭ އާމި ފީޗަަ މިހާރު ދަނީ ޓެސްޓް ކުރަމުން\nފޭސްބުކްގެ ޔޫޒާ ގްރޫޕް ތަކަށް "އެކްސްޕާޓް މޯޑް" ގެނައުމަށް ފޭސްބުކުން މަސައްކަތް ކުރަމުން އެބަ ދެއެވެ.\nފޭސްބުކުން ގެންނަ މި ބަދަލާއެކު، ފޭސްްބުކްގެ ގްރޫޕް ތަކުގައި ކަންކަމާ ބެހޭ ގޮތުން މަޝްވަރާ ކުރާތް ފަރާތްތަކުގެ ތެރެއިން އެކަމާ ގުޅުން ހުރި ފަރާތް ތަކަށް "އެކްސްޕާޓް" ބެޖެއް ދޭނެ އެވެ. އަދި މި ފީޗާގެ ސަބަބުން މީހުނަށް މައުލޫމާތު ދޭ ފަރާތަކީ އެކަމާ ގުޅޭ ތަޖުރިބާކާރެއްކަން އިތުރަށް ޔަގީން ވެގެން ދާނެ އެވެ.\nމި ބަދަލަކީ ފޭސްްބުކުން ސައްހަ މައުލޫމާތު ފޯރު ކޮށްދިނުމަށް ކުރާ މަސައްކަތްތަކުގެ ތެރެއިން ގެންނަ ބަދަލެކެވެ. ނަމަވެސް މި ފީޗާގެ ތެރެއިން "އެކްސްޕާޓް" ބެޖު ގްރޫޕް ހިންގާ އެޑްމިން ބޭނުން ކޮންމެ ފަރާތަކަށް ދެވޭ އެއްޗެކެވެ. އެހެންކަމުން މި ބެޖް އިންނަ ކޮންމެ ފަރާތެއް ފޯރުކޮށްދޭ މައުލޫމާތަކީ ސައްހަ މައުލޫމާތަކަށް ނުވާނެ އެވެ.\nމީގެ އިތުރުން "ކޮންސްޕިރަސީ" ގްރޫޕްތަކުގެ ނުވަތަ ހަރުކަށި ފިކުރު ފަތުރާ ގްރޫޕްތަކުގައި ވެސް މި ފީޗާ ބޭނުން ކުރެވޭނެ އެވެ. މިކަމަށް ރައްދެއްގެ ގޮތުން ފޭސްބުކުން ބުނެފައި ވަނީ އެ ކުންފުނީގެ އޮޓޮމޭޓްޑް ޑިޓެކްޝަން ކުރިއަށް ވުރެ ރަނގަޅު ކަމަށެވެ. އަދި ކުރިއަށް ވެސް އިތުރު ބަދަލުތައް ގެނެސް މިހާރަށް ވުރެ ފެންވަރު ރަނގަޅު ކުރާނެ ކަމަށެވެ.\nއެންޑްރޮއިޑް 12 ބީޓާ ސެމްސަންގް ގެލެކްސީ އެސް21 އަށް\nފޭސްްބުކް ގްރޫޕްސްއާއި ވާދަޔަށް ޓްވިޓާ ކޮމިއުނިޓީސް\nކޯލްޑް ވާ އަދި ވާޒޯން ސީޒަން 5: އާ ކަންތައްތަކަކީ ކޮބާ؟\nޓިކްޓޮކްގައި ވީޑިއޯ ސްޓޯރީ ފީޗާއެއް ޓެސްޓު ކުރަނީ


Hiyaa Flat Thakaa Gulhigen Aslam Aa Flat Committee Majileehah Haaziru Kuranee - Vaguthu\nހިޔާ ފްލެޓްތަކާ ގުޅިގެން އަސްލަމާއި ފްލެޓު ކޮމިޓީ މަޖިލިހަށް ހާޒިރު ކުރަނީ\nހައުސިން މިނިސްޓަރ މުހައްމަދު އަސްލަމް މަޖިލީހުގައި ޖަވާބުދާރީވަނީ -- ފޮޓޯ: މަޖިލީސް\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުގައި އަޅަން ފެށި ހިޔާ ފްލެޓުތައް މި ސަރުކާރުން ދިން ގޮތާ މެދު ޝަކުވާ ބޮޑުވެފައި ވަނިކޮށް ހައުސިން މިނިސްޓަރު މުހައްމަދު އަސްލަމާއި ފްލެޓް ކޮމިޓީގެ މެމްބަރު ތޯހާ މުހައްމަދު މަޖިލިހަށް ހާޒިރު ކުރަން ނިންމައިފިއެވެ.\nރައްޔިތުންގެ މަޖިލިހުގެ ގައުމީ ތަރައްގީ އާއި ތަރިކައިގެ ކޮމިޓީގެ ބައްދަލުވުމުގައި ހޯރަފުށީ ދާއިރާގެ އެމްޑީޕީގެ މެމްބަރު އަހްމަދު ސަލީމް ހުށަހެޅުއްވީ އަސްލަމާއި ތޯހާގެ އިތުރުން މާލޭގެ މޭޔަރު ޝިފާ މުހައްމަދާއި އެޓާނީ ޖެނެރަލް އިބްރާހިމް ރިފްއަތު ވެސް ކޮމިޓީ އަށް ހާޒިރު ކުރާށެވެ.\nކޮމިޓީން ނިންމާފައި ވަނީ މާދަމާ އެ ބޭފުޅުން ކޮމިޓީ އަށް ހާޒިރު ކުރެވޭތޯ މަސައްކަތް ކުރުމަށެވެ.\nހިޔާ މަޝްރޫއުގެ ދަށުން އެޅި ފްލެޓުތައް ބޭނުންވެގެން 23،000 އަށް ވުރެ ގިނަ މީހުން ފޯމް ހުށަހެޅިއެވެ. މި ސަރުކާރުގެ ފްލެޓް ކޮމިޓީން އަލުން އިވެލުއޭޓްކޮށް ދާއިމީ ލިސްޓުތައް އިއުލާން ކުރިއިރު، ގިނަ އަދަދެއްގެ ބަޔަކު ވަނީ ޝަކުވާކޮށްފައެވެ.\nއަސްލަމް ވިދާޅުވެފައިވާ ގޮތުގައި ހުޅުމާލޭގެ ދެ ވަނަ ފިޔަވަހީގައި އަޅާފައިވާ ފްލެޓްތައް އަންނަ މަހުގެ ތެރޭގައި ހަވާލުކުރަން ފަށާނެއެވެ. އަދި ފިނިޝިން މަސައްކަތަށް ތިން މަސް ދުވަސް ދޭއިރު، އެ މުއްދަތުގައި ކުލި ނުނަގާނެ ކަމަށް އަސްލަމް ވިދާޅުވިއެވެ.\nމާޗް 2, 2021 16:12\nކީއްކުރާނި މީހަކު އަޅާފަ ހުރި ފްލެޓް ކޮޅެއްވެސް ހައްގުވެރިންނައް ބަހާލާކައް ނޭނގުނު...\nމާޗް 2, 2021 16:22\nޢަހަރެމެންގެ ފްލެޓް އަތުލައިގެން ތި ތިބީ.\nއެލިޔުން އެއީސައްހަ އެހްޗެއް .\nވަގައް ނެގި އެއްޗެއްކަން އެނގި ހުރެއެ ބޭނުން ކުރުންވެސް\nޢެކަމުގާ ބައިވެރި ވުން ފަދަ .\nއެތަން ނުހައްގުން އަތުލާ އެހެން ބަޔަކައް ނުދެވޭނެ .\nމާޗް 2, 2021 16:28\nކިތައް ސަރުކާރުން ފްލެޓް ދީންތަ މީގެ ކުރިން.\nޢެއްވެސް ސަރުކާރަކުން ވެރިކަމަށް އައިސް އެ ފްލެޓް ތައް އެމީހުން އަތުން އަތުލިތަ .އަތެއް ނުލަ .\nމާނަ އަކީ މި ސަރުކާރު މީ މިިހާތަނަށް ދިވެހި ޤައުމް ދުއް އެންމެ ދަންދޮރު ނުދަންނަ ނާޤާބިލު. ޢަނިޔާވެރި ސަރުކާރޭ.\nމާޗް 2, 2021 18:13\nދެން ތިމަސައްލަ ހުށަހަޅަންވީ އަލިފުދާލު މަޖިލިސްއަށް ........\nމާޗް 2, 2021 18:17\nއަސްލަމް ބޭރުކުރާކަށް އެމްޑީޕީ މީހުންނަށް ނުކެރޭނެ.\nމާޗް 2, 2021 18:38\nމިވެރިންނަށް ރަގަޅުވާނި ތިތަންތަން ގެދޮރުބޭނުންޖެހިފަ ތިބި ތިތަންތަންލިބުނަށް އެދި އެތައްއަހަރެއްވަނދެން އިންތިޒާރު ކުރަމުންް އައި ނިކަމެތި ރައްޔިތުްނނަށް ތިތަންތަން ދިނުމަށްވުރެ މާކެޓް ގަ ވިއްކާލުން އެކަން ކޮށްފަ ތިވާހކަ ދެން ނިންމާލާ ތިލިބޭނެކަމަށް އިންތިޒާރުގަ ތިބި ބައެއގެ ހިތައްވެސް މާފަސޭހަވާަނެ އޭރުން އެކަމުގެ އިންތިޒާރުގަ އެމީހުންގެ ޢުމުރު ހޭދަކުރާކަށް ނުޖެހޭނެ\nމާޗް 2, 2021 18:51\nއެނާއަށް ރަނގަޅަށް މާސްކު އަޅަން ދަސްކޮށްދީބަލަ!\nމާޗް 2, 2021 21:27\nސިޔާސީ ވަފާތެރި ކެހިވެރިން ހައްތާހާވެސް މިއުޅެނީ، ރައްޔިތުންގެ އަތުން ކަޓުނެގުން ދައުލަތުގެ ކޮންމެ ކަމަކުން !\nއަންނަ މަހުގެ ތެރޭގައި ..\nމާޗް 2, 2021 22:08\nއެއީ މިދިޔަ މަހުގައި ބުނި އެއްޗެއް. މިއީ މާރޗް!\nމާޗް 10, 2021 13:55\nކަލޭމެން ނިކަމެތިންނަށް ގޯތުލިބުނަކަ ނުދޭނެ. މުއްސަދިން ފަތިފައްޗައް ގޯތިތައް ގަންނާނެ. ނިކަމެތިންނަށް ބޮޑުއަގުގަ ކުއްޔަށް ދީގެން އެމީހުން ފެލާ ލައިގެން ގަންނަން ދިޔަ އަގުހޯދާނީ. ތަންތަނުގެ ކުލިވެއްޓިދާނެތީ ތިތަބައިގަނޑު މީހުނަށް ބޯހިޔާވަހިކަން ލިބުނަކަ ނުދޭނެ.


އީރާނުގެ އައު ރައީސަކަށް ރައްޔިތުން ހޮވީ އިބްރާހީމް ރައީސީ | Sandhaanu\nއީރާނުގެ އައު ރައީސަކަށް ރައްޔިތުން ހޮވީ އިބްރާހީމް ރައީސީ\nއީރާނުގައި ހުކުރު ދުވަހު ބޭއްވި ރިޔާސީ އިންތިޚާބުގައި އެގައުމުގެ ރައްޔިތުން އައު ރައީސަކަށް އިބްރާހީމް ރައީސީ ހޮވައިފިއެވެ.\nއިންތިޚާބުގެ ރަސްމީ ނަތީޖާ ސަރުކާރުން އަދި އިއުލާނު ނުކުރިކަމަށް ވިޔަސް އިންތިޚާބުގެ ކަންތައްތައް ދިރާސާ ކުރާ އަމިއްލަ ފަރާތްތަކުން ހާމަކުރާގޮތުގައި ވާދަކުރެއްވި އަނެއް ތިން ކެންޑިޑޭޓުންނަށް ވުރެ ގިނަ ވޯޓު އިބްރާހީމް ރައީސީއަށް ވަނީ ލިބިވަޑައިގެންފައެވެ.\nއޭއެފްޕީން ޚަބަރު ދިން ގޮތުގައި ރިޔާސީ އިންތިޚާބުގައި ވާދަކުރެއްވި އަނެއް ތިން ކެންޑިޑޭޓުން ވަނީ އިބްރާހީމް ރައީސީއަށް މަރުހަބާއާއި ތަހުނިޔާ ދަންނަވާފައެވެ.\nއީރާނުގެ ރައީސް އަދި ދައުރު ހަމަކުރައްވަމުން ގެންދަވާ ރައީސް ޙަސަން ރޫޙާނީ ވަކި ބޭފުޅެއްގެ ނަން ވިދާޅުނުވެ “ރައްޔިތުން އިންތިޚާބު ކުރެއްވި ރައީސަށް އަޅުގަނޑު މުބާރަކްބާދު ދަންނަވަން.” މިފަދައިން ވަނީ ވިދާޅުވެފައެވެ.\nރޫޙާނީ ވިދާޅުވީ އައު ރައީސަށް ރަސްމީ ގޮތުން އަދި މަރުހަބާ ދަންނަވާނޭކަމަށެވެ. ނަތީޖާ އިއުލާނު ނުކުރިކަމަށްވިޔަސް ރައްޔިތުން ރައީސަކަށް ހޮވީ ކޮންބޭފުޅެއްކަން އެނގިވަޑައިގަންނަވާކަމަށް ރޫޙާނީ ވިދާޅުވިއެވެ.\nއުމުރުފުޅުން 60 އަހަރުވީ އިބްރާހީމް ރައީސީ އިރާނުގެ ރައީސްކަމާ ރަސްމީ ގޮތުން ހަވާލުވެވަޑައިގަންނަވާނީ އޮގަސްޓުމަހުގައެވެ. އޭނާއަށް ކުރިމަތިލައްވަން ޖެހިވަޑައިގަންނަވާނެ އެންމެ މުހިންމު ކަންތައްތަކުގެތެރޭގައި އީރާނާ ދެކޮޅަށް އެމެރިކާއާއި ހުޅަގުން ގުޅިގެން އަޅާފައިވާ ދަތިކުރުމުގެ ދަންތުރައިން ސަލާމަތްވުމާއި ގައުމުގެ ބަލިކަށި އިގުތިސާދު ވަރުގަދަ ކުރުމާއި ޒުވާނުން ސަރުކާރަށް ކުރާ އިތުބާރު ހަރުދަނާ ކުރުންފަދަ ކަންތައްތައް ހިމެނެއެވެ.\nއިބްރާހީމް ރައީސީ އިރާނުގެ ރައީސްކަމަށް އިންތިޚާބުވެވަޑައިގަތުމުގެ ކުރިން ވަނީ ގާނޫނީ ދާއިރާގެ އިސްމަގާމުތަކެއް އަދާކުރައްވާފައެވެ.


އެތުލެޓިކޯ އިން އަރަގޯނޭސްގެ ސްޓެޗޫއެއް ބަހައްޓަނީ\nAugust 12, 2019 14:20:28\nއެތުލެޓިކޯ އަށް ލުއިސް އަރަގޯނޭސް (ކ) އިރުޝާދު ދެނީ. --ފޮޓޯ: ގެޓީ އިމޭޖަސް\nއެތުލެޓިކޯ މެޑްރިޑާއެކު ކުޅުންތެރިއެއްގެ އިތުރުން ކޯޗެއްގެ ގޮތުގައި ގިނަ ކާމިޔާބީތައް ހޯދައިދީފައިވާ ސްޕެއިނުގެ ގައުމީ ޓީމުގެ ކުރީގެ ކޯޗު ލުއިސް އަރަގޯނޭސްގެ ހަނދާނުގައި އެ ކްލަބުގެ ވަންޑާ މެޓްރޮޕޮލިޓާނޯ ސްޓޭޑިއަމްގެ ބޭރުގައި ސްޓެޗޫއެއް ބެހެއްޓުމަށް ނިންމައިފިއެވެ.\nމި ސްޓެޗޫ ބިނާކުރުމަށް ފައިސާ އެއްކޮށްފައިވަނީ އެ ކްލަބުގެ އެންމެ ކުރީ ސަފުގައި ހަރަކާތްތެރިވާ ސަޕޯޓަރުންނާއި، އެހެނިހެން ސަޕޯޓާސް ކްލަބުގެ މެންބަރުންގެ އިތުރުން ސްޕެއިނުގައި ދިރިއުޅެމުންދާ އެތައް ހާސް ސަޕޯޓަރުން ގުޅިގެންނެވެ.\nއެގޮތުން، ގާތްގަނޑަކަށް7ހާހެއްހާ މީހުން އިސްނަގައިގެން އެއްކުރި 130،000 ޔޫރޯ އިން އެ ސްޓޭޗޫ ބެހެއްޓުމަށްފަހު ބާކީ ހުންނަ ފައިސާ ހޭދަކުރުމަށް ހަމަޖެހިފައިވަނީ ކެންސަރާ ދެކޮޅަށް ހަނގުރާމަ ކުރަމުން އަންނަ އެސޯސިއޭޝަނަކަށެވެ.\nމީގެ ފަސް އަހަރު ކުރީން، އުމުރުން 75 އަހަރުގައި މަރުވި އަރަގޯނޭސް އެންމެ ބޮޑަށް ފާހަގަވެގެންދިޔައީ، 44 އަހަރުގެ މެދު ކެނޑުމަކަށްފަހު ސްޕެއިނަށް ބޮޑު މުބާރާތެއްގެ ޗެމްޕިއަންކަން 2008 ވަނަ އަހަރު ހޯދައިދިނުމުންނެވެ. އެ ޓީމުން އެ އަހަރުގެ ޔޫރަޕިއަން ޗެމްޕިއަންޝިޕް އޭނާގެ އިރުޝާދުގެ ދަށުން ހޯދިއިރު، ޖެހިގެން އައި ބޮޑު ދެ މުބާރާތް ކާމިޔާބުކުރުމުގެ މައިގަނޑު ސަބަބަކަށްވީ އޭރު ގައުމީ ޓީމާއެކު އަރަގޯނޭސް އެޅި ބިންގާއެވެ.\nއަރަގޯނޭސްގެ ކޯޗިން ކެރިއަރުގައި ސްޕެއިނުގެ ގައުމީ ޓީމުގެ އިތުރުން ބާސެލޯނާ އާއި އެތުލެޓިކޯ އަށް އިރުޝާދުދީފައިވާއިރު، އޭނާގެ އެންމެ ކާމިޔާބު ދުވަސްވަރު ހޭދަކުރީ އެތުލެޓިކޯގައެވެ. އެގޮތުން އޭނާ ވަނީ އެ ކްލަބަށް ތަފާތު ހަތް މުބާރާތެއްގެ ތަށި ހޯދައިދީފައެވެ. މީގެއިތުރުން، އެތުލެޓިކޯގައި ކުޅުންތެރިއެއްގެ ގޮތުން ހަ މުބާރާތް ކާމިޔާބުކޮށްފައިވާއިރު، އެ ކްލަބުގެ ތާރީޚުގައި މިހާތަނަށް އެންމެ ގިނަ ލަނޑުޖަހައިދީފައިވަނީ ވެސް 172 ގޯލާއެކު އަރަގޯނޭސް އެވެ.\nސްޕެއިން އެތުލެޓިކޯ މެޑްރިޑް ލުއިސް އަރަގޯނޭސް


އިމާމު މާލިކުގެ މުވައްޠާ (موطأ) – DhiSalafiyyah\nހ. ފޮތުގެ ނަން\nމިފޮތުގެ ނަމަކީ އަލްމުޥައްޠާ އެވެ. މިފޮތަކީ އެންމެފުރަތަމަ ބާބުތަކަށް އެކަށައަޅުއްވައި ލިޔެވުނު ޙަދީޘްފޮތްތަކުގެ ތެރެއިން ހިމެނޭ އެއް ޙަދީޘްފޮތެވެ. (ނަމަވެސް ރަސޫލުﷲ ޞައްލަﷲ ޢަލައިހި ވަސައްލަމަގެ ޙަދީޘް ބަސްފުޅުތައް އެކަލޭގެފާނު އަވަހާރަވުމުގެ ކުރިންނާއި އަދި ފަހުންވެސް ފަތްފުތްތަކުގައި ޙަދީޘްލިޔެވިފައިވެއެވެ) މިފޮތަށް މުޥައްޠާގެ ނަމުން ނަންދެވުނު ސަބަބެއްކަމަށް ތަދުވީނުއް ސުންނަތުއް ނަބަވިއްޔާގައި މަދީނާގެ އިސްލާމީ ޔުނިވަރސިޓީގައި ކިޔަވައިދެއްވާފައިވާ ޕުރޮފެސަރ ޑރ.މުޙައްމަދު މަޠަރުއް ޒަހުރާނީ ލިޔުއްވާފައިވެއެވެ.\n“އިމާމު މާލިކުގެ ފޮތަށް މުޥައްޠާ މިނަމުން ނަންދެއްވީ ކީއްވެގެންހެއްޔެވެ؟\nއެނަން ދެއްވާފައިވަނީ ދެސަބަބަކާ ހުރެއެވެ.\n1. ޙަދީޘްތައް މީސްތަކުންނަށް ފަސޭހަ (وطأ)ކޮށް ދެއްވާފައިވުމެވެ. (އެބަހީ ޢަރަބި އެލަފުޒާއި ގުޅުވައިގެންނެވެ(.\n2. އެކަލޭގެފާނު ލިޔުއްވާފައިވާ ފޮތަށް މަދީނާގެ ޢިލްމުވެރިން އެއްބަސްވެލައްވައި (مواطأة މާނަ އެއްބަސްވުން، ރުހުން ދިނުން) އެކަލޭގެފާނަށް (ފޮތުގައި ލިޔުއްވާފައިވާ ތަކެއްޗާއިމެދު ރުހޭކަން) އެބޭކަލުން ހާމަކުރެއްވުން.\nއިމާމު މާލިކު ރަޙިމަހުﷲ ވިދާޅުވެފައިވެއެވެ. ” މަދީނާގެ ފަޤީހުންގެ ތެރެއިން ހަތްދިހަ ފަޤީހުންނަށް ތިމަންކަލޭގެފާނުގެ މިފޮތް ދެއްކީމެވެ. އަދި އެހުރިހައިބޭކަލުން މިފޮތާއި މެދު އެއްބަސްވެލެއްވިއެވެ. އަދި ތިމަންކަލޭގެފާނު އެކަމުގެ ސަބަބުން މިފޮތަށް އަލްމުޥައްޠާ މިނަން ދެއްވީމެވެ.” ޝައިޚު ޒަހުރާނީގެ ބަސްކޮޅު ނިމުނީ.\nއަދި ދެވަނަ ސަބަބަކީ ފޮތަށް އެނަން ދެއްވުމުގައި އެންމެ ޞައްޙަ ސަބަބެވެ.\nއެކަލޭގެފާނު އުފަންވެވަޑައިގަތީ ރަސޫލުﷲ ޞައްލަﷲ ޢަލައިހި ވަސައްލަމަ އެރަށަކަށް ހިޖުރަކުރެއްވި މަދީނާއަށެވެ. އެއީ ގާތްގަނޑަކަށް ހިޖުރީ ސަނަތުން 93 (މީލާދީ ސަނަތުން ގާތްގަނޑަކަށް 717ވަނަ) އަހަރެވެ. އެކަލޭގެފާނު އުފަންވީ އަހަރެއްކަމަށްބުނެވޭ އަހަރުތަކުގެ ތެރެއިން އެންމެ ޞައްޙަ އަހަރެއްކަމަށް ބެލެވޭ އަހަރަކީ މިއެވެ.\nނ. މުޥައްޠާއަށް އަވަސް ނަޒަރެއް\nމިފޮތުގައި ހިމެނިގެންވަނީ ރަސޫލުﷲ ޞައްލަﷲ ޢަލައިހި ވަސައްލަމަގެ ޙަދީޘް ބަސްފުޅުތަކާއި ޞަޙާބީ ބޭކަލުންގެ ބަސްފުޅުތަކާއި އަދި ތާބިޢީ ބޭކަލުންގެ ފަތުވާތަކެވެ. އެކަލޭގެފާނު މިރިވާޔަތްތައް ހޮއްވަވާފައިވަނީ އެއްލައްކަ ޙަދީޘްއިންނެވެ.\nފޮތުގެ ޙަދީޘްތަކުގެ ޢަދަދު\nމުޥައްޠާގެ އެންމެ މަޝްހޫރު ރިވާޔަތުގައި (ޔަހުޔާ ބިން ޔަހުޔައް ލައިޘީގެ ރިވާޔަތް) 853 ޙަދީޘް ހިމެނެއެވެ.\nއަބޫބަކުރުލް އަބުހަރީ ވިދާޅުވެފައިވެއެވެ. މުޥައްޠާގައި ހުރި ޙަދީޘްފުޅުތަކާއި ޞަޙާބީންގެ އަޘަރުތަކާއި އަދި ތާބިއީބޭކަލުންގެ ބަސްފުޅުތައް ލައިގެން ޖުމްލައަކީ 1720 ޙަދީޘެވެ. އެއީ މުސްނަދު 600 ޙަދީޘާއި، މުރުސަލު 222 ރިވާޔަތާއި، އަލްމައުޤޫފު 613 ރިވާޔަތާއި އަދި ތާބިޢީންގެ ބަސްފުޅުތައް 285އެކެވެ.\nއެކި ރިވާޔަތްތަކުގައި އެކި ޢަދަދު އައިސްފައިވެއެވެ. ސަބަބަކީ އިމާމު މާލިކު އެފޮތްކިޔަވައިދެއްވި ސާޅީސް އަހަރުގެ ތެރޭގައި އަބަދުވެސް އެކަލޭގެފާނު ދިޔައީ ފޮތް އިސްލާހު ކުރައްވަމުންނެވެ. ރިވާޔަތްތައް ކަނޑުއްވައި އިތުރުކުރައްވަމުންނެވެ. އަދި މިތަފާތު އެކަލޭގެފާނުގެ އަރިހުން އެކިއިރުގައި ކިޔެވި ދަރިވަރުންގެ ރިވާޔަތްތަކުގައި ވެއެވެ.\nއިމާމު ޝާފިޢީ ރަޙިމަހުﷲ ވިދާޅުވެފައިވެއެވެ. “ﷲގެ ފޮތަށްފަހު (އެބަހީ ޤުރުއާނަށްފަހު) އެންމެ ޞައްޙަ ފޮތަކީ އިމާމު މާލިކުގެ މުޥައްޠާއެވެ.”\nމިބަސްފުޅާއި އަދި ޖުމްހޫރު ޢިލްމުވެރިން އެއްބަސްވެލައްވާފައިވާ ގޮތްކަމަށްވާ ﷲގެ ކަލާމްފުޅަށްފަހު އެންމެ ޞައްހަ ފޮތަކީ ޞަހީހުބުޚާރީއައި ޞަޙީހްމުސްލިމުކަމަށް އޮންނަ އޮތުމާއި ތަޢާރުޟެއްނުވެއެވެ. ސަބަބަކީ\n1. އިމާމް ޝާފިޢީގެ ބަސްފުޅަކީ ޞަހީހްބުޚާރީއާއި ޞަޙީހް މުސްލިމު ވުޖޫދުވުމުގެ ކުރިން ވިދާޅުވެފައިވާ ބަސްފުޅެއްކަމަށްވުން. އެކަލޭގެފާނު އަވަހާރަވީ ހިޖުރީ ސަނަތުން 204 ވަނަ އަހަރުއެވެ. އެއީ އިމާމު މުސްލިމް ރަޙިމަހުﷲ އުފަންވެ ވަޑައިގަތް އަހަރެވެ. އަދި އިމާމު ބުޚާރީ އެއިރު އުމުރުފުޅަކީ ގާތްގަނޑަކަށް ދިހައަހަރެވެ.\n2. މުޥައްޠާގައި ހުރި އެންމެ ވަރުގަދަ ޙަދީޘްތައް ޞަޙީޙް ބުޚާރީ އަދި ޞަޙީހް މުސްލިމުގައި ގެންނަވާފައިވާ އިރު އަދި އެހެން ޙަދީޘްތައް އެންމެ ބޮޑު6ޙަދީޘްފޮތުގެ ބާކީ ފޮތްތަކުގައި ގެންނަވާފައިހުރުން. އަދި މުޥައްޠާގައި ހުރި ޢަދަދަށްވުރެ ގިނަ ޞައްހަ ޙަދީޘް މިފޮތްފޮތުގައިވުން\nޢިލްމުވެރިން ވިދާޅުވާ ގޮތުގައި މުޥައްޠާގައި ހުރި ހުރިހާ ޙަދީޘަކީ ޖުމްލަގޮތެއްގައި ޞައްޙަ ޙަދީޘެވެ. އަދި ޙާފިޡު އިބްނު ޙަޖަރު އަދި އިން ޞަލާޙު ވަނީ މިކަމަށް އިޘާރާތްކުރައްވާފައެވެ.\nނަމަވެސް ޖުމްހޫރު ޢިލްމުވެރިން އެއްބަސްވެލައްވާ ގޮތުގައި މުޥައްޠާ އަންނަނީ ދަރަޖައިގެ ގޮތުން ޞަޙީހް ބުޚާރީއާއި ޞަޙީހްމުސްލިމްއަށްފަހުގައެވެ. والله أعلم\nއަދި ބައެއް ޢިލްމުވެރިން ވަނީ މުޥައްޠާ އެންމެ ބޮޑު ޙަދީޘްފޮތްތަކުގެ ތެރޭގައިވެސް ގެންނަވާފައެވެ. އޭގެ ތެރޭގައި ރަޒީން ބިން މުޢާވިޔާ (އަވަހާރަވެވަޑައިގެންނެވި ތާރީޚަކީ: 535ހ) އެކަލޭގެފާނުގެ ފޮތްކަމުގައިވާ އަލްޖަމްޢު ބައިނަ ކުތުބުއް ސިއްތާ އަދި އަލްމަޖްދު އިބުނުލް އަޘީރު (އަވަހާރަވެވަޑައިގެންނެވި ތާރީޚަކީ: 606ހ) އެކަލޭގެފާނުގެ ފޮތްކަމަށްވާ ޖާމިއުލް ޢުސޫލުގައެވެ.\nނަމަވެސް މުޥައްޠާގެ ބަދަލުގައި ސުނަނު އިބުނު މާޖާ ހަވަނައަށް ލެވުނު ސަބަބު ސުނަނު އިބުނު މާޖާގެ ޕުރޮފައިލްގަ އިސްވެހިނގައްޖެއެވެ.\nރ. މުހިންމު ބައެއް ޝަރަހަތައް\n1. الاستذكار في شرح مذاهب علماء الأمصار. އަލްއިސްތިޛްކާރު ފީ ޝަރަޙި މަޛާހިބި ޢުލާމާއިލް އަމްޞާރު. ވަނީ ޗާޕުކުރެވިފައި\n2. التمهيد لما في الموطأ من المعاني والأسانيد. އައްތަމްހީދު ލަމާ ފިލް މުޥައްޠާ މިނަލް މަޢާނީ ވަލްއަސާނީދި. އިބްނު ޢަބްދުލްބައްރު ރަޙިމަހުﷲ. އަވަހާރަވީ: 463ހ. މޮރޮކޯގައި 24 މުޖައްލަދަށްވަނީ ޗާޕުކުރެވިފައި\n3. المنتقى އަލްމުންތަޤާ. އަބުލް ވަލީދު އަލްބާޖީ. އަވަހާރަވީ 474 ހ. ޗާޕުކުރެވިފައި\nމަސްދަރު: އަސްލަކަށް ބެލިފައިވަނީ\n1. التدوين السنة النبوية نشأته وتطوره من القرن الأول إلى نهاية القرن التاسع الهجري. د.محمد مطر الزهراني رحمه الله\n1. މުޥައްޠާ މުއައްސަސަތުއް ރިސާލަތުއް ނާޝިރޫންއިން ޗާޕުކޮށްފައިވާ އެފޮތުގެ އިމާމު މާލިކުގެ ތަރުޖަމާ (ބަޔޮގްރަފީ)\n2. ތާރީޚުލް މަޛާހިބުލް ފިޤުހިއްޔާ ޑރ. ބިލާލް ޕިލިޕްސް، އިނގިރޭސި ފޮތުގައި ގެންނަވާފައިވާ އިމާމު މާލިކުގެ ތަރުޖަމާ (ބަޔޮރަގްރަފީ)


ރިހެބިލިޓޭޝަން ފްރޭމްވަރކްގެ ފޭސް2ގެ އައު2ބެޗް ފަށައިފި\nމޯލްޑިވްސް ކަރެކްޝަނަލް ސަރވިސް (އެމްސީއެސް) އިން ރިހެބިލިޓޭޝަން ފްރޭމްވަރކްގެ ދެވަނަ ފޭސް ގެ އައު ދެ ބެޗް މާފުށީ ޖަލުގައި މިއަދު ފަށައިފިއެވެ. މި2ބެޗްގައި ޖުމްލަ 42 ޤައިދީން ހިމެނެއެވެ.\nރިހެބިލިޓޭޝަން ފްރޭމްވަރކް ފޭސް2ކުރިއަށްދާނީ 03 މަސް ދުވަހަށެވެ. މިއަދު ފެށި2ބެޗަކީ ފިރިހެން ޤައިދީންގެ 16 ވަނަ ބެޗާއި އަންހެން ޤައިދީންގެ4ވަނަ ބެޗެވެ. މިގޮތުން 16 ވަނަ ބެޗްގައޮ 30 ފިރިހެން ޤައިދީން ބައިވެރިވެފައިވާއިރު، ބެޗް4ގައި 12 އަންހެން ޤައިދީން ވަނީ ބައިވެރިވެފައެވެ.\nމޯލްޑިވްސް ކަރެކްޝަނަލް ސަރވިސްއިން ރިހެބިލިޓޭޝަން ފްރޭމްވަރކް ތަޢާރަފްކުރުމުގެ މަޤްޞަދަކީ ޤައިދީން އިސްލާހުކޮށް، އެމީހުންނަށް ތައުލީމާއި ހުނަރު އުނގަންނައިދީ، މުޖްތަމަޢަށް ނުކުންނައިރު އެފަރާތްތަކަށް އާމްދަނީއެއް ލިބޭނޭފަދަ މަސައްކަތެއްކޮށްގެން ކުށުގެ ވެށިން ދުރުހެލިވެ އުޅުމަށް މަގުފަހިކޮށްދިނުމެވެ. ރިހެބިލިޓޭޝަން ފްރޭމްވަރކް އެކުލެވިގެންވަނީ ޤައިދީންގެ ކިބާގައި “ޑިސިޕްލިން” ބިނާކުރުމާއި އެމީހުންނަށް “ސައިކޮލޮޖީ ޕްރޮގްރާމްތައް” ހިންގުމާއި “އެޑިއުކޭޝަން އަދި ވޮކޭޝަން” ދަސްކޮށްދިނުމުގެ އިތުރުން “ޕްރިޒަން ކޮމިއުނިޓީ ސަރވިސް” އެވެ.\nފޭސް2ގެ މަޤްޞަދަކީ ޤައިދީންނަކީ ނަފްސާނީ ގޮތުން ދުޅަހެޔޮ ބައެއް ކަމުގައި ހަދައި، އެމީހުން ކުށުގެ ވެށިން ސަލާމަތްކޮށް، އަމިއްލަ ނަފްސަށް އިތުބާރުކުރާ ފަރުދުންތަކެއްގެ ގޮތުގައި މުޖްތަމަޢުއަށް ނެރެދިނުމެވެ. އެގޮތުން ސައިކޮލޮޖީ ޕްރޮގްރާމްތަކުގެ ތެރޭގައި ކުށުގެ ވެށިން ދުރުހެލިވުމަށް ބާރުއަޅާ ޕްރޮގްރާމްތަކާއި ދީނީ ޕްރޮގްރާމްތަކާއި ދިރިއުޅުމުގެ ހުނަރުތައް ދަސްކޮށްދޭ ޕްރޮގްރާމްތައް ހިމެނެއެވެ.


Vaalun Ithuru6Vahthareh Ge Coronavirus Fenijje - Vaguthu\nވާލުން އިތުރު ހަވައްތަރެއްގެ ކޮރޯނާވައިރަސް ފެނިއްޖެ\n10 މަސް ކުރިން ( އޭޕްރީލް 14, 2020 )\nކޮވިޑް-19 އަކީ ވާލެއްގެ ގައިން ޖަނަވާރެއްގެ ގަޔަށް އަދި އެއަށްފަހު އިންސާނެއްގެ ގަޔަށް ވާސިލްވި ވައިރަހެއް ކަމަށް މިހާތަނަށް ލިބިފައިވާ މައުލޫމާތައް ބަލާއިރު ގަބޫލު ކުރެވެއެވެ. އަލަށް ފެނުނު މި ކޮރޯނާވައިރަސްގެ ސަބަބުން ދުނިޔެ ހުއްޓުމަކަށް އައިސްފައި ވާއިރު މީގެ ކުރިން ވެސް މިފަދަ ނުރައްކާތެރި ކޮރޯނާވައިރަސްތަކެއް ފެނިފައި ވެއެވެ. އެއީ ވެސް ޖަނަވާރުންގެ ކިބައިން އިންސާނުންނަށް ވާސިލްވި ވައިރަސްތަކެވެ.\nއެންމެ ނުރައްކާތެރި ގިނަ ވައިރަސް އެއްތަނުން އަނެއްތަނަށް އުފުލާ އެއް ޖަނަވާރަކީ ވާލެވެ. ސައިންސްވެރިން ގެންދަނީ ތަފާތު ވައްތަރުގެ ވާތައް ދިރާސާކޮށް، އެތަކެތީގައި ހުންނަ ވައިރަސްތައް ދެނެގަތުމުގެ މަސައްކަތް ކުރަމުންނެވެ. މިމަސައްކަތް ކުރާ ސައިންސްވެރިންގެ ޓީމަކަށް މިހާރު ވަނީ ބައެއް ވައްތަރުތަކުގެ ވާލުން ހަބާތެއްގެ ކޮރޯނާވައިރަސް ފެނިފައެވެ.\nސްމިތުސޯނިއަމް ގްލޯބަލް ހެލްތު ޕްރޮގްރާމްގެ ސައިންސްވެރިން ވަނީ 11 ވައްތަރެއްގެ 464 ވާލަކުން 750 ސާމްޕަލެއް ނަގައިގެން ޓެސްޓްތައް ހަދާފައެވެ. އެޓެސްޓްތަކުން ވަނީ މީގެ ކުރިން ފެނިފައި ނުވާ ހަވައްތަރެއްގެ ކޮރޯނާވައިރަސް ފެނިފައެވެ.\nމިދިރާސާ ކުރުމުގައި އިސްކޮށް ހަރަކާތްތެރިވި ސައިންސްވެރިޔާ މާކް ވަލިޓިއުޓޯ ވިދާޅުވީ މިދިރާސާ އިން އެނގުނު އެންމެ މުހިއްމު ކަމަކީ މިހާރު ދިމާވެގެން މިއުޅޭ ކަހަލަ ބޮޑު ބަލިމަޑުކަމެއް އިންސާނުންގެ ތެރޭގައި އަދިވެސް ފެތުރުން އޮތީ ވަރަށް ކައިރީގައި ކަމެވެ.\n"މި ހަބާވަތުގެ ނުރައްކާތެރިކަން އަދި މުޅިން ކަށަވަރެއް ނުވޭ. ފަހަރުގައި މީގެ ތެރޭގައި ކޮވިޑް-19 އަށް ވުރެ ނުރައްކާތެރި ވައިރަސްތަކެއް ވެސް ހުރެދާނެ. އެހެންކަމަށް ވާނަމަ މިއިން ވައިރަހެއް އިންސާނުންގެ ގަޔަށް ވާސިލްވެއްޖެ ހާލަތެއްގައި މިހާރަށްވުރެ މާބޮޑެތި ބިރުވެރިކަމެއް އަހަރެމެންނާއި ކުރިމަތިވާނެ." މާކް ވިދާޅުވިއެވެ.\nއަލަށް ފެނުނު ހަވައްތަރެއްގެ ކޮރޯނާވައިރަސް އިން މިވަގުތު އިންސާނުންނަށް އެއްވެސް ނުރައްކަލެއް ނެތް ކަމަށް ސައިންސްވެރިން ބުނެއެވެ. ނަމަވެސް ކުރިއަށް އޮތްތަނުގައި ކުރިމަތިވެދާނެ ނުރައްކަލަކުން ސަލާމަތްވުމަށް މިވައިރަސްތައް އިތުރަށް ދިރާސާ ކުރުމުގެ މަސައްކަތް ސައިންސްވެރިން ގެންދަނީ ކުރަމުންނެވެ.\nކޮވިޑް-19 ޖެހުނު މީހުންގެ އަދަދު މިހާރު 1.9 މިލިއަނަށް އަރާފައި ވާއިރު އަދި ބަލި ފެތުރުން ކޮންޓްރޯލް ކުރަން ކުރަމުން ގެންދާ މަސައްކަތުން އެދެވޭ ނަތީޖާއެއް ނުނެރެވެއެވެ.\nއޭޕްރީލް 14, 2020 10:39\nވާލާ ހެދިއެއް ނޫން އިންސާނުންގެ އިހުމާލުން މިބަލި ކޮންޓްރޯލް ނުކުރެވިގެން މިއުޅެނީ\nވާލު އެއީ ކާންބޯން އުފައްދަވާފައިވާ އެއްޗެއް ނޫން އެވަރުންވެސް ޗައިނާ ކުދިން އެ ނުކެވިގެން މަރަށް ތެޅެނީ\nއޭޕްރީލް 14, 2020 10:45\nޢަދި ވެސް މިލިޔަނުން ވާ ތަކަށް ޚަރަދުކޮށް ެެެެެ އެތަކެތި ހިމާޔަތް ކޮށްދޭން ވީނުން .\nއޭޕްރީލް 14, 2020 12:34\nމި ރާއްޖޭގައި ވެސް ވާ އުޅެއެވެ. މާލޭގައި ވެސް ބައެއް ހިސާބުތަކުގައި ހުންނަ ޖޭމު ގަސްތަކުން ޖޭމުކާން ވާ ތައް އުޅެ އެވެ. ފުދޭވަރަަކަށް ވާ އުޅެ އެވެ.\nއޭޕްރީލް 14, 2020 14:28\nއަވަހައް ވާލުން ސޫޕް ހަދާފަ ރައްޔިތުންގެ މަޖިލީހުގެ ސުޕީކަރައް އަރުވާދެއްވާ..\nއޭޕްރީލް 14, 2020 18:50\nބީތާޔާ ކަލޭގެ ލަދުހަޔާތް ކޮބާ؟\nއޭޕްރީލް 14, 2020 20:12\nހާދަ ވަރެއް ތި އެރީ. ސްޕީކަރޭ ބުނިއިރައް. ލދނ ނސދ\nއޭޕްރީލް 15, 2020 01:23\nއަންނި ނަތަންޔާހޫ ގެރި މޯދީ ޓުރަންޕް އައް ވާލުގެ ރިހަ ކައްކާފަ ދީ